Kuruvaahaka: Mudierun - Vaguthu\nރޯދަ މަސް ގާތް ވަމުން އަންނައިރު އަހަރެންގެ ބައްޕަ މަތިން ވަރަށް ހަނދާން ވެއެވެ. އެއީ ރޯދައަށް ތައްޔާރު ވުމަށް ބައްޕަ ދުރާލާ ކުރައްވާ މަސައްކަތްތަކާ ހެދިއެވެ. މިއަހަރު ރޯދައަށް ގޭގައި ކުރަން ހުރި މަސައްކަތް ކުރުމުގެ ފޯރިއެއް ނެތެވެ. ބައްޕަ ނިޔާވެގެން ސާޅީސް ވީ އިހަށް ދުވަހުއެވެ. އެހިތާމާގައި މުޅި އާއިލާ ވަނީ ނިދާފައޭ ބުންޏަސް ދޮގަކަށް ނުވާނެއެވެ.\nމިއަދަކީ ޝަޢުބާން މަހުގެ އެންމެ ފަހު ހުކުރު ދުވަހެވެ.\nރޯދަ އަންނަން ދެން އޮތީ ދެތިން ދުވަހެވެ. އަހަރެން އަބަދުވެސް އުޅެނީ ހިނގާފައެވެ. އެންމެ ކައިރީގައި ހުރި ކުލަ ވިއްކާ ފިހާރައިން ކުލަދަޅެއް ގަނެގެން ނުކުތީ ވިއްސާރަ އަންނަހެން ހީވާތީ ވަރަށް އަވަހަށެވެ. ދުވާރު މަތިން ހިނގާފައި ގޮސް މަގު ހުރަސް ކުރަން އުޅެނިކޮށް ފަހަތުން ކާރެއް އަންނާތީ މަޑު ކޮށްލީމެވެ. ނަމަވެސް ކާރު ދުއްވަން އިން މީހާ އަތުގެ އިޝާރާތުން މަގު ހުރަސް ކުރަން ބުންޏެވެ. އަހަރެން މަގުހުރަސްކުރަން ހިނގައި ގަތް ތަނުން ކުއްލިއަކަށް ކާރު ގޯޅި އަޅައިފިއެވެ. އޭރު އަހަރެންގެ އެއްފައިހުރީ މަގުގައި އެޅިފައެވެ. އެފައިގެ މައްޗަށް ކާރުގެ ކުރީ ފުރޮޅުއެރުމުގެ ކުރިން ދަމައި ގަނެވޭތޯ ބެލީ މެވެ. ނަމަވެސް އޭރު ފައިއޮތީ ފުރޮޅުގެ ދަށަށް ވަދެފައެވެ. އަދި ފައިމަތިން ފުރޮޅު ދިޔަލެއް ބާރުކަމުން ވީތަދުން ހަޅޭއްލަވައި ގަނެވުނެވެ. އަހަރެންގެ އާންމު ބަހުން ގޮވާލެވުނީ މަންމާއެވެ. އެއީ ކުޑައިރުން ސުރެ އަހަރެންނަށް އާދަ ހިފިފައިވާ ކަމެކެވެ. ތަދުވާކަމެއް ބޮޑުކަމެއް ދިމާވެ ހާސްވުމުން މަންމައަށް ގޮވާލެވެނީއެވެ. އަހަރެންގެ ފައިގާ އަޅާވޭނުން ދުވާރު މައްޗަށް ތިރިވިއެވެ. ގޮތަކަށް އޮތީ ވެއްޓިފައެވެ. އަތުގައި އޮތް ކުލަދަޅު ވެއްޓި މަތިގަނޑު ނެއްޓުމުން ކުލަތައް ބިމަށް ފައިބަން ފެށިއެވެ. ކުލަދަޅަށް ވުރެ ބޮޑަށް ބެލުނީ ފަޔަށެވެ. ފައިތިލައިގެ މަތީ ހަންގަނޑުން ބަޔެއް ވަނީ ނޮޅިފައެވެ. ލޭ ނީރެން ފަށައިފިއެވެ.\nއަހަރެން އިނީ އިސްޖަހައިގެން ލޯ މަރައިގެންނެވެ. އަޑު ވީއްލާ ނުރޮމެވެ. ދަތް ކުނޑި ވިކައިގެން ހިތްވަރު ކުރީއެވެ. ދިލަ ނަގަނީ ވެސް ވަކި ވަރަކަށް ނޫނެވެ. އިސާހިތަކު ކަރުނަ ފައިބަން ފަށައިފިއެވެ.\nކާރުގައި އިންމީހާ ފައިބައިގެން އައިސް އަހަރެންނާއި ވާހަކަދައްކަން ފަށައިފިއެވެ. އެއީ އަންހެނެކެވެ. ފުރަތަމަ ވެސް ބުނީ އަވަހަށް ހަސްފަތަލަށް ދާން ހިނގާށެވެ. އަދި ފުލުހަށް ވެސް އަންގަންބޭނުންހޭ އެހިއެވެ. އަހަރެން ބުނީމެވެ. ފުލުހަށް އަންގާކަށް ބޭނުމެއް ނޫނެވެ. އަހަރެންނަށް އަވަސް ފަރުވާއެއް ލިބޭނެގޮތް ހަދާދޭށެވެ. ވަރަށް ބޮޑަށް ތަދުވެއެވެ.\nއެވަގުތު އެތަނަށް އެއްވި ދެތިން މީހެއްގެ އެހީގައި އަހަރެން ކާރަށް އަރުވައިފިއެވެ. ކާރުގެ އެތެރޭގެ ފިނިކަން ގަދަކަމުން ކޮންމެ ވެސް ވަރެއްގެ އަރާމެއް އިހުސާސް ވިއެވެ. އަހަރެން ހިއްލާފައި ހުރި ދާ ހަށިގަނޑަށް ވަންނަކަހަލަ ފިނި އިހުސާސެކެވެ. ކާރުގެ ފަހަތު ގޮނޑީގައި ލެނގިލައިގެން ލޯމަރާލައިގެން އިނީމެވެ.\nކާރު ވަރަށް ބާރަށް ދުއްވާލިއެވެ. އިރުކޮޅެއް ވީތަނާ އެ އަންހެން މީހާ ވާހަކަ ދައްކަން ފެށިއެވެ. ފުރަތަމަ ވެސް ބުނީ މައާފު ކުރާށެވެ. އަހަރެން ބަހެއް ނުބުނަމެވެ. ހިތުގައި ރުޅި ވެރިކަމުގެ ބާނިވަރެއް ވެސް ހިނގައި ގަތެވެ. އެއީ މަގު ހުރަސް ކުރަން ބުނެފައި އޭނާ ކާރު ދުއްވާލީމައެވެ.\nއަނެއްކާ އޭނާ ވާހަކަ ދައްކަން ފެށިއެވެ. ތަކުރާރުކޮށް ވެސް ބުނީ މައާފު ކުރާށެވެ. އަހަރެން ބުނީމެވެ. އަހަރެން ގަތް ކުލަ ދަޅާ ފައިގާ ހުރި ޒަޚަމްތަކަށް މައާފު ކުރުމުން ލިބޭނީ ކޮން އެއްޗެއް ހެއްޔެވެ؟ މައާފަކަށް ލިބޭނެ އެއްޗެއް ނޯންނާނެއެވެ. އަހަރެންމެން ކަހަލަ އާދައިގެ ދިރިއުޅުމެއް އުޅޭ މީހުންނަށް މިއަދު މިވީ ކަންތަކަކީ ކުޑަ ކަމެއް ނޫނެވެ. އަހަރެން ބަލި އެނދުގައި އޮންނަން ޖެހިއްޖިއްޔާ އާއިލާގެ މީހުންނަށް ހާދަ ބޮޑު ނިކަމެތި ކަމެއް ލިބޭނެއެވެ.\nއޭނާއަށް އިތުރު ބަހެއް ނުބުނެވި އުޅެނިކޮށް ކާރު ހަސްފަތާލުގެ ޕޯރޓިކޯއަށް މަޑުކޮށްލާން ޖެހިއްޖެއެވެ. އޭނާ ކާރުން ފައިބާ ހަސްފަތަލާލުގެ މީހެއްގެ އެހީގައި ދުއްވާ ގޮނޑިއަކަށް އަހަރެން ލައިފިއެވެ. އަދި އަވަހަށް އަވަސް ފަރުވާ ދޭ ކޮޓަރިއަށް ގެންދަން ބުނެފިއެވެ.\nއަހަރެން އަވަސް ފަރުވާދޭ ކޮޓަރިއަށް ވެއްދުމާ އެކު ފަރުވާގެ ކަންކަން ފެށިއްޖިއެވެ. އިރުކޮޅެއް ވީތަނާ އެ އަންހެން މީހާ އަތުވެއްޖެއެވެ. އަދި އޭނާގެ ނަމަކީ ސާމިރާ ޢަލީ ކަމުގައި ބުންޏެވެ. އަހަރެންވެސް ނަންބުނީމެވެ. "އަޅުގަނޑުގެ ނަމަކީ އަޙްމަދު ޖާވިދު."\nސާމިރާ އަހަރެން ކައިރީގައި ހުރި އިރު ހީވަނީ އަހަރެންގެ ތިމާގެ މީހަކު ގާތުގައި ހުރިހެންނެވެ. އެހާ ވެސް އޯގާތެރިއެވެ. އިރުއިރު ކޮޅުން ތަދުގެ ވާހަކަ އަހައެވެ. އަދި ކާއެއްޗެއް ގެންނަންތޯ ވެސް އަހައެވެ. އަހަރެން ނޫނެކޭ ބުނަމެވެ. އަދި ވެސް އަޅާ ވޭނުން ހިތުގައި އޮތީ ރުޅިވެރިކަމެވެ.\nއެކަމަކު ވާހަކަ ތަކުގެ އޯގާތެރިކަމާއި އަހަރެންގެ ބަސްމަގުގެ ނުރުހުމަށް ޖަވާބުނުދީ އޭނާގެ ވާޖިބު ދިޔައީ އަދާކުރަމުންނެވެ. އަހަރެން އެނދުމަތި ކޮށްފައި އޮތް އިރު ވެސް ސާމިރާގެ މޫނަކަށް މާބޮޑަކަށް ނުބަލަމެވެ. ނަމަވެސް އޭނާ އަހަރެނާ ދިމާއަށް ވަރަށް ބޮޑަށް ބަލާކަން އެނގެއެވެ.\nއަޅާފައި ހުރި ހެދުމާއި ގެންގުޅޭ އަތްދަބަހުން ހީވަނީ ވަރަށް މުއްސަނދި އާއިލާއެއްގެ މީހެއް ހެންނެވެ. ހަސްފަތާލުން ދޫކޮށްލީ ބޭސް އެޅުމަށް ފަހުގައެވެ. އަހަރެންގެ އަތުގައި އޮތް އައިޑީ ކާޑު ހޯދައިގެން ބޭސް ނެގުމާއި އެހެނިހެން ކަންކަން ކުރީ ވެސް ސާމިރާއެވެ.\nހަސްފަތާލުން ނުކުންނަން ޖެހުނީ ވެސް ގޮނޑީގައި އިނދެގެންނެވެ. ޑޮކްޓަރު އަންގާފައި އޮތީ އަރާމުކުރުމަށެވެ. އަހަރެންނަށް ވިސްނެނީ ކުރިމަތީގައި އޮތް ރޯދަމަހަށެވެ. ގެއާއި ބަދިގޭގައި ވެސް ކޮށްލަން ހުރި ކަންކަން ނުކުރެވޭނެތީއެވެ. އަހަރެންނަކީ ހުރިހާ ކަމެއް އަމިއްލަ އަތުން ކުރާ މީހަކީމެވެ. އަދި އެހެން މީހަކު ލައްވާ ކުރުވާނަމަ ދާނެ ޚަރަދު ހިތަށް އަރައެވެ. އެވަރަށް ފައިސާ އެއް ނުލިބެއެވެ. އަހަރެން އުޅޭ ފިހާރައިން ކޮވިޑް ނަވާރައާއި ގުޅިގެން މުސާރައިގެ ދެބައި ކުޅަ އެއްބައި އުނިކޮށްލިއެވެ. އެކަމުގެ ސަބަބުން އަތްމަތި ވަރަށް ބޮޑަށް ދަތިވިއެވެ.\nސާމިރާގެ ކާރުގައި އަހަރެން ގެއަށް ގެންދަން ބޭނުން ކަމުގައި ބުންޏެވެ. އަހަރެން އެކަމަކާ ދެކޮޅެއް ނަހަދަމެވެ. ކުރިން ހިތުގައި ހިނގަމުން ދިޔަ ރުޅިވެރިކަމުގެ އުދާސްތައް ލިބުނު ފަރުވާއަށް ފަހު ހުރީ މައިތިރި ވާން ފަށާފައެވެ.\nކާރު ދުއްވާލުމާއެކު ސުވާލުކުރިއެވެ. ގެންގޮސް ދޭންވީ ކޮންގެއަކަށް ހެއްޔެވެ؟\nއަހަރެން ގޭގެ ނަން ބުނުމަށްފަހު ހުންނަ ހިސާބު ކިޔައިދީނީމެވެ.\nސާމިރާ ވަރަށް އަސަރާއެކު ވާހަކަ ދައްކަން ފެށިއެވެ. އޭނާ ކާރު ދުއްވަން ދަސްކޮށް ލައިސަންސް ލިބުނުތާ އަދި ވީ ތިން ދުވަސް ކަމުގައި ބުންޏެވެ. އަދި އެހާ ފަރިތަނުވުމުން އޮޅިގެން ޕެޓްރޯލް ޕެޑަލްއަށް އޮބާވެލުނީ ކަމުގައި ވެސް ބުންޏެވެ.\nއަހަރެން ބަހެއް ނުބުނެ ހިމޭނުން އިނީމެވެ.\nއަނެއްކާ ވެސް ވާހަކަދައްކަން ފެށީ ސާމިރާއެވެ. ވީކަމެއް ނުވާކަމަކަށް ދެން ނުވާނެއެވެ. އަހަރެން ޖާވިދަށް ލިބުނު ހުރިހާ ގެއްލުމެއްގެ ބަދަލު ދޭނަމެވެ. ތިޔަ ޒަޚަމްތައް ފަސޭހަ ވާނދެން އާއިލާގެ ހުރިހާ ކަމެއް ބަލަހައްޓާ ދޭނަމެވެ.\nއަހަރެން މިފަހަރު ބުނީމެވެ. ޝުކުރިއްޔާއެވެ.\nގެއާއި ހަމައަށް ދިއުމުގެ ކުރިން ފާމަސީއެއްގެ ދޮށަށް މަޑުކޮށް އަސާދަނޑީގެ ދެ ދަނޑިގަނޑު އޭނާ ގަތެވެ. އަދި އަހަރެންނާ ހާވާލު ކުރިއެވެ. ގެއާއި ކައިރި ވުމުން ކޮއްކޮއަކަށް ގުޅީމެވެ. އެއީ އަހަރެން އަމިއްލަ ހާލުގައި ގެއަށް ވަންނަން އުނދަގޫ ވެދާނެތީއެވެ.\nއަހަރެން ކޮއްކޮއަށް ފޯނުކޮށް ނިމުނުތަނާ އަހަރެންގެ ފޯނު ނަންބަރު ސާމިރާ ހޯދިއެވެ. އަދި މިއޮތީ ކާޑެކޭ ކިޔާފައި އޭނާގެ އެޑްރެސް ކާޑާ އެކު އެއްހާސް ރުފިޔާ ވެސް ދިނެވެ. އަހަރެން އެފައިސާގައި ނުހިފާން އުޅުނީމެވެ. އަކަމަކު އޭނާ ކުރުނުކޮށް ބުނުމުން ހިފީއެވެ.\nޒަޚަމްތަކާ ގުޅިގެން ލިބިފައި ހުރި ވަރުބަލި ކަމުގައި ބޭނުން ވީ އޮށޯވެލާށެވެ. އަހަރެންގެ މަންމަ އާއި ދެކޮއްކޮ ވެސް ތިބި ކަންބޮޑު ވެފައެވެ. ވީގޮތް އަހާ އޮޅުން ފިލުވެއެވެ. އަހަރެން ވަރަށް ތަފްސީލު ކޮށް ކިޔައި ދިނީމެވެ. ސާމިރާގެ އޯގާތެރިކާއި އޭނާގެ އަޅާލުން ލިބުނު ކަމުގައި ވެސް ބުނީމެވެ.\nއަސުރު ނަމާދު ކުރީ ވެސް ކޮޓަރި ތެރޭގައި ގޮނޑީގައި އިނދެގެންނެވެ. ހަވީރު ސަޔަށް މަންމަ ގެނެސްދިނީ ޕިއްޒާ އާއި ޖޫހެވެ. ޕިއްޒާ ގަތީ ކީއްކުރަންތޯ އަހަރެން މަންމަ ގާތުން ސުވާލު ކުރީމެވެ. މަންމަ ބުނީ އެއީ ހެޔޮ އެދޭ ފަރާތަކުން ފޮނުވި އެއްޗެއް ކަމުގައެވެ. ކާކުތޯ ސުވާލު ކުރުމުން ބުނީ ސާމިރާގެ ވާހަކައެވެ. އަދި އަހަރެން ނިދިފައި އޮތްވާ މެންދުރު ފަހު ގެއަށްއައި ކަމުގައި ވެސް ބުންޏެވެ. އަދި ރޯދައަށް ކުލަ ލާން ބޭނުން ވާނެ ހުރިހާ ތަނެއްގައި ކުލަ ލާދޭނެކަމަށާއި ގޭގައި މަރާމާތު ކުރަން ހުރި ތަންތަން މާރަމާތު ކުރަން މާދަން ހެނދު ބަޔަކު އަންނާނެ ކަމުގައި ވެސް އޭނާ ބުނިކަމަށްވެއެވެ.\nއަހަރެން ހާއިރާން ވިއެވެ. އެއީ ކާކު ބާވައޭ ހިތުގައި ސުވާލު އުފެދުނެވެ. މިއީ މީގެ ކުރިން އަހަރެންގެ ހަޔާތުގައި ދިމާވި އެއްވެސް ރަހުމަތްތެރިއެއް އަދި ތިމާގެ މީހެއްގެ ފަރާތުން ވެސް ނުވާފަދަ ކަންކަމެވެ. ސާމިރާގެ ކާޑު އަހަރެންގެ ދަބަހުންނަގާ ބަލައިލީމެވެ.\n"ސާމިރާ ޢަލީ މެނޭޖިން ޑިރެކްޓަރ އެމް، އެމް ކޮންސްޓަރަކްޝަން."\nދެން އަހަރެން އޭނާގެ ބުރުސޫރައާ މެދު ވިސްނާލީމެވެ. ރީތި އަންހެނެކެވެ. ގައިމުވެސް ޅަމީހެއް ނޫނެވެ. އިސްކޮޅުން ވެސް ކުރެއް ނޫނެވެ. ދޮންމީހެކެވެ. ވާހަކަ ދައްކާއިރު އަދަބު އަޚުލާޤު ހުރި މީހެކެވެ. އަހަރެންނާ އުމުރުގެ ގޮތުންވާނީ ދާދި އެއްވަރޭ ހިތަށް އެރިއެވެ. އަހަރެންނަށް 36 އަހަރު ފުރުނީ އިހަށް ދުވަހުއެވެ. މީހާގެ މޫނު ބަލާފައި ސީދާ އުމުރު ނޭނގިދާނެއޭ ވެސް ހިތް ބުންޏެވެ.\nއަހަރެންނަކީ ކުރިން ކައިވެންޏެއްކޮށް އެކައިވެނި ރޫޅިފައިވާ މީހެކެވެ. އެއީ މީގެ 10 އަހަރު ކުރިންނެވެ. އަހަރެއް ހާދުވަހު އެކު އުޅުނީމެވެ. އަހަރެމެންގެ އާއިލާގެ ފަގީރު ދިރިއުޅުން އޭނާ އަށް ކަމަކުނުދިޔައީއެވެ. އޭނާ ބޭނުން ވާވަރަށް އަހަރެންނަށް އާމްދަނީ ނުލިބެނީއެވެ. އުފާކުރާނެ ފައިސާ ނުހުންނަނީއެވެ. އެކައިވެނި ރޫޅުނު ގޮތުން ފޫހިކަމެއް ހިތުގައި އޮތީއެވެ. މައްސަލަތާކާއި ހައިޖާނުގެ ދިރިއުޅުމެއް އަހަރެން ބޭނުމެއް ނޫނެވެ. އެއަށްވުރެ މިގޮތް ވެސް މާރަނގަޅޭ ހިތުގައި އޮވެއެވެ.\nއިޝާނަމަދުން ނިމުނުތަނާ ސާމިރާގެ ފޯން ކޯލެއް ލިބުނެވެ. ހާލު އަހުވާލު އެހުމާއެކު ފުރަތަމަ ވެސް އަހަރެން ބުނީމެވެ. ތިޔަ ދެއްވަވާ ދީތަލި އެހީ އަށްޓަކައި ފަށް ފަށުން ޝުކުރިއްޔާ އެވެ. އަޅުގަނޑަކީ މީހުންގެ އެހީގައި ދިރިއުޅުމުގެ ހުރިހާ ކަމެއް ފުއްދާ ހިތްވާ މީހެއް ނޫނެވެ. ނަމަވެސް މިއަދުގެ ހާލަތުން ސާމިރާ ދެއްވާ ހުރިހާ އެހީއެއް ބަލައިގަންނަން މަޖޫބޫރެވެ.\nސާމިރާ ބުނިހާ ވެސް ވާހަކަ އަކީ އެކަމާއި ކަންބޮޑު ނުވުމަށެވެ. ސާމިރާގެ ހިތުގައި އޮތީ ހަމްދަރުދީއާއި ކުލުނުކަމެވެ. އެރޭ ގޭގެ މަރާމާތާއި ގުޅޭ ވާހަކައާއި ކުލަ ލުމާ ބެހޭ ވާހަކަ ވެސް ދެއްކިއެވެ. އަދި އޭނާގެ އަތުން ދުވަހަކުވެސް އަހަރެންނަށް ލިބިފައިވާ ވަރުގެ ބޮޑު އަނިޔާއެއް މީހަކަށް ލިބިފައި ނުވާތީ މިކަމުން ފުންއަސަރު ތަކެއް ކުރިކަމުގައި ވެސް ބުންޏެވެ.\nއަނެއް ދުވަހު ހެނދުނު އަހަރެން ސައިބޮއި ނިނުމުތަނުން ބަޔަކު މީހުން ގެއަށް އަތުވެއްޖެއެވެ. އެމީހުންގެ ތެރެއިން ތަންކޮޅެއް ދުވަސް ވެފައި ހުރި މީހަކު އަރެންނާއި ވާހަކަ ދެއްކިއެވެ. ގޭގައި ކުރަން ހުރި މަރާމާތުތައް ބަލާ މަސައްކަތް ފެށިއެވެ. ތިން ދުވަސް ވީއިރު ހުރިހާ ކަމެއް ނިންމާލައިފިއެވެ. އަހަރެން ބުނިވަރަށް ވުރެއްވެސް އިތުރަށް އެތައްކަމެއް ކޮށްދިނެވެ. އަނެއްކާ މަސައްކަތް ކުރީ އެންމެ ރަނގަޅު ތަކެތި ބޭނުން ކޮށްގެންނެވެ.\nކޮންމެ ދުވަހަކު ދެފަހަރަށް ސާމިރާ ގުޅައެވެ. އޭނާގެ އެހެރަ އޯގާތެރިކަމުގެ ޖާދޫގައި ޖެހި އަހަރެންގެ ހިތް ފާޑަކަށް އޭނާއާއި ދިމާއަށް ލެނބެން ފެށިއެވެ. ނަމަވެސް އިޝްޤީ ވާހަކައެއް ނުދައްކަމެވެ.\nތިން ދުވަސް ވުމުން ބޭސް ބަދަލު ކުރަން އަހަރެން ހަސްފަތާލަށް ގެންދިޔައީ ވެސް އޭނާއެވެ. މިހާރު ރޯދަ ފެށެން އޮތީ އެންމެ ދުވަހަކަށް ވެފައެވެ.\nމުލަ ރޯދަ ވިލޭރޭ ވަރަށް އިރާކޮޅު ސާމިރާ އަހަރެމެންގެ ގެއަށްއައީ ބޮޑެތި ތިން ފޮށިގަނޑު ހިފައިގެންނެވެ. އޭގައި ރޯދަ އަށް ބޭނުން ވާނެ ވަރަށް ގިނަ ކާތަކެތި ހުއްޓެވެ. އިތުރަށް ގެއަށް ގަންނާނެ އެއްޗެއް ހުރިހެނެއް ހިޔެއް ނުވެއެވެ. އަހަރެންނަކީ މުލަ ރޯދަ ވިލޭރޭ ފިހުނު މަހާ ދޮންކޭލާ ހަކުރާކާން ބޭނުންވާ މީހެކެވެ. އެތަކެތި ވެސް ހުއްޓެވެ. އަހަރެން ހައިރާން ވިއެވެ. އެކަމާއި ސުވާލު ކުރުމުން ބުނީ އަހަރެންގެ ވަރަށް ގިނަ ކަންކަން މިހާރު އެނގޭ ކަމުގައެވެ. އޭނާ އަށް އެކަން އެނގޭނީ ގޭމީހުންގެ ފަރާތުންނެވެ.\nއެރޭ ސާމިރާ އަހަރެންގެ ދިރިއުޅުމާއި ގުޅޭ ވަރަށް ގިނަ ވާހަކަ އަހާ އޮޅުން ފިލުވިއެވެ. އަދި ދަމުން ބުނެލިއެވެ. އަބަދުވެސް ޖާވިދުގެ މަތިން ހަނދާން ކުރާނަމެވެ. އަދި އިންތިޒާރު ވެސް ކުރާނަމެވެ. އެބުނި ބަހުން އަހަރެންގެ ހިތުގައި ވިކާލިހެން ހީވެއެވެ. ބުނާނެ އެއްޗެއް ނޭނގި އިނދެވުނެވެ. އޭނާ ގެއިން ނުކުތުމުގެ ކުރިން އަހަރެން އޭނާ ފަހަތުން ދިޔައީމެވެ. އޭރު އޭނާ ގޭގެ މައިދޮރުން ނުކުމެއްޖެއެވެ. އަހަރެން އިސްޖަހިގެން ހުރެ ދަނޑިގަނޑު ވިއްދަމުން ވަރަށް ބާރަށްހިނގާފައި ގޮސް ދޮރު ހުޅުވާލަން އުޅެނިކޮށް ބޭރުން މީހަކު ދޮރު ހުޅުވާލިއެވެ. އެވަގުތު އެމީހަކާއި އަހަރެން މުޑި އިރެއެވެ. އަދި އަރި އަޅާލުމުން ހިފެހެއްޓިއެވެ. އަހަރެން އެމީހެއްގެ މޫނަށް ބަލައިލީމެވެ.\nސާމިރާ ބުންޏެވެ. ދެން އަމްޖަދު ވެއްޓުނަކަ ނުދޭނަމެވެ. އަހަރެން އަމްޖަދު ހިފަހައްޓާނަމެވެ.\nއަހަރެން ބުނީމެވެ. އަކަމަކު މުޑިއެރަމަކުން ނޫނެވެ. ދިރިއުޅުމުންނެވެ. ހިތުގެ ދުލުން ލޯތްބާއެކު އަބަދުގެ އަބަދަށް ސާމިރާއަށް ޝުކުރިއްޔާ އެވެ.


MPL ge 8million rufiya ge vahkameh falhaa araifi | Mihaaru\nއެމްޕީއެލްގެ 8 މިލިޔަން ރުފިޔާގެ ވައްކަމެއް ފަޅާއަރައިފި\nއެމްޕީއެލްގެ ޗެއާމަން ޒަކީ، އެތަނުގައި ހިނގި ޚިޔާނާތް ފަޅާއަރުވައިލީ އޭނާ\n26 ނޮވެމްބަރ 2020 - 12:08\nއެކަމަކު ޒަކީ ކުރެއްވި ޓްވީޓެއްގައި ވިދާޅުވީ އެމްޕީއެލްއަށް ބޭނުންވާ ތެލުގެ ވިޔަފާރިން ހިޔާނާތް ހިންގި ކަމަށް ތުހުމަތު ކުރެވޭ މީހުން ސަސްޕެންޑު ކުރުމުގައި ނާކާމިޔާބު ވުމުން، އެކަމާ ހިތާމަކުރައްވާ ކަމަށެވެ\nޒަކީގެ ޓްވީޓަށް ފަހު އެމްޕީއެލުން މިއަދު ނެރުނު ބަޔާނެއްގައި ބުނި ގޮތުގައި ތުހުމަތު ކުރެވޭ މުވައްޒަފުން މިހާރު ވަނީ ވަޒީފާ އިން އެކަހެރިކޮށްފަ އެވެ. އެކަމަކު އެއީ ކިތައް މުވައްޒަފުން ކަމެއް ބަޔާނުގައި ނުބުނެ އެވެ.\nޒަކީގެ ޓްވީޓްގައި ވިދާޅުވި ގޮތުގައި މި ހިޔާނާތުގައި "އެފްއެމްއެސް"ގެ މުވައްޒަފުން ހިމެނޭ ކަމަށް ވެސް ތުހުމަތުކުރެއްވި އެވެ. "އެފްއެމްއެސް"އޭ ވިދާޅުވެފައި އެ އޮތީ އެސްޓީއޯގެ ފިއުލް ސަޕްލައި މޯލްޑިވްސް (އެފްއެސްއެމް)އަށް ކަމަށް ބެލެވެ އެވެ.\nއޭނާގެ ޓްވީޓް ބޭނުމަކީ، ބެލެވޭ ގޮތުގައި، އެހާ ބޮޑު ހިޔާނާތެއްގެ ތުހުމަތުކުރެވޭ މުވައްޒަފުން ސަސްޕެންޑްކުރަން އެމްޕީއެލްގެ ބޯޑު މީޓިންގައި ނެގި ވޯޓު ކާމިޔާބު ނުވުމެވެ. ސަސްޕެންޑް ކުރަން ފެންނަ ކަމަށް ވޯޓު ދެއްވީ ތިން މެމްބަރުން ކަމަށާއި ނުފެންނަ ކަމަށް ހަތަރު ބޭފުޅަކު ވޯޓު ދެއްވި ކަމަށް، އޭނާގެ ޓްވީޓްގައިވެ އެވެ.\nޒަކީ ސިފަކުރެއްވި ގޮތުގައި އެއީ "ތެލުގެ ވައްކަމެކެ"ވެ. އަދި އެއީ އެމްޕީއެލް "ފޭރުން" ކަމަށް ވެސް ވިދާޅުވި އެވެ.\nޗެއާމަން ޓްވީޓްކުރެއްވިތާ 12 ގަޑިއިރު ފަހުން އެމްޕީއެލުން ނެރުނު ބަޔާނުގައި ބުނީ ތުހުމަތުކުރެވޭ ހިޔާނާތުގެ އަމަލު ހިންގާފައި ވަނީ ލޮކްޑައުން ތެރޭގައި ކަމަށެވެ. އެތެރޭގެ އޮޑިޓުން ފާހަގަކުރެވުނު ކަންކަމާ ގުޅިގެން، އެ މައްސަލަ މިހާރު ވަނީ އޭސީސީ އާއި ފުލުހުންގެ އިތުރުން އޮޑިޓަ ޖެނެރަލް އަށް ވެސް ހުށަހަޅާފައިވާ ކަމަށް، އެމްޕީއެލްއިން ބުންޏެވެ.\nއެކަމަކު ހިނގައިގެން އުޅޭ ހިޔާނާތުގެ އަދަދެއް އެ ބަޔާނުގައި ބުނެފައެއް ނުވެ އެވެ.\n"ކޮރަޕްޝަން ގެ މައްސަލަތަކަކީ މި ކުންފުނިން ވަރަށް ސީރިއަސްކޮށް ބަލާނެ މައްސަލަތަކެވެ. މިފަދަ އަމަލެއްގައި ޝާމިލްވާ މުވައްޒަފަކާ މެދު މި ކުންފުނިން ގާނޫނާއި ގަވައިދާ އެއްގޮތްވާ ގޮތުގެ މަތިން އެންމެ ހަރުކަށި ފިޔަވަޅު އަޅާނެ ވާހަކަ ދަންނަވަމެވެ،" އެމްޕީއެލްގެ ބަޔާނުގައި ބުންޏެވެ.\nދިވެހި ސަރުކާރު އެންޓި ކޮރަޕްޝަން ކޮމިޝަން އެމްޕީއެލް ކޮރަޕްޝަން ޕަބްލިކް ކުންފުނި\n77 ކޮމެންޓް, 104 ރިއެކްޝަންސް\nިަހަސަނު އެމްޕީ އެލް\nއަޅާ ނުލާ.... ހަފްތާއެއްނުވަނީސް ހަދާންނެތޭނެ.... އަނެއްކާވެސް ބެކް ޓު ނޯރމަލް.... ވައްކަން ކުރަމުންދިޔަގޮތަށް ހަމަ ކުރިއަށްދާންވީ....\nވައްކަން ކުރުމުގެ ތުހުމަތެއްނު ކުރީ.. އެކަން ސާބިތުވީއެއް ނޫނެއްނު. އަދި ކޮންކަހަލަ ހެކިތަކަށް ބުރަވެ ތުހުމަތު ކުރެވުނީ؟\nދަށަށް ތިބި މުއައް ޒަފުން ލައްވާ ބޮޑުންބޭނުންވާ ކަޓް އޮކޭ ނުވީމަ އެމީހުންގެ ބޮލުގަ ވަގުބަދުނާމު އަޅުވަނީ ނޫންބާ.\nއިސްތިއުފާ 8 މިލިއަން ޝާޑު\nތިކަމެއްނުވިއެއްނު ދެން އިސްތިއުފާ ދީ... އޮޅިގެން މީހުން ކެޑުމާ، އޮޅިގެން ޓެރިފް ބޮޑު ކޮއްލެވުމާ، ގަނެވޭ ތެޔޮޮކޮޅަށްވާނުވާ ނޭގުމާ.... ތަންދޮވެލާއިރު ވާ އެއްނުވާއެއްނޭގުމާ،...މުވައްޒަފަކަށް އެއްޗެއް އންގާލެވެނީވެސް ބޯޑަށް ހުށައަޅައިގެން ވޯޓުނަގައިގެން.... ހީހީހަލާކު\nކޮރަޕްޝަންގެ ތުހުމަތު ކުރެވޭ ފަރާތްތަށް ބޮޑު އަދަދުން ޖޫރިމަނާކޮށްބަލަ.\nގެދޮރު ނެތް މާ\nހިނގާބަލަ މިފަހަރު އަމިއްލަގޮތުން ވާދަ ރައީސް ކަމަށް ވާދަ ކުރާ މީހަކަށް ވޯޓް ދޭން. ޕާޓީ ރަނގަޅެއް ނުވި. ޙިޓް ލިކް\nވައްކަން ކުރުމަކީ ސަޤާފަތެއް. ސަރުކާރުން އަތު ޖެހުނުވަރަކަށް ކެވެން އޮތިއްޔާ ކާ މީހުން އަބަދުވެސް ކާނެ.\nމިހާރު އެނގެނީ ބަލާތީ. ހުއްޓުވަން މަސައްކަތް ކުރާތީ. އަބަދުވެސް މި އުޅެެނީ ހަމަ އެއް ބައިގަނޑެއް.\nތިޔަ ކުންފުނިން އެންމެ ހަރުކަށި ފިޔަވަޅުއަޅާނެކަން ހާމަވެއްޖެ. ފުރަތަމަ ޗެއަރމަން އަށް ކީ ފާޑު. ޕްރޮފެޝަނަލް ނުވެގެން. "ދަންމަޅި" ކަރަށް ބާރުވެދާނެ ހެން ހީވީމަ ބޮޑު ބަޔާނެއް. އެމް.ޑީ.ޕީ.އެއް, ޖުމްހޫރީއެއް, އަދާލަތެއް ކިޔާނެކަމެއްނެތް. ރައީސް ޔާމީނުގެ ގޯސް ވާހަކަ ދެއްކޭވަރުގެ އެކަކުވެސް މި ސަރުކާރުގެކަމުވޮށިގެންވާ މަޤާމެއްގައި ނެތް. ދިވެހި ރައްޔިތުންގެ މާލިއްޔަތު ކަޅާކުރަމުންދަނީ ރޯމާ ދުވާލު.\nވައްކަން ކުރާ ސިޔާސީ ބޮޑުން ނަށް ހުކުމެއް ނުކުރެ ވެ އެވެ. ހަމަ އެކަނި މައްސަލަ ބެލެނީ އެވެ.


Gaumee Captain Aku Ves Champion TC Ah - Vaguthu\nގައުމީ ކެޕްޓަން އަކޫވެސް ޗެމްޕިއަން ޓީސީއަށް\nގައުމީ ޓީމުގެ ކެޕްޓަން، އަކުރަމް އަބްދުލްޣަނީ (އަކޫ)، ޕްރިމިއާ ލީގު ޗެމްޕިއަން ޓީސީ ސްޕޯޓްސް ކްލަބަށް ސޮއިކޮށްފިއެވެ.\nއަކޫ ޓީސީއާ ގުޅުނުކަން އެ ކްލަބުން ވަނީ ޔަގީން ކޮށްދީފައެވެ.\nއަކޫއަކީ ގައުމީ ޓީމުން މިދިޔަ އަހަރު ސާފް ޗެމްޕިއަންޝިޕް ކާމިޔާބުކުރި އިރު، ޓީމުގެ ކެޕްޓަނެވެ. އަދި މިދިޔަ އަހަރުވެސް ނިއު ރޭޑިއަންޓްގައި އޭނާ ވަނީ މުހިއްމު ކުޅުމެއް ދައްކާފައެވެ. އަދި އޭގެ ކުރީ އަހަރު ނިއުއިން ލީގު ހޯދި އިރުވެސް އަކޫއަކީ ޓީމުގައި މުހިއްމު ރޯލެއް އަދާކުރި ކުޅުންތެރިއެކެވެ.\nފުރަތަމަ ޑިވިޝަނަށް އަކޫ ތައާރަފްވީ ވެލެންސިއާއިންނެވެ. ނ. މާފަރަށް އުފަން އަކޫއަކީ ފުޓުބޯޅަ އާއިލާއަކަށް ނިސްބަތްވާ ކުޅުންތެރިއެކެވެ. ރާއްޖޭގެ ގައުމީ ޓީމުން ފުރަތަމަ ފަހަރަށް ސާފް ޗެމްޕިއަންޝިޕް އުފުލާލި އިރު، ކެޕްޓަނަކަށް ހުރީ އަކޫގެ ބޭބެ އައްސަދު އަބްދުލްޣަނީއެވެ.\nއަންނަ ސީޒަނަށް ތައްޔާރުވުމުގެ ގޮތުން ޓީސީން އަންނަނީ ކުޅުންތެރިން އެޓީމަށް ގެންނަމުންނެވެ. އެގޮތުން މާޒިޔާގެ މިޑްފީލްޑަރު އިސްމާއީލް އީސަ (މެސީ)އާއި ވިކްޓަރީއަށް މިދިޔަ ސީޒަނުގައި ކުޅުނު އާދަމް އިޝާން (ސަން)ވެސް ވަނީ އެޓީމާ ގުޅިފައެވެ. އޭގެ އިތުރުން ޓިމުގެ މިޑްފީލްޑުގައި މުހިއްމު ކުޅުމެއް ދައްކަމުން އަންނަ މުހައްމަދު އައްޒާމްވެސް ވަނީ ކްލަބުގައި މަޑުކުރަން ނިންމާފައެވެ.\nޓީސީއަށް ފަސް އަހަރު ތެރޭގައި ގިނަ ކާމިޔާބީތަކެއް ހޯދައިދީފައިވާ ކޯޗު، މުހައްމަދު ނިޒާމް (ނިޒާމްބެ) އަންނަ ސީޒަނުގައި ކްލަބުން ނުފެންނާނެކަން އިއުލާން ކޮށްފައިވާ އިރު، އޭނާގެ ބަދަލުގައި ޓީމަށް ގެންދާނެ ކޯޗަކު އަދި އިއުލާން ކޮށްފައެއް ނުވެއެވެ،\nޖެނުއަރީ 30, 2019 11:33\nހަބަރު ލިޔާ އިރުގަ އަކޫ އެ ކުލަބަށް ބަދަލުވީ ކިހާވަރެއްގެ މުސާރައަށްކަންވެސް ލިޔެލާނަމަ ދޯ....


Lanka'ge toursim huttifai !\nއީސްޓާ ސަންޑޭ އެޓޭކް\nލަންކާގެ ޓޫރިޒަމް ހުއްޓިފައި!\n80 ޕަސެންޓް ބުކިންތައް ވަނީ ކެންސަލް ކޮށްފައި\nކ. މާލެ | 16 ޖޫން 2019 | އާދީއްތަ 14:51 | 2,133\nބެންތޮޓަ ބީޗުގައި ފަތުރުވެރިޔަކު އަރާމުކުރަނީ - ރޮއިޓަރސް\nއޭޕްރީލް މަހުގެ 21 ވަނަ ދުވަހު ހަށި ގޮއްވާލައިގެން ޓެރަރިސްޓުންތަކެއް ލަންކާ އަށް ދިން ހަމަލާ އަށް ފަހު އެ ގައުމުގެ ހަތަރު ބިލިއަން ޑޮލަރުގެ ޓޫރިޒަމް އިންޑަސްޓްރީއަށް ވަނީ އިއާދަ ނުކުރެވޭވަރު ބޮޑު ގެއްލުމެއް ލިބިފައެވެ.\nމުސްލިމުންގެ ހަރުކަށި ޖަމާއަތަކުން ހަށިގޮއްވާލައިގެން ދިން ހަމަލާ އަމާޒުކޮށްފައި ވަނީ ފައްޅިތަކުގެ އިތުރުން ލަންކާ އަށް ޒިޔާރަތް ކުރާ ފަތުރުވެރިންގެ މެދުގައި އެންމެ މަގުބޫލު ހޮޓާތަކަށެވެ. ލަންކާގެ އިގްދިސާދު ބޮޑު އަޑިގަނޑެއްގެ ތެރެއަށް ވެއްޓިގެން ދިޔައީ ބާރުމިނެއްގައެވެ.\nއެ ހަމަލާއަކީ އިގްތިސާދުގެ އިތުރުން ޓޫރިޒަމަށް ވެސް އެރި ބޮޑު ލޮޅުމެއް ކަމަށް ރައީސް މައިތިރިޕާލަ ސިރިސޭނަ ވެސް ވަނީ ވިދާޅުވެފައެވެ. އިގްތިސާދީ ގޮތުން ގައުމު ހަމަޔަކަށް އެޅުމަށް ހަމަލާގެ ކުރިން ގައުމު އޮތް ހިސާބަށް ރުޖޫއަ ވާންޖެހެއެވެ.\nހޮޓާތަކުގެ ބުކިންތައް ކެންސަލް ވެގެން ދިޔައީ ހީވެސް ނުކުރާހާ ބާރުމިނެއްގައެެވެ. މިދިޔަ އަހަރުގެ މި ދުވަސްވަރާ އަޅާ ބަލާއިރު މި އަހަރު 80 ޕަސެންޓް މީހުން ވަނީ ބުކިންތައް ކެންސަލް ކޮށްފައި ކަމަށް ކޮންސަލްޓެންސީއެއް ކަމަށްވާ ފޯވާޑް ކީސްން ބުނެއެވެ. ނިމިގެން ދިޔަ އަހަރު ލަންކާ އަށް ޒިޔާރަތް ކުރި 2.3 މިލިއަން ފަތުރުވެރިން ވަނީ އެ ގައުމަށް 4.4 ބިލިއަން ޑޮލަރު ވައްދާފައެވެ.\nއަންނަ އަހަރާ ހަމަޔަށް ހަދާފައި ހުރި ގިނަ ބުކިންތަކެއް ވެސް ވަނީ ކެންސަލްކޮށްފައެވެ. ވެރިރަށް ކޮލަމްބޯގެ ހޮޓާތަކުގެ ބުކިންތައް ކެންސަލް ކޮށްފައިވާ މިންވަރު އެހެން ހިސާބުތަކާއި އަޅައިބަލާއިރު ގިނަ ކަމަށް ލަންކާގެ ޓޫރިޒަމް ބޯޑުން ބުނެއެވެ.\nދާހިލީ ހަނގުރާމައެއްގެ ތެރޭގައި އޮތުމަށް ފަހު ސްރީލަންކާގައި ޓޫރިޒަމް އިތުރަށް ކުރިއަރައިގެންދިޔައީ ސަރުކާރާ ތަމަޅަ ޓައިގަރުންނާ ދެމެދު ކުރިޔަށް ދިޔަ ހަނގުރާމަ 2009 ވަނަ އަހަރު ނިމުނު ހިސާބުންނެވެ. އެ އަހަރާ ޖެހިގެން އައި އަހަރުގެ ޓޫރިސްޓުން ޒިޔާރަތް ކުރި އަދަދު ވަނީ އިންތިހާ އަށް މައްޗަށް ގޮސްފައެވެ. ހަ އަހަރުގެ ތެރޭގައި ޓޫރިޒަމް ވަނީ 300 ޕަސެންޓް މައްޗަށް ގޮސްފައެވެ.\nލަންކާ އަށް ޒިޔާރާތް ކުރާ ފަތުރުވެރިންގެ މެދުގައި އެންމެ މަގުބޫލު ސަރަހައްދުތައް ކަމަށްވާ، ހިކަޑުވަ، ބެންޓޮޓާ ސަރަހައްދުގެ ބީޗްތައް ފެންނަނީ މިހާރު ފަޅުވެފައި އޮންނަތަނެވެ. ފަތުރުވެރިއަކުގެ ހިލަމެއް ވެސް ނުވެއެވެ. އެ ހިސާބުތަކުން އެހެން ނޫނީ ކޮޓަރިއެއް ހޯދުމަކީ ވެސް ފަސޭހަ ކަމަކަށް ނުވެއެވެ. އަގުބޮޑުކޮށް ކުއްޔަށް ދިން ހޮޓާތައް ފަޅުފިލުވަނީ ވަރަށް ކުޑަ އަގެއްގައި ލަންކާ މީހުންނެވެ.\nލަންކާ އަށް ދިން ހަމަލާ އަށް ފަހު އެ ގައުމަކީ ޓޫރިސްޓުންނަށް ރައްކާތެރިތަނެއް ކަން އަންގައިދިނުމުގެ ގޮތުން އެ ގައުމުގެ ޓޫރިޒަމް މިނިސްޓްރީން ވެސް ދަނީ އެތައް މަސައްކަތެއް ކުރަމުންނެވެ. ޓޫރިސްޓުންގެ މެދުގައި މަގުބޫލުކަން އިތުރު ކުރުވަން ސަރުކާރުން ދަނީ އެކި ކަހަލަ ކެމްޕޭނުތައް ކުރަމުންނެވެ. ކުޑަ އިންޓްރެސް ރޭޓްގައި ބައެއް ވިޔަފާރިތަކަށް ލޯނު ވެސް ވަނީ ދޫކޮށްފައެވެ. މި އަޑިގަޑުން ލަންކާ ސަލާމަތް ވެވޭނީ ސަރުކާރުގެ ވެސް އެހީތެރިކަން ލިބިގެންނެވެ. ލަންކާ އަށް ދިން ހަމަލާއަކީ އެ ގައުމުގެ ޓުއަރިޒަމް ހަލާކުކޮށްލަން ދިން ހަމަލާއެކެވެ. ޓުއަރިޒަމާ ގުޅޭ އެހެން އިންވެސްޓްމަންޓްތައް ވެސް ވަނީ ހުއްޓިފައެވެ. ތަރައްގީކުރަމުން އައި އިމާރާތްތަކުގެ ކުރިމަގާ މެދު ވަނީ ސުވާލު އުފެދިފައެވެ. އަލުން އިތުބާރު ހޯދަން ޖެހެއެވެ.


Male' maguthah hedhumuge ehbasvun badhalukoh, 16 magehgai thaaru alhan havaalu koffi | Mihaaru\nމާލޭގެ މަގުތަައް ހެދުމުގެ އެއްބަސްވުން ބަދަލުކޮށް، 16 މަގެއްގައި ތާރު އަޅަން ހަވާލުކޮށްފި\n11 އޮކްޓޯބަރ 2021 - 15:14\nމާލޭގެ މަގުތައް ޒަމާނީ ފެންވަރަށް ތަރައްގީ ކުރުމަށްޓަކައި ކުރީގެ މާލޭ ސިޓީ ކައުންސިލާއި ރޯޑް ޑިވެލޮޕްމެންޓް ކޯޕަރޭޝަން (އާރްޑީސީ) އާ ދެމެދު ވެފައިވާ އެއްބަސްވުމަށް އާ ސިޓީ ކައުންސިލުން ބަދަލުތަކެއް ގެނެސް، މިއަދު އަނެއްކާ ވެސް އެއްބަސްވުމުގައި ސޮއިކޮށްފި އެވެ. އާ އެއްބަސްވުމުގެ ދަށުން 16 މަގެއްގައި ތާރު އަޅަން ނިންމާފައިވާއިރު އޭގެ ތެރޭގައި އަމީނީ މަގާއި ފަރީދީ މަގާއި ބުރުޒު މަގު ފަދަ މަގުތައް ހިމެނެ އެވެ.\nހޮޓެލްގެ ޖެންގައި މިއަދު ބޭއްވި ރަސްމިއްޔާތެއްގައި އެކަމުގެ އެއްބަސްވުމުގައި މާލޭ ސިޓީ ކައުންސިލްގެ ފަރާތުން ސޮއިކުރެއްވީ މޭޔަރު ޑރ. މުހައްމަދު މުއިއްޒެވެ. އާރްޑީސީން ސޮއިކުރެއްވީ މެނޭޖިން ޑިރެކްޓަރު މޫސާ އަލި މަނިކު (މޫކޭ) އެވެ.\nމިއީ ކުރީގެ ކައުންސިލުން "މާލެ ސްޓްރީޓް ސްކޭޕިން ޕްރޮޖެކްޓް" ގެ ނަމުގައި އަމަލީ މަސައްކަތް ފަށާފައިވާ މަޝްރޫއުއެކެވެ. އެކަމަކު ކުރީގެ އެއްބަސްވުމުގައި އޮތީ މަގުތައް އަލުން ހަދާއިރު، ހުރިހާ މަގެއްގައި ވެސް އަލުން ގާ އަތުރައިގެން ހެދުމަށެވެ.\nއެއްބަސްވުމަށް ގެނައި ބަދަލުތައް:\n- 105 މަގެއް ހިމެނޭހެން 51.3 ކިލޯމީޓަރުގެ މަގު ޒަމާނީ ފެންވަރަށް ހެދުން.\n- ބޮޑުތަކުރުފާނު މަގާ އެކު 16 މަގެއްގައި ތާރު އެޅުން.\n- މުއްދަތު އަވަސްކޮށް ދެ އަހަރު ތެރޭގައި މަޝްރޫއު ނިންމުން.\n- ނޯތު ހާބާރު ސަރަހައްދުގެ ތޮށިގަނޑު ފެއަށް ޖައްސާއި ބޭރު މަގު ފުޅާކުރުން.\nއެންމެ ބޮޑު ބޭނުމަކީ މަޝްރޫއު އަވަސްކުރުން\nމިއަދުގެ ރަސްމިއްޔާތުގައި ވާހަކަ ދައްކަވަމުން މޭޔަރު މުއިއްޒު ވިދާޅުވީ، މި އެއްބަސްވުމަށް ބަދަލު ގެންނަން ޖެހުނު އެންމެ ބޮޑު ސަބަބަކީ މި މަސައްކަތް އެއްކޮށް ނިންމަން ހޭދަވާ މުއްދަތު ވީހާ ވެސް އަވަސް ކުރަން ބޭނުންވާތީ ކަމަށެވެ. މިހާރު މި ގެނައި ބަދަލާ އެކު ދެ އަހަރު ދުވަހުގެ ތެރޭގައި ހުރިހާ މަގެއްގެ މަސައްކަތް ނިންމާލެވޭނެ ކަމަށް އޭނާ ވިދާޅުވި އެވެ.\n"ކުރީގެ އެއްބަސްވުން އޮތީ ފަހަރަކު މަގެއް ބަންދުކޮށްގެން ހަދަމުން ދާ ގޮތަށް. އެކަމަކު އެހެން އެކަން ކުރަންވެއްޖެ ނަމަ ދިގު މުއްދަތެއް ނަގާނެ،" މުއިއްޒު ވިދާޅުވި އެވެ.\nމާލޭގެ މަގުތައް ހެދުމަށް ސިޓީ ކައުންސިލުން ވެފައިވާ އެއްބަސްވުމަށް ބަދަލު ގެނެސް އަލުން ސޮއިކުރުމަށް ހޮޓެލް ޖެންގައި ބޭއްވި ރަސްމިއްޔާތުގައި މާލޭގެ މޭޔަރު ޑރ. މުހައްމަދު މުއިއްޒު ވާހަކަދައްކަވަނީ.-- ފޮޓޯ: ނިޝާން އަލީ / މިހާރު\nއޭނާ ވިދާޅުވީ ދެ އަހަރު ދުވަހުގެ ތެރޭގައި މި މަސައްކަތް ނިންމަން ހަވާލުކުރުމުން، ގިނަ މަގުތަކެއް އެއް ފަހަރާ ބަންދުކޮށްގެން މަސައްކަތް ކުރާނެތީ މާލޭގެ ރައްޔިތުންނަށް އުނދަގޫތަކާ ކުރިމަތިވެދާނެ ކަން ގަބޫލު ކުރައްވާ ކަމަށާއި ނަމަވެސް އަވަހަށް މި މަސައްކަތް ނިމުމުން ލިބޭނެ ފަސޭހަ މާ ބޮޑުވާނެ ކަމަށެވެ.\nތާރު އަޅަން ނިންމި މަގުތަކާ ބެހޭގޮތުން މުއިއްޒު ވިދާޅުވީ، އެއީ މާލޭގައި ޓްރެފިކް އެންމެ ބާރު ބޮޑުވާ މަގުތައް ކަމަށެވެ.\nމާލޭގެ މަގުތައް ހެދުމަށް ސިޓީ ކައުންސިލުން ވެފައިވާ އެއްބަސްވުމަށް ބަދަލު ގެނެސް އަލުން ސޮއިކުރުމަށް ހޮޓެލް ޖެންގައި ބޭއްވި ރަސްމިއްޔާތުގައި އާރްޑީސީގެ މެނޭޖިން ޑިރެކްޓަރު މޫސާ އަލި މަނިކު (މޫކޭ) ވާހަކަދައްކަވަނީ.-- ފޮޓޯ: ނިޝާން އަލީ / މިހާރު\nމި މަޝްރޫއުގެ އެއްބަސްވުމަށް ގެނައި ބަދަލާ ގުޅޭ ގޮތުން އާރްޑީސީގެ މެނޭޖިން ޑިރެކްޓަރު މޫކޭ ވެސް ވިދާޅުވީ މި ބަދަލުތަކާ އެކު މި މަޝްރޫއު އަށް އިތުރު ފުރިހަމަ ކަމެއް ލިބި، މަސައްކަތް އަވަހަށް ނިންމައިލެވޭނެ ކަމަށެވެ. އަދި ކައުންސިލުން އެދިފައިވާ ގޮތަށް މަޝްރޫއުގެ ހުރިހާ ކަމެއް ކުރިއަށް ގެންދިއުމުގައި އެ ކުންފުނީގެ އެއްބާރުލުން ލިބޭނެ ކަމަށެވެ.\nMale' ge maguthah hedhumuge2vana fiyavaheege masakkaiy fashan soikoffi\nމާލޭގެ ކުރީގެ މޭޔަރު ޝިފާ މުހައްމަދުގެ ދައުރުގައި ސޮއި ކުރި އެ އެއްބަސްވުމުގައިވާ ގޮތުން، ފެން ބޮޑުވުމާއި ޕާކިންގެ މައްސަލަ އަށް ވެސް މި މަޝްރޫއުގެ ދަށުން ހައްލެއް ލިބޭނެ އެވެ. މަގުތަކުގައި އަލުން ގާ އަތުރައި، މަގުތަކަށް ބަދަލު ގެނައުމަށްޓަކައި އާރްޑީސީއާ ހަވާލުކުރީ 462 މިލިއަން ރުފިޔާ އަށެވެ.\nމާލެ މާލެ ސިޓީ ކައުންސިލް ޑރ. މުހައްމަދު މުއިއްޒު، މާލޭގެ މޭޔަރު ރޯޑް ޑިވެލޮޕްމަންޓް ކޯޕަރޭޝަން\n16 ކޮމެންޓް, 20 ރިއެކްޝަންސް\nރާއްޖެތެރޭ އައްޑޫގައި އެބަހުރި މީހުން ދިރިއުޅޭތާ އެތައްއަހަރެއްވެފައި ހުރި ސަރަހައްދުތަކުގައި މަގުބައްތި ނުޖަހާ! ވެހިކަލްފީދައްކަނީ މާލޭގަވެސް ދައްކާވަރަށް އެކަމަކު މަގުތައްހީވަނީ ކައްދަ ދަރިވިހޭތަންހެން ނިޒާރު ދެން ސޯބެ ބޮލަށް ކަނޑާލާނީކީ ނޫން.\nމި ވެހިކަލް ފީއަކުން މާލޭ ސިޓީ ކައުންސިލުން ދޭ ލާރިއެއް ނޫން ތި ސަރުކާރުން ދޭ ލާރި ރައްޔިތުންގެ ފައިސާގެ 75 ޕަސެންޓް އޮއްސަނީ މާލެއަށް.. އެހެންވީމަ މާލެއިން ފުލެޓު ދޭންވާނެތާ އެންމެންނަށްވެސް..\nހައްލަކީ ތާރު އެޅުން! ގާ އެތުރީމާ ވާގޮތް މިހާރު މިއޮތީ ތަޖުރިބާ ކުރެވިފައި. ބޭރު ގައުމުތަކުގައިވެސް ވެހިކަލް ދުއްވަން ގާ އަތުރާފައި ނުހުންނަނީ އެމީހުންނަށް ގާ ހަދަން ނޭނގޭތީކީ ނޫން.\nޢަލީ ރާޖާމެން ރަށުގަ ތާރުއަޅާފަ އޮންނައިރު ކަރަންޓް ނަރާއި ފޯނު ނަރާއި ހުރިހާ ނަރުތަކެއް އޮންނަނީ މަކުނު ވާ ފުރާހެން ބޮލާދިމާ މަތީގަ.. އަދި ދުވާރު އޮންނަ ގޮތުގެ ވާހަކަ ބުނަންވެސް ނުކެރޭނެ.\nތިކަންކުރުމުގެ ކުރީން މާލޭގެ މަގުތަކުގާ އެބުރޭ ގަވާއިދާ ހިލާފު ބޭރުމީހުން ތަށް ރަށުތެރިއިން މަދު ކުރަން ފެނޭ\nތިމަގުތަށް ހަދަން ޖެހޭނީ ހަމަ ތިބުނާ މީހުން ލައްވާ. ނަސްރު އަށް 45 އަހަރު ވީ އިރު ތިއުޅެނީ މަހެއް ކަނޑާލަން ނޭންގޭ. ގޭގަ އޮވެެގެން ކޮމެންޓްކުރާކަށްނު ތި އިނގެނީ\nތިރަށުގައި އެކަނި ކަންކަން ކުރީމާ ނިމުނީތޯ ؟ އައްޑޫސިޓީގެ މަގުތައް ހީވަނީ އޮޅު އަލަ ދަނޑު ތަކެއްހެން.\nއޭ! ތިޔަތަނަށްވެސް ހުންނާނެ އެމްޑީޕީ މޭޔަރެއް ލައިފަ. އޭނަ ކައިރީ ބޮޑާހާކަ. މުއިއްޒުއަށް ވިއްޔާ އޭނައަށް ނުވާންވީ ސަބަބެއް އެބައޮތްތަ ނާގާބިލުކަން ފިޔަވާ؟\nއެމްޑިޕީ ދައުރުގަ ވިސްނުންހުރީ ގާ އަތުރަން. ދުރުވިސްނޭ ކަންކުރާ މީހުން އައީމަ ވާގޮތް މިފެންނަނީ\nތާހިރުދިރިއުޅުމަކަށް ތާރު މުހިއްމު.\nމެޑަލް ޖަހަން ކަންކަން މި ކުރަނީ. ކިހިނެއް މާލޭގެ އެންމެ ބޮޑެތި މަގުތައް އެއްފަހަރާ ބަންދު ކޮށްގެން މިތާގަ ބަޔަކު އުޅޭނީ\nނިކަން ބަލަންހުރޭ، ކަންކަންވާމީހުން މާގިނަ އަނގައެއް ނުތަޅާނެ.\nބަރާބަރު މޭޔަރެއް، މަރުޙަބާ މުއިއްޒު!\nމުއިއްޒު ގެ މޭޔަރު ކަމުގައި މާލޭ އަށް ގިނަގުނަނަ ތަރައްގީއާއެކު ހެޔޮ ބަދަލުތަކެއް އަންނާނެ ކަމާމެދު ވަރަށް ބޮޑު ޔަޤީން ކަމެއް ރައްޔިތުންނަށް ވަނީ ލިބިފައި\nތިހާ ބޮޑު ރަސްމީއްޔާތަކަށް އެމްޑީޕީ މާލޭ މެމްބަރު ސިފާއަށް ދައުވަތެއް ނުދެންތަ.


SunOnline: Corona ge aa variant ge asaru UK Market in fennany kudakoh\nރާއްޖެ އަންނަ ޔޫކޭ ފަތުރުވެރިންގެ އަދަދަށް އަސަރެއް ނުކުރޭ: ޓްރެވަލް އެޖެންޓުން\nއަހުމަދު މިޒްޔާލް 23 Dec 2020, 13:27\nޑިސެމްބަރު 17، 2020: ވެލާނާ އެއާޕޯޓަށް އައި ފަތުރުވެރިން- ސަން ފޮޓޯ/ ފަޔާޒު މޫސާ\nކޮރޯނާ ވައިރަސްގެ އައު ވައްތަރެއް އިނގިރޭސިވިލާތުގައި ފެތުރެމުންދިޔަ ނަމަވެސް އެގައުމުން ރާއްޖެއަށް އަންނަ ފަތުރުވެރިންގެ އަދަދަށް އަދި މާބޮޑު ބަދަލެއް ނާންނާނެ ކަމަށް ބައެއް ޓްރެވަލް އޭޖެންސީތަކުން ބުނެފި އެވެ.\nއެކަމާ ގުޅޭ ގޮތުން "ސަން"އާ މައުލޫމާތު ހިއްސާކުރި ޓްރެވަލް އެޖެންސީތަކުން ބުނި ގޮތުގައި މިހާތަނަށް ކޮންފާމް ކޮށްފައި ހުރި ބުކިންތަކަށް އެއްވެސް ކެންސަލޭޝަނެއް ނާދެ އެވެ.\n"ބުކިންތަކުން ކެންސަލޭޝަނެއް ނާދެ. މިފަހުން ކުއްލިއަކަށް ބުކިންތައް އިތުރުވެސްވި ޔޫކޭ ލޮކްޑައުންއަކަށް ގޮސްދާނެތީ. އެހެން ނަމަވެސް އައު ބުކިންތައް ލިބޭވަރު އެބަ މަދުވޭ." އިނާ މޯލްޑިވްސްގެ މެނޭޖިން ޑިރެކްޓަރު މުހައްމަދު ފިރާގު ވިދާޅުވި އެވެ.\nރާއްޖެއަށް ފަތުރުވެރިން އަންނަނީ ނެގެޓިވް ޕީސީއާރު ޓެސްޓު ހުށަހަޅައިގެންކަން ފާހަގަކުރައްވައި ފިރާގު ވިދާޅުވީ އައު ބުކިން ލިބޭ މިންވަރު މަދުވަނީ ހަމައެކަނި ކޮރޯނާގެ އައު ވޭރިއެންޓެއް އިނގިރޭސިވިލާތުގައި ފެތުރޭތީ ނޫން ކަމަށެވެ.\n"އިންކުއަރީއަށް އަހާފައި ކޮންފާމް ވާ އިންބައުންޑް ބުކިންސް ކުރިން ހުރީ 50 ޕަސެންޓުގައި. މިހާރު 33 ޕަސެންޓަށް ދަށްވެއްޖެ. މިހެން ދިމާވޭ ރިސޯތުތައް ފުލްވެ، ފްލައިޓްތަކުން ޖާގަ ނުލިބޭތީ." އޭނާ ވިދާޅުވި އެވެ.\nމީގެ އިތުރުން ކޮވިޑަށްފަހު ރާއްޖެއަށް އަންނަ އެއާލައިންތަކަށް ދިން ލުއިތަކުގެ ސަބަބުން ވެސް ފަތުރުވެރިން އައުން މަދުވެފައިވާ ކަމަށް އޭނާ ވިދާޅުވި އެވެ.\n"ވީއައިއޭއަށް އަންނަ ފްލައިޓްތަކަށް ހިލޭ ލޭންޑުކުރުމާއި ޕާކިން ދީފައި އޮތީ ލުއިތަކެއްގެ ގޮތުން. ފަހުން އެ ލުއިތަކަށް ބަދަލެއް ނާދޭ. ދެން ވާ ގޮތަކީ ހެނދުނު ޖައްސާ ބޮޑެތި ފްލައިޓްތައް ހަވީރު ވަންދެން ވެސް އޮންނަނީ ޕާކުކޮށްފައި. އިތުރު ފްލައިޓްތަކަށް ލޭންޑުކޮށްފައި ޕާކުކުރާނެ ޖާގައެއް ނެތް. މިހެން ވުމުގެ ސަބަބުން އެއާޕޯޓު ބާރުބޮޑުވޭ ވަރަށް ބޮޑަށް." ފިރާގު ވިދާޅުވި އެވެ.\nއޭނާ ލަފާކުރެއްވި ގޮތުގައި މިހާރު ހުރި ކޮންފާމް ކޮށްފައިހުރި ބުކިންތަކާއެކު ޔޫކޭ މާކެޓު ކުރިއަށް އޮތް ތިން ހަފުތާއެއްހާ ދުވަހަށް (ޖެނުއަރީ 15އާ ހަމައަށް) ހިފަހައްޓާލެވޭނެ އެވެ.\nކެޕިޓަލް ޓްރެވަލް އެންޑް ޓުއާސްގެ ސީއީއޯ ޔޫސުފް ރިއްފަތުވެސް ވިދާޅުވީ މިހާރު ހުރި ބުކިންތަކުން ކެންސަލޭޝަނެއް ނުލިބޭ ކަމަށެވެ.\n"ބުކިންސް އާދޭ، ރޫމް ނުލިބޭ މައްސަލަ އޮތީ. ހުޅުވާފައި ހުރި ހުރިހާ ރިސޯޓުތައް ފުރިފައި މިއޮތީ. ފަތުރުވެރިން ކިއުގައި ތިބީ ރާއްޖެއަށް އަންނަން." ރިއްފަތު ވިދާޅުވި އެވެ.\nއިނގިރޭސިވިލާތުގައި ކޮރޯނާ ވައިރަސްގެ އައު ވައްތަރެއް ފެތުރެން ފެށުމުން ބޭރުގެ ބައެއް ގައުމުތަކުން ދަނީ އެގައުމާ ދެމެދު އޮންނަ ވައިގެ ދަތުރުފަތުރު ވަގުތީގޮތުން މެދުކަނޑަމުންނެވެ. އޭގެ ތެރޭގައި ގިނައީ ޔޫރަޕާއި މެދުއިރުމަތީގެ ގައުމުތަކެވެ.


Roadha Kuru Kurun, Dhivehin Ah "Goas Koh Bunevey Baheh" - Vaguthu\nރޯދަ ކުރު ކުރުން، "ދިވެހިންނަށް "ގޯސްކޮށް ބުނެވޭ ބަހެއް"\n8 މަސް ކުރިން ( މެއި 13, 2019 )\nރޯދަ ކުރު ކުރުމުގެ ގޮތުން ހަވީރު މަޑި އަރުވަނީ / ވަގުތު އިމޭޖަސް: މުޙައްމަދު އަފްޒަލް\nދިވެހި ޘަޤާފަތުގައި އޮންނަގޮތުން ރޯދަހިފާ އެންމެން ރޯދަ 'ކުރު ކުރަންޖެހެ' އެވެ. މި ނޫން ގޮތަކަށް ރޯދަ ހިފުމަކީ ދީނީ ކަންކަމުގައި ގޮތްބޮޑުކުރުން ކަމުގައި ގިނަ ބަޔަކު ބުނެ އުޅެއެވެ. ނަމަވެސް އެންމެ ފުރަތަމަ އިސްލާމް ދީންމަތީގައި ރޯދައަށް ތިއްބެވި މާތް މުސްލިމުން ރޯދަހިއްޕެވީ ރޯދަ ކުރުކޮށްގެންނެއް ނޫނެވެ. އެ ބޭކަލުން ރޯދަމަހުގެ ދުވާލުގެ ވަގުތުތަކުގައި ދިރިއުޅުމަށް ކުރާ ޙަލާލު މަސައްކަތްތައް ކުރައްވަމުން ގޮސް ދުވަސް ނިންމަވާލެއްވި އެވެ.\nގިނަ ދިވެހިންގެ ނަޒަރުގައިރޯދަ ކުރުކުރުމަކީ ކޮބައި ހެއްޔެވެ؟ ދުވާލުގެ ބޮޑުބައިގައި ނިދާފައި ތެދުވެ، ފާޙިޝް ވާހަކަދައްކާ މަޖާކުރަމުން، ގޭމްކުޅެމުން ނުވަތަ ފިލްމު ބެލުމުގައި މުޅި ދުވަސް ނިންމާލުމަކީ ރޯދަކުރުކުރުން ހެއްޔެވެ؟ ރޯދަމަހުގެ ދުވާލުގެ ވަގުތުތައް ބޭކާރުގޮތުގައި ދުއްވާލުމަކީ ވެސް ރޯދަކުރުކުރުން ހެއްޔެވެ؟ މީގެ ތެރޭގައި ހިލޭ އަންހެނަކާ ފިރިހެނަކާ ދެ މީހުން ރޭޑިޔޯ ނުވަތަ ޓީވީ ޕްރޮގްރާމެއްގައި އެންމެންނަށް އިވޭނެހެން ފޯނުން ވާހަކަދައްކާ މައްލަވަކޮށް، ފިރިހެނާ އަންހެނާ ކުރެން ގޭގައި ކައްކަނީ ކޮންއެއްޗެއްތޯ އަހާ، ކާންދާނަމޭ ބުނެ ހަދައިގެން ވެސް ރޯދަކުރުކުރެ އެވެ. މިނޫން ގޮތްގޮތަކަށް ދިވެހިން މިކިޔާ ރޯދަކުރުކުރުން މާނައެއް ނުކުރެވެ އެވެ.\nރޯދަ ކުރު ކުރުމުގެ ގޮތުން، ތިމާގެ ގޭގައި ހުންނަ ސައިކަލަށް އަރައިގެން ނުވަތަ ކާރަށް އަރައިގެން މާލެ ވަށާ ބުރުޖަހަން ނިކުންނަ މީހުންނެއްވެސް މަދެއް ނޫނެވެ. މިއީ ޒަމާނުންސުރެ ދިވެހިންގެ ދިރިއުޅުން ބިނާވެފައި އޮންނަ ގޮތެވެ. ކުޑަ ދަރިފުޅު ގޮވައިގެން ހަވީރު ގަޑީގައި ބުރެއް ޖަހާލަން ނުގޮސްފި ނަމަ، ފިރިމީހާ އާއި ދިމާލަށް ހަޅޭލަވާ އަންހެނުންނެއްވެސް ވަކި މަދެއް ނޫނެވެ.\nރޯދަމަހުގެ ހަވީރުވެގެން އަންނަ އިރު، މާލޭގެ މަގުތައް ފެންނަނީ ވަރަށް ވެސް ކާރޫބާރޫ ބޮޑު ތަނެއްގެ ގޮތުގައެވެ. މަގުމަތީގައި އެއްކޮޅު އަނެއް ކޮޅު މައްޗަށް ދުއްވާ މީހުންގެ ތެރޭގައި ގިނައީ މާބޮޑު ބޭނުމެއް ނެތި، ހަމަ ހުސް ދުއްވުން ދުއްވާ މީހުންނެވެ. އެމީހުން ގެއަށް ވަންނާނީ މަޣްރިބް ނަމާދުގެ ބަންގިއަށެވެ. އެއީ ރޯދަ ވީއްލުމަށެވެ. ނަމަވެސް އަހަރެމެންގެ އިސްލާމް ދީން ބާރު އަޅަނީ އެގޮތަކަށް ނޫނެވެ. އަޟްރު ނަމާދުކޮށްގެން، ހަވީރުގެ ޒިކުރުތައް ކިޔުމާއި، ރޯދަ ވީއްލަން ގާތްވި ގާތްވިހެން ޤުރުއާން ކިޔެވުން އިތުރުކޮށް، ފާފަތައް ފުއްސަވައިދެއްވާތޯ ﷲ ގެ ހަޟްރަތައް ދުޢާ ދަންނަވަން ޖެހެއެވެ. އެއީ ރޯދަ ވީއްލާ ވަގުތަކީ ދުޢާ އިޖާބަ ކުރައްވާ ވަގުތެއްކަމަށް ގިނަ ގިނަ ދަންނަބޭކަލުން ވަނީ އިއްތިފާޤުވެލައްވާފައެވެ.\nރޯދަ ކުރު ކުރުމުގެ ގޮތުން ސައިކަލް ބުރުޖަހަނީ / ވަގުތު އިމޭޖަސް: މުޙައްމަދު އަފްޒަލް\nރޯދަ ހިފުމަކީ އިސްލާމް ދީނުގައި ފަރުޟުކުރައްވާފައިވާ އަޅުކަމަކަށް ވުމުގެ އިތުރުން އެއީ އިސްލާމް ދީނުގެ ފަސް ރުކުނުގެ ތެރެއިން ހަތަރު ވަނަ ރުކުން ވެސް މެއެވެ. އިސްލާމް ދީނުގައިވާ ގޮތުން އެންމެހާ އަޅުކަންތަކެއް ކުރަންޖެހޭނީ ތެދުވެރި ނިޔަތަކާއެކު ހަމައެކަނި ﷲ އަށެވެ. މިގޮތުން ރޯދަވެސް ވާންޖެހޭނީ ހަމައެކަނި ﷲއަށް ކުރާ އަޅުކަމަކަށެވެ. މުސްލިމެއް ކަމުގައި ބުނިކަމުގައި ވިޔަސް ﷲގެ އެއްކައުވަންތަކަން ޤަބޫލުނުކުރާ މީހަކު ނުވަތަ އެކަލާނގެ ވޮޑިގެންވާކަމަށް އިންކާރުކުރާ މީހަކު ކެއިންބުއިމުން މަނާވެގެން ރޯދަހިފިކަމުގައި ވިޔަސް ލިބޭނެ ޘަވާބެއް ނޯންނާނެ އެވެ. އެފަދަ މީހުން އެ 'ރޯދަހިފަނީ' ހަމައެކަނި މާއްދީ ބޭނުމެއްގަ އެވެ. ނަމާދަކީ ކުރަންޖެހޭނެ އެއްޗެއް ނޫންކަމުގައި ބުނެ ނަމާދު ނުކުރާ މީހާ ހިފާ ރޯދައަކީ ވެސް ބާޠިލު އެއްޗެކެވެ.\nމެއި 13, 2019 19:02\nދިވެހިންނަކީ ދީނުގަ ކަންކަން އޮތްގޮތް ފޮލޯ ކުރުމުގެ ބަދަލުގަ މުޖުތަމަޢު ފޮލޯ ކުރާ ބައެއް. ވަރަށް ކުޑަކުޑަ މިސާލެއް ބުނެފާނަން. ރާއްޖޭގެ ވަރަށް ގިނަމީހުން ތަރާވީސް ކުރާނެ. އެއީ ކާބަފައި ޒަމާނުއްސުރެ ވާރުތަވަމުން ކޮޕީ ކުރަމުން އަންނަ ކަމެއް. ތަރާވީސްނަމާދު ކުރުން އެއީ ގޯސްކަމެއްނޫން ވަރަށް ބޮޑު ސުންނަތެއް. މީގަ މައްސަލަޔަކަށްވަނީ ފަތިސް ނަމާދު ވަގުތުގަ ކުރަން ނުހުންނަފޯރި ތަރާވީސްކުރަން ހުންނާތީ.\nމެއި 13, 2019 20:24\nމެއި 13, 2019 21:42\nރޯދަ ކުރުކުރުމޭ ބުނުމަކީ އެއްވެސް މަސްއަލްއެއް އޮތް ކަމެއް ނޫނެވެ. ކޮންމެކަމެއްގެވެސް މާނަ އޮޅުވާލައިފިއްޔާ އުޑުމަތީގައި ހުންނަ ވިލާތަކަށް ބެލުމުން އެމީހާގެ ހިތަށް އެރިއެއްޗެއް ސިފަވާހެން އެކިކަހަލަ މާނަ ކުރެވިދާނެއެވެ. "ނަމާދަށް އަރަން ދާށޭ" ބުނުމުން އެބުނަނީ ސައިކަލަކަށް ނުވަތަ ގަހަކަށް އަރާހެން ނަމާދުގެ މައްޗަށް އަރާށެކޭ ނޫނެވެ. ދެން ވީ އެހެންވެސް ބުނެގެން ނުވާނޭ ކިޔާ ފަތުވާދޭންތާއެވެ.\nމެއި 13, 2019 21:51\nޒަހީން ޢަބްދުﷲ ހިތަށްއެރިހާއެއްޗެއް ތިޔަލިޔަނީ ތިމާގެ މޮޅުކަން ދެއްކުމަށްތަ؟ދިވެހިސަގާފަތުގައި އޮންނަގޮތުން ރޯދަހިފާ އެންމެން ރޯދަކުރުކުރަން ޖެހޭކަމަށް ލިޔެފައިވަނީ ކޮންފޮތެއްގައިތޯ؟ އަހަރެންގެ އުމުރުން މިހާރު50އަހަރާކައިރިވަނީ . ރޯދަހިފާ އެންމެން ރޯދަކުރުކުރަން ޖެހޭނޭ ބުނާއަޑު ދުވަހަކުވެސްނާހަން. ފޮތަކުންވެސް ނުދެކެން. އަދިހަމަ އަލަށް މިއަޑުއެހީ. މީދީނީކަމެއްކަމުގައިވެސް ބުނާއަޑެއްނާހަން. ޒަހީން އަބްދުﷲ ކައިރީގައި މީ ރޯދަހިފާ އެންމެން ކުރަން ޖެހޭނޭކަމެއްކަމަށްބުނީ ކާކުތޯ؟ މައިން ބަފައިންތޯ؟ ރޯދަކުރުކުރަން ސައިކަލްގާ ފިނިބުރު ޖެހުމާ. އިންޓަނެޓުން ގޭމް ކުޅުމާ ހެއްދެވިހާ ނުބާކަމެއް ރޯދައަށް ތިބެގެން ކުރުމަކީ މަހަރެމެންގެ ކާބަފައިން ކުރިކަމެއްނޫން. އެބައިމީހުން ދުނިޔެ އުޅެ ނިމިއެދިޔައީ އިސްލާމީ ރިވެތި އުސޫލުތަކުމަތީގައި އެސަގާފަތް އަހަރެމެންގެ ތެރެއަށްދޫކޮށްފައި. މިހިރަ މިހިރަ ކަންތަކަކީ ދިވެހުންގެ ކާބަފައިން ކުރިކަންތައްތަކެއްނޫން. އެމީހުންނުކުރާ ކަންތައްތަކެއް ސަގާފަތަށްވާނެ ގޮތެއްނޯންނާނެ. މިހާރު މިއުޅޭ ޒުވާނުން ރޯދަކުރުކުމޭ ކިޔާގެން އެކުރާ ކަންތައްތަކަކީ ދިވެހިންގެ ސަގާފަތެއްނޫން. އެއްޗެއްލިޔަންވާނީ ތަންދޮރު ރަނގަޅަށް އޮޅުން ފިލުވާގެން. މިހާރުކުރާ ކަންތައްތައް މާކުރިން މަރުވެގޮސްފައިވާ ބައެއްގެ ބޮލުގާ އެޅުވުމުގެ ހައްގެއް ޒަހީން އަކަށްވެސް ނޯންނާނެ.\nމެއި 14, 2019 00:18\nވަރަށް ބަރާބަރު ވާހަކައެއް.\nމެއި 13, 2019 22:36\nތިބަސް އެހެން ގޮތަކަށް މާނަކުރުމުގެ ފުރުސަތުވެސް އެބައޮތް. ރޯދަކުރުކުރުން ހަމަ ދީނީ ގޮތުން ޢުޙްރަވީ ހަޔާތް ބާއްޖަވެރި ކުރުމަށް އަޅުކަމުގައި ވަގުތު ހޭދަ ކުރުމަށްވެެސް ބުނެވިދާނެ.. އެމީހަކު އުޅޭގޮތަކަށް އެކަމެއް މާނަ ކުރެވޭނީ ޒަހީން ބުރޯ..\nމެއި 14, 2019 10:25\nވަރަށް ފުރިހަމަ ލިޔުމެއް! ވަރަށް ބޮޑު ޙަޤީޤީވަހަކަތަކެއް ތިގެނެސްދިނީ!\nމެއި 15, 2019 19:05\nޝުކުރިއްޔާ މަަސީ. ❤\nމެއި 18, 2019 20:06\nދިސް އިޒް ކްރެޕް


އައްޑޫ ސިޓީގެ ވިޒިޓަރސް ސެންޓަރ މަރާމާތުކޮށްދޭނެ ފަރާތެއް ހޯދުން\nދިވެހި ސަރުކާރުގެ ފަރާތުން މިނިސްޓްރީ އޮފް އެންވަޔަރަންމަންޓުން ބަލަހައްޓަމުންދާ އައްޑޫ ނޭޗަރ ޕާރކުގެ ވިޒިޓަރ ސެންޓަރުގެ (އައްޑޫ ސިޓީ، ހިތަދޫ، އީދިގަލި މަގު) މަރާމާތެއް ކުރުމަށް ކުރެވުނު އިއުލާން ނަންބަރު: (IUL)438/1/2019/26 (09 ޖޫން 2019) އަށް ލިބިފައިވާ ބީލަންތަކުގެ އަގު ބޮޑުކަމަށް ބެލެވޭތީވެ މި ބީލަން ބާތިލުކޮށް، އަލުން އަންދާސީ ހިސާބު ހުށަހެޅުމަށް ހުޅުވާލަމެވެ.\nމި ޕްރޮޖެކްޓާއި ބެހޭގޮތުން އެއްވެސް ސުވާލެއްވާނަމަ، އީ-މެއިލް ކުރައްވާނީ 10 ޖުލައި 2019 ވާ ބުރާސްފަތި ދުވަހުގެ 13:00 ގެ ކުރިން، procurement@environment.gov.mv އީ-މެއިލް އެޑްރެހަށެވެ.\nބިޑު ހުޅުވުމަށް ހަމަޖެހިފައިވަނީ 14 ޖުލައި 2019 ވާ އާދިއްތަ ދުވަހުގެ 11:00 ގައި މިނިސްޓްރީ އޮފް އެންވަޔަރަންމަންޓްގައި މި މަސައްކަތަށް އަންދާސީ ހިސާބު ހުށަހަޅުއްވާ ފަރާތްތަކުގެ ހާޒިރުގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ބީލަން ހުށަހަޅާފަރާތުގެ ނަން ލިޔެވިފައި އޮންނަންވާނެއެވެ. ބީލަމުގެ މުއްދަތަކީ ބީލަން ހުށަހަޅާ ތާރީޚުން ފެށިގެން 03 މަސްދުވަސް ކަމުގައިވާންވާނެއެވެ.\nއިޢުލާނު ނަންބަރު: IUL)438/1/2019/35)\nމަޢުލޫމާތު ފުރިހަމަނޫން ބިޑުތައް ބާތިލުކުރުމުގެ ފުރިހަމަ އިޚްތިޔާރު މިނިސްޓްރީ އޮފް އެންވަޔަރަންމަންޓަށް ލިބިގެންވެއެވެ. އަދި ބިޑު ކޮންމެ ވަގުތެއްގައިވެސް ބާތިލުކުރުމުގެ އިޚްތިޔާރު މިނިސްޓްރީ އޮފް އެންވަޔަރަންމަންޓަށް ލިބިގެންވެއެވެ.\nސުންގަޑި: 14 ޖުލައި 2019 1100


Bayern in Schalke kolhah 8 landu jahaifi\nބުންޑެސް ލީގާގެ އާ ސީޒަންގައި ބަޔާން މިޔުނިކް ކުޅުނު ފުރަތަމަ މެޗުގައި 8-0 ން ޝާލްކޭ ބަލި ކޮށްފި އެވެ.\nމެޗުގައި ސާޖް ނެބްރީ ވަނީ ހެޓްރިކް ހަދާފަ އެވެ. މި ސީޒަންގައި ބަޔާންއަށް ބަދަލުވެ، ލިރޮއީ ސަނޭ ވެސް ކުޅުނު ފުރަތަމަ މެޗުގައި އޭނާވެސް މޮޅު ކުޅުމެއް ދެއްކި އެވެ. މިދިޔަ ސީޒަންގައި ތިން ތަށި ކާމިޔާބު ކުރި ބަޔާންއިން މެޗު ފެށިގެން ހަތަރު ވަނަ މިނެޓްގައި ޝާލްކޭގެ ގޯލް ހުޅުވައި ތަފާތު ބޮޑުކޮށް މޮޅުވުމަކީ ލީގްގައި ވާދަ ކުރާ އެހެން ޓީމުތަކަށް ދިން އިންޒާރެކެވެ.\nޖަނަވަރީގެ ފަހުން ބުންޑެސް ލީގާގައި މޮޅެއް ހޯދިފައި ނުވާ ޝާލްކޭއަށް މެޗުގައި މާބޮޑު ކަމެއް ނުކުރެވުނެވެ. ބަޔާންއިން އެ ޓީމުގެ ހަލުވި ގޭމް ކުޅެމުން ދިޔައިރު ލިއޯން ގޮރެސްކާއަށް ހަމަލާ އުފެއްދުމަށް ޖާގަ ލިބިގެން ދިޔަ އެވެ. މެޗުގެ 19 ވަނަ މިނެޓްގައި އޭނަ ވަނީ ލީޑް ފުޅާ ކޮށްފަ އެވެ. މިދިޔަ ސީޒަންގެ ޓޮޕް ސްކޯރާ ރޮބަޓް ލެވަންޑޮސްކީ އަށް ވަނީ މެޗުގެ 31 ވަނަ މިނެޓްގައި ޕެނަލްޓީއެއް ލިބިގެން ގޮސްފަ އެވެ. އެ ޕެނލްޓީ ކާމިޔާބު ކޮށް އޭނާ ވަނީ ޖެހިގެން 10 މެޗުގައި ޝާލްކޭ ކޮޅަށް ލަނޑު ޖަހުމުގެ ޓްރެކް ދަމަހައްޓާފަ އެވެ.\nދެ ވަނަ ހާފުގެ ކުރީ ކޮޅު ނެބްރީ ވަނީ ސަނޭ ތަނަވަސް ކޮށްދިން ފުރުސަތުތަކުން އިތުރު ދެ ލަނޑު ކާމިޔާބު ކޮށް ހެޓްރިކް ހަދާފަ އެވެ. އޭގެ 10 މިނެޓް ފަހުން ތޯމަސް މުލާ ލަނޑު ކާމިޔާބު ކުރި އެވެ. ފުރަތަމަ މެޗުގައި ސަނޭ ވަނީ އޭނާގެ ފުރަތަމަ ގޯލް ބަޔާންއަށް ކާމިޔާބު ކޮށްދީފަ އެވެ. އެނާ ލަނޑު ކާމިޔާބު ކުރީ ހޯޝުއާ ކިމިޗް ތަނަވަސް ކޮށްދިން ފުރުސަތަކުންނެވެ.\nބަޔާންގެ އަށް ވަނަ ލަނޑު ކާމިޔާބު ކުރީ ޖަމާލް މުސިއާލާ އެވެ. އުމުރުން 17 އަހަރުގެ މުސިއާލާ ލަނޑު ކާމިޔާބު ކުރުމުން އޭނަ ވެފައި ވަނީ ބުންޑެސް ލީގަގައި ބަޔާންއަށް ލަނޑު ޖަހައިދިން އެންމެ ޒުވާން ކުޅުންތެރިޔާ އަށެވެ. އިނގިރޭސި 17 އަހަރުން ދަށުގެ ޓީމުގެ ކުޅުންތެރިޔާ ކުރިން ކުޅުނީ ޗެލްސީގެ ޒުވާން ޓީމަށެވެ. އޭނާ ބަޔާންއަށް ބަދަލުވީ މިދިޔަ އަހަރު އެވެ.\nބަޔާންގެ މޮޅާއެކު އެ ޓީމު ވަނީ މި އަހަރު ބަލި ނުވެ ދަމަހައްޓަމުން އަންނަ ޓްރެކް 31 މެޗަށްއިތުރު ކޮށްފަ އެވެ. އަދި މޮޅުވަމުގެ ޓްރެކް ޖެހިޖެގެން 22 މެޗަށް ގެންގޮސްފަ އެވެ.


Rasmee reserve 49% ituruvey, beynun kurevy reserve 67% ufulihjje\nރަސްމީ ރިޒާވް 49 ޕަސެންޓް އިތުރުވެ ބޭނުންކުރެވޭ ރިޒާވް 67 ޕަސެންޓަށް އުފުލިއްޖެ\nމިދިޔަ އަހަރާއި އަޅާ ބަލާއިރު ރާއްޖޭގެ ރަސްމީ ރިޒާވް 49 ޕަސެންޓް އިތުރުވެ، ބޭނުންކުރެވޭ ރިޒާވް 67 ޕަސެންޓް މައްޗަށް ޖެހިލައިފި އެވެ.\nގައުމެއްގެ ރަސްމީ ރިޒާވަކީ އެ ގައުމެއްގެ މާލީ ހާލަތު އަންގައިދޭ މުހިންމު މިންގަނޑެކެވެ\nމަރުކަޒީ ބޭންކް، އެމްއެމްއޭ އިން އާއްމުކޮށްފައިވާ މިދިޔަ މަހުގެ އިގްތިސާދީ ރިވިއުގައިވާ ގޮތުން ޖޫން މަސް ނިމުނުއިރު ރާއްޖޭގެ ރަސްމީ ރިޒާވްގައި ހުރީ 712.2 މިލިއަން ޑޮލަރެވެ. މިއީ މިދިޔަ އަހަރުގެ ޖޫން މަހާ އަޅާބަލާއިރު 49 ޕަސެންޓް އިތުރު އަދަދެކެވެ. އަދި މި މުއްދަތުގައި ރާއްޖޭގެ ރަސްމީ ރިޒާވްގެ ތެރެއިން ޔޫޒަބަލް ރިޒާވް (ބޭނުންކުރެވޭ ރިޒާވް) ގެ ގޮތުގައި ހުރީ 234.9 މިލިއަން ޑޮލަރެވެ. މިއީ މަހުން މަހަށް ބަލާއިރު ދެ ޕަސެންޓުގެ ކުރިއެރުމެކެވެ. މިއީ އަހަރުން އަހަރަށް ބަލާއިރު 67 ޕަސެންޓް އިތުރު އަދަދެކެވެ.\nޖޫން މަސް ނިމުނުއިރު ރާއްޖޭގެ ރަސްމީ ރިޒާވްގައި ހުރި އަދަދު ފުދެނީ 4.3 މަހުގެ އިމްޕޯޓަށެވެ. މިއަދަދު ވަނީ މަހުން މަހަށް އަޅާބަލާ އިރު، އަދި އަހަރުން އަހަރަށް އަޅާބަލާ އިރުވެސް އިތުރުވެފަ އެވެ.\nއެހެން ނަމަވެސް ދައުލަތުގެ ހަރަދުތައް ހަމަޖެއްސުމަށް ވިއްކާފައިވާ ޓީބިލްގެ އަދަދު އަދިވެސް ހުރީ އެހާ ރަނގަޅު ފައްތަރެއްގައެއް ނޫނެވެ. ޖޫން މަސް ނިމުނު އިރު، ދައުލަތުން ވިއްކި ޓީބިލްގެ ތެރެއިން އަނބުރާ ފައިސާ ދައްކަން ޖެހޭ 18.4 ބިލިއަން ރުފިޔާގެ ޓީބިލް އެބަ ހުއްޓެވެ. އެއީ އަހަރުން އަހަރަށް ބަލާއިރު 36 ޕަސެންޓްގެ އިތުރުވުމެކެވެ. އަދި ބޭންކަތަކާއި އެހެނިހެން ފަރާތްތަކުން ޓީބިލަށް ކުރި އިންވެސްޓްމަންޓް ވަނީ 12 ޕަސެންޓް އިތުރުވެ، 12 ބިލިއަން ރުފިޔާއަށް އަރައިފަ އެވެ.\nޓީބިލަށް ބޭންކްތަކުން ކުރާ އިންވެސްޓްމަންޓްތައް އިތުރުވުމަކީ އިގްތިސާދީ ގޮތުން އެހާ ރަނގަޅު ފާލެއް ނޫނެވެ. ސަބަބަކަށް ވަނީ އަމިއްލަ ސެކްޓާއަށް ލޯނު ދޫކުރަން ބޭންކްތަކުގައި ހުންނަ ފައިސާގެ މިންވަރު މަދުވުމެވެ. އަދި ދައުލަތުގެ ރިކަރަންޓް ހަރަދުތައް ފުއްދުމަށް ބޭންކުތަކުން އިންވެސްޓް ކުރަން ޖެހުމަކީ އިގްތިސާދީ ކުރިއެރުމަށް އެޅޭނެ ހުރަހެކެވެ.\nމަޓީގެ ހިންގާ ބޯޑަށް މެމްބަރުން އައްޔަން ކޮށްފި\nކުރީގެ ބޯޑުގެ ނިންމުން ރަނގަޅު ކަމަށް އާ ބޯޑުން އެއްބަސްވި: ޓީއެމްއޭ


ވާދޫގައި ކުނިމެނޭޖުކޮށްދޭނެ ފަރާތެއް ހޯދަން ބޭނުންވެއްޖެ\nވާދޫ ކައުންސިލުން ދޭމައުލޫމާތާއި އެއްގޮތަށް ވާދޫގައި ކުނި މެނޭޖްކޮށްދޭނެ ފަރާތެއް ހޯދަން ބޭނުންވެއެވެ.\nވީމާ، މިމަސައްކަތް ކޮށްދެއްވުމަށް ޝައުޤުވެރިވެލައްވާ ފަރާތްތަކުން 2019 ނޮވެމްބަރ 28 ވާ ބުރާސްފަތި ދުވަހުގެ ހެނދުނު 10:00 އަށް މި އިދާރާއަށް ވަޑައިގެން މަޢުލޫމާތު ސާފުކުރެއްވުމަށްފަހު 2019 ޑިސެމްބަރ 04 ވާ ބުދަ ދުވަހުގެ ހެނދުނު 10:00 އަށް މި އިދާރާއަށް ވަޑައިގެން އަންދާސީހިސާބު ހުށަހެޅުއްވުން އެދެމެވެ. މަޢުލޫމާތު ސާފުކުރެއްވުމަށް ވަޑައިނުގަންނަވާ ފަރާތްތަކާއި، ގަޑިޖެހުމަށްފަހު ހުށަހަޅުއްވާ އަންދާސީ ހިސާބުތައް ބަލައިގަނެވެން ނޯންނާނެ ވާހަކަ ދަންނަވަމެވެ.\nމިމަސައްކަތް ކުރުމަށް އެދި އަންދާސީ ހިސާބު ހުށަހެޅުއްވޭނީ ވިޔަފާރި ރަޖިސްޓްރީ ކުރުމުގެ ޤާނޫނު (ނަންބަރު 2014/18) ގެ ދަށުން ރަޖިސްޓްރީ ކޮށްފައިވާ ފަރާތްތަކަށެވެ. އަންދާސީ ހިސާބު ހުށަހަޅުއްވާއިރު، ރަޖިސްޓްރީ ކޮށްފައިވާކަން އަންގައިދޭ ލިޔުމުގެ ކޮޕީއެއް ހުށަހަޅުއްވަން ވާނެއެވެ.\nޕަބްލިޝްކުރި ގަޑި: 1225


molhu kulhun theriyakah de bruyne\nފޮޑެން އަދި ޑިބްރޭނާ\nމޮޅު ކުޅުންތެރިޔަކަށް ޑިބްރޭނާ، އެންމެ ޒުވާން ކުޅުންތެރިޔަކަށް ފޮޑެން.\n07 ޖޫން 2021 - 18:33:11\nނިމިގެންދިޔަ އިނގިރޭސި ޕްރެމިއާލީގެ ގެ ކުޅުންތެރިން ހޮވި އެންމެ މޮޅު ކުޅުންތެރިޔަކަށް މެންޗެސްޓާރ ސިޓީގެ މިޑްފީލްޑަރު ކެވިން ޑިބްރޭނާ ހޮވިފައިވާ އިރު އެންމެ ޒުވާން ކުޅުންތެރިޔަކަށް ހަމަ އެ ޓީމް ގެ ފޯވަޑް ފިލް ފޮޑެން ހޮވައިފިއެވެ.\nޑިބްރޭނާ އަށް މިފަހަރު އެންމެ މޮޅު ކުޅުންތެރިޔާ ގެ އެވޯޑް ލިބުމާއި އެކު ޑިބްރޭނާ އަށް މި ވަނީ ޖެހިޖެހިގެން2ވަނަ ފަހަރަށް މޮޅު ކުޅުންތެރިޔާ އެވޯޑް ލިބިފައެވެ. އެއީ މަސްހޫރު ކުޅުންތެރިޔާ ކްރިސްޓިއާނޯ އަދި އާސެނަލް ގެ ލެޖެންޑް ތިއޮރީ އޮންރީ ހަދާފައިވާ ރެކޯޑް އާއި އެއްވަރެވެ.\nމިފަހަރު މި އެވޯޑް ޑިބްރޭނާ އަށް ލިބިފައިވަނީ މެންޗެސްޓާ ޔުނައިޓަޑް ގެ މިޑް ފީލްޑަރު ބުރޫނޯ ފަނަންޑޭޒް އާއި ޓޮޓެންހަމް ގެ ފޯވަޑް ހެރީ ކޭން ގެ ސިޓީ އައިކޭ ގުންޑޮވާނަ އާއި ވާދަކޮށްގެންނެވެ.\nޑިބްރޭނާ ބުނި ގޮތުގައި ޓީމާ އެކު ހޯދޭ ކާމިޔާބީތަކަކީ ވަރަށް ހިތް ހަމަޖެހޭ ކަމެއް ކަމަށާއި މީގެ އިތުރުން އަމިއްލަ އަށް ލިބޭ ކާމިޔާބީ އަކީ ވެސް ލިބޭ އެހާ ހާއްސަ ހިތްހަމަޖެހުމެއް ކަމަށެވެ.\nއެންމެ ޒުވާން ކުޅުން ތެރިޔާ ގެ މަގާމު ލިބުނު ފޮޑެން އަށް މި މަގާމު ލިބިފައިވަނީ ސެނަލުގެ ބުކަޔޯ ސަކާއާއި ޗެލްސީގެ މޭސަން މައުންޓް އަދި ޑެކްލަން ރައީސްއާ ވާދަކޮށެވެ. ފޮޑެން އެހެން ކުޅުންތެރިންނާއި އަޅާބަލާ އިރު ކުޅެފައިވާ ވަގުތު މަދުނަމަވެސް އޭނާ ވަނީ ބެލުންތެރިން އިންތިހާ އަށް ހައިރާން ކޮށްލާ ފަދަ ތަފާތު ކުޅުމެއް ދައްކާލާފައެވެ. އެގޮތުން ނިމިދިޔަ ސީޒަންގައި9ގޯލް ޖަހާ5އެސިސްޓް ފޮޑެން ވަނީ ހަދާފައިއެވެ.


MMC ge Raees Shahbaan ge ithubaaru neiy kamuge vote eh,4vote aa eku nimunee ithubaaru oiy kamah - One Online\n20 މާޗު 2022، މޯލްޑިވްސް މީޑިއާ ކައުންސިލް (އެމްސީސީ)ގެ ރައީސް ޝަހުބާން ފަހުމީ ---- ފޮޓޯ: އެމްސީސީ\nމޯލްޑިވްސް މީޑިއާ ކައުންސިލް (އެމްސީސީ)ގެ ރައީސް ޝަހުބާން ފަހުމީގެ އިތުބާރު ނެތް ކަމުގެ މައްސަލައެއް ވައްދައި، އެ ކައުންސިލުގެ މެންބަރުންގެ މެދުގައި އެކަމަށް ވޯޓެއް ނަގައިފިއެވެ.\nޝަހުބާންގެ އިތުބާރު އޮތްތޯ ބެލުމަށް ވޯޓު ކުރިއަށްގެންދިޔައީ މިރޭ 9:30 ގައި ބޭއްވި ކުއްލި ބައްދަލުވުމުގައެވެ. އެ ވޯޓު ކުރިއަށްގެންދިޔައީ ސިއްރު ވޯޓެއްގެ ގޮތުގައެވެ.\nޝަހުބާން ވަކިކުރުމުގެ މައްސަލަ ކައުންސިލަށް ހުށަހެޅުއްވީ މެމްބަރު މުހައްމަދު ޝާފިއުއެވެ. އަދި އެ ހުށަހެޅުމަށް ތާއީދުކުރެއްވީ މެމްބަރު މުހައްމަދު ޝަފާއު ހަސަނެވެ.\nއެމްއެމްސީގެ ގާނޫނު ބުނާގޮތުން ރައީސްގެ މަގާމުގައި ހުރި ކަމުގައިވިޔަސް، އިތުބާރު ނެތްކަމުގެ މައްސަލަ ހުށަހެޅޭނީ މެމްބަރުކަމުގެ މަގާމުން ވަކިކުރުމަށެވެ. އަދި މެމްބަރުކަމުން ވަކިކުރެވޭނީ ކައުންސިލު މެމްބަރުންގެ ތިން ބައިކުޅަ ދެބައި ވޯޓު ލިބިގެންނެވެ. އެއީ 15 މެމްބަރުންގެ ތެރެއިން ދިހަ މެމްބަރުންގެ ވޯޓެވެ.\nއެ ބައްދަލުވުމުގައި މެމްބަރުން ބަހުސްކުރުމަށްފަހު ނެގި ސިއްރު ވޯޓުގައި ޝަހުބާން މެމްބަރުކަމުން ވަކިކުރަން ބޭނުންވާ އަދަދަށް ވޯޓު ލިބިފައެއް ނުވެއެވެ. ޝަހުބާން ވަކިކުރުމަށް ފެންނަ ކަމަށް ވޯޓު ދީފައިވަނީ އަށް މެމްބަރެކެވެ. އަދި ނުފެންނަ ކަމަށް ވޯޓު ދިނީ ހަތަރު މެމްބަރެކެވެ. ދެ މެމްބަރަކު ޖަލްސާގައި ބައިވެރިވެވަޑައެއް ނުގަންނަވައެވެ. ޝަހުބާން ވަކި ނުކުރެވި އިތުބާރު އޮތްކަމަށް ނިމުނީ ދެ މެމްބަރުންގެ ވޯޓު މަދުވެގެންނެވެ.\nޝަހުބާންގެ އިތުބާރު އޮތްކަމަށް މީޑިއާ ކައުންސިލުން ނިންމި އިރު، އޭނާގެ މައްޗަށް މަނީ ލޯންޑަރިންގެ ކުށުގެ ތުހުމަތުކުރެވޭތީ އޭނާގެ މައްސަލަ ރައްޔިތުންގެ މަޖިލީހުގެ މިނިވަން މުއައްސަސާތަކާ ބެހޭ ކޮމިޓީއަށް ވަނީ ހުށަހަޅައިފައެވެ.\nމިނިވަން މުއައްސަސާތަކާ ބެހޭ ކޮމިޓީއަށް ޝަހުބާންގެ މައްސަލަ ހުށަހެޅުއްވީ މޯލްޑިވްސް ނެޝަނަލް ޕާޓީ (އެމްއެންޕީ)ގެ ނައިބު ރަައީސް އަދި ވިލިމާލެ ދާއިރާގެ މަޖިލިސް މެމްބަރު އަހުމަދު އުޝާމެވެ. އޭނާ އެ މައްސަލަ ހުށަހެޅުއްވީ މިއަދެވެ.\nއުޝާމް މިރޭ "ވަން" ވިދާޅުވީ، ޝަހުބާންގެ މައްސަލަ މިވިވަން މުއައްސަސާތަކާ ބެހޭ ކޮމިޓީއަށް ހުށަހެޅީ މުޖުތަމައު ގަބޫލުކުރާ މިންގަނޑުން އަބުރުވެރި އަހުލާގު ރަނގަޅު މީހެއް ކަމަށް އޭނާ ނުވާތީ ކަމަށެވެ.\n"މަނީ ލޯންޑަރިންގެ ތުހުމަތަކީ ވަރަށް ސީރިއަސް ތުހުމަތެއް، ގާނޫނުގައި ބުނާ ސިފައެއް އުނިވުމަކީ މަގާމުން ވަކިވާނެ ހާލަތެއް،" އުޝާމް ވިދާޅުވިއެވެ.\nމަނީ ލޯންޑަރިންގެ ތުހުމަތަށް ސުވާލުކުރުމަށް ޝަހުބާން ވަނީ މިދިޔަ ބުދަ ދުވަހު ފުލުހަށް ހާޒިރުކޮށްފައެވެ.\nފުލުހުން ޝަހުބާނަށް ފޮނުވި ޗިޓުގައި ބުނެފައިވަނީ، އޭނާ ހާޒިރުކުރަނީ ކިންގްސް ކެޕިޓަލް ހޯލްޑިންގްސް ޕްރައިވެޓް ލިމިޓެޑުން އާއްމުކޮށް ހުޅުވާލައިގެން ރާއްޖޭގެ މާލީ ސެކިއުރިޓީޒްގެ ގާނޫނާއި ގަވާއިދާއި އުސޫލުތަކާ ހިލާފަށް އިންވެސްޓްމެންޓް ސްކީމެއް ތައާރަފުކޮށް އިންވެސްޓަރުންނަށް މަންފާ ލިބޭނެ ކަމަށް ދައްކައި މަކަރާއި ހީލަތުން ގިނަ އަދަދެއްގެ ފައިސާ ހޯދައި އެ ފައިސާ ލޯންޑާކޮށްފައިވާ ކަމަށް ތުހުމަތު ކުރެވޭ މައްސަލައިގެ ތަހުގީގަށް ސުވާލުކޮށް ބަޔާން ނެގުމަށް ކަމަށެވެ.\nޝަހުބާނާއި އޭނާގެ ބޭބެ ރައްޔިތުން މަޖިލީހުގެ ފޭދޫ ދާއިރާގެ ކުރީގެ މެމްބަރު އަލްހާން ފަހުމީގެ ހިއްސާ އޮންނަ ކިންގްސް ކުންފުނިން ޕޮންޒީ ސްކީމެއް ހިންގާ ކަމަށް ބުނާ މައްސަލައެއް ފުލުހުން ތަހުގީގު ކުރަމުންދާ އިރު، ރަޖިސްޓްރީކޮށްފައި ނުވާ ސްކީމްތަކުގައި އިންވެސްޓް ކުރުމުގެ ސަބަބުން މާލީ ގެއްލުމެއް ލިބިފައިވާނަމަ އެކަން ހިއްސާކުރަން ކެޕިޓަލް މާކެޓު ޑިވެލޮޕްމަންޓް އޮތޯރިޓީ (ސީއެމްޑީއޭ) އިން ވަނީ އެދިފައެވެ.\nކެޕިޓަލް ހޯލްޑިންގްސް ޕްރައިވެޓް ލިމިޓެޑުން ހިންގާ ސްކީމަކީ ޕޮންޒީ ސްކީމެއްކަން އާންމުންގެ ސަމާލުކަމަށް ފުރަތަމަ ގެނެސްފައިވަނީ މަރުކަޒީ ބޭންކް، އެމްއެމްއޭ އިންނެވެ.\nގުޅޭ ޓެގު ނޫސްވެރިކަން ކުށް މަކަރާއި ހީލަތް ރާއްޖޭގެ މީޑިއާތައް މަނީލޯންޑަރިންގް


Maafushi Council aai gulhey corruption ge bodu mahsala eh balanee\nމާފުށި ކައުންސިލް އިދާރާ: އެ މައްސަލަ އޭސީސީން ގެންދަނީ ބަލަމުން.-- ފޮޓޯ: މާފުށި ކައުންސިލް\n19 ޖޫން 20197ކޮމެންޓް\nމާފުށީ ކައުންސިލާ ގުޅޭ ކޮރަޕްޝަނުގެ ބޮޑު މައްސަލައެއް ބަލަނީ\nކ. މާފުށީ ބަނދަރު ސަރަހައްދުގައި އަތުރަން ގާ ގަތުމުގައި، މާލިއްޔަތު ގާނޫނާ ހިލާފަށް، ކޮރަޕްޝަނަށް މަގުފަހިވާ ގޮތަށް އެޑްވާންސަށް ބަޔަކަށް 498،200ރ. ދިން މައްސަލައެއް ފެންމަތިވުމުން އެ މައްސަލަ ބަލަން ފަށައިފި އެވެ.\n"ސީއެންއެމް" އަށް ލިބިފައިވާ ލިޔެކިޔުންތަކުން އެނގޭ ގޮތުގައި ޖެނުއަރީ މަހު އެ ރަށު ކައުންސިލުން އަމިއްލަ ކުންފުންޏަކަށް އެ މަސައްކަތް ހަވާލު ކުރީ ބިޑް ކުރުމާއި ވެސް ނުލަ އެވެ. އެގޮތުން އެ މަސައްކަތަށް ބިޑަށް ހުޅުވާލި ނަމަވެސް އެ ކުންފުނިން ބިޑުގައި ބައިވެރި ނުވާއިރު، އެ ކުންފުންޏަށް އެ މަސައްކަތް ދިން ގޮތާ މެދު ބޮޑެތި ސުވާލުތައް އުފެދެ އެވެ.\n"އަޅުގަނޑު ދިޔައިން އެ ބިޑަށް. އެ ކުންފުންނިން ބިޑަށް އައިސްފައެއް ނުވޭ. އެ މައްސަލަ ފެންމަތިވީމަ ބިޑް ކެންސަލް ކުރާ ވާހަކަ ދެކެވުނު، އެކަމު އެ މީހުންނަށް ލާރި ދިން ކަމަށް މިހާރު އެބަ ބުނޭ،" އެ މަސައްކަތަށް ބިޑް ކުރަން ކައުންސިލަށް ދިޔަ މީހަކު ބުންޏެވެ.\nއެކަމާއި ގުޅޭގޮތުން އެ ރަށު ކައުންސިލް ރައީސް އުސްމާން ރަޝީދު "ސީއެންއެމް" އަށް ވިދާޅުވީ އެއީ މާލިއްޔަތު ގާނޫނާ ހިލާފަށް ކުރި ކަމެއް ނޫން ކަމަށެވެ. ވަކި ކުންފުންޏަކާ އެކަން ހަވާލު ކުރީ ބިޑް ކުރި 11 ކުންފުނީގެ އަގު ބޮޑުވުމުން ވަކިން އެކަމަށް ކޯޓޭޝަނެއް ހޯދައިގެން ކަމަށް އޭނާ ވިދާޅުވި އެވެ. އެކަމަކު މާލީ ގާނޫނުގެ ދަށުން 25،000ރ. އަށް ވުރެ ބޮޑެތި މަސައްކަތްތަކެއް އެހެން ހަވާލެއް ނުކުރެވޭނެ އެވެ.\nއެނގިފައިވާ ގޮތުގައި އެ ކުންފުންޏަށް އެ މަސައްކަތް ހަވާލު ކުރީ ގަލެއް 4.70ރ.ގެ މަގުންނެވެ. ނަމަވެސް މާކެޓުގައި އޭގެ އަގު އުޅެނީ 9-14ރ. އާ ދެމެދުގެ އަގުތަކެއްގަ އެވެ.\nގާ ޑެލިވަރީ ކޮށްދިނުމުގެ ކުރިން އެޑްވާންސްކޮށް އެ މަސައްކަތުގެ އަގު ކައުންސިލުން އެ ކުންފުންޏަށް ދައްކާފައިވަނީ ޖެނުއަރީ 30 ވަނަ ދުވަހެވެ. އެކަމަކު މާލިއްޔަތު ގާނޫނު ބުނާ ގޮތުން އެޑްވާންސަށް ދެއްކޭނީ އެންމެ ބޮޑުވެގެން 15 ޕަސެންޓެވެ.\nއެންޓި ކޮރަޕްޝަން ކޮމިޝަން (އޭސީސީ) އިން އެ މައްސަލަ ބަލަމުން އަންނަ އިރު، މިހާތަނަށް އެ ކައުންސިލަށް އެ ކުންފުނިން އެންމެ ގަލެއް ވެސް ސަޕްލައި ކޮށްފައެއް ނުވެ އެވެ. އެނގިފައިވާ ގޮތުން ގާ ނުލިބި ދިގުލައިގެން ގޮސްފައިވާއިރު އެ މައްސަލަ އޭސީސީން ބަލަން ފެށުމާއި އަދި އެ ރަށުގެ އާންމުންގެ ބަޔަކު އެ މައްސަލަ ޕޮލިހަށް ހުށަހަޅަން އުޅޭކަން އެނގުމުން، ކައުންސިލުން އިސްވެ އިއްޔެ ވަނީ އެ މައްސަލަ ޕޮލިހަށް ހުށަހަޅައިފަ އެވެ.\nއޭގެ އިތުރުން އެ ރަށު ކައުންސިލަށް ޕިކަޕެއް ގަތުމަށް ބަޔަކަށް 15 ޕަސެންޓްގެ އެޑްވާންސް ދިން ނަމަވެސް، އެ ޕިކަޕް ނުލިބި އެކަން ވެސް ދިގުލައިގެން ގޮސްފައިވާ ކަމަށް ވެއެވެ.\nމާފުށި ކޮރަޕްޝަން އޭސީސީ ޕޮލިސް\nކޮރަޕްސަނުގެ މައްސަލައެއްވިއްޔާ ދޫކޮއްނުލާތި، މޑޕ ކައުންސިލަރަކަށް ވުމަކީ ވައްކަން ކުރުމުގެ ހުއްދައެއްނޫން.\nއެހެން އުޅޭނީ މޑޕ ގެއަގުވައްޓާލަން އުޅޭ މީހުން.\nތިޔަ ބުނާ ވާހަކަތަށް ވަރުލާފަ ދައްކަމުން ދުވާ މުހަންމަދު މުސްތަފާ، ވިވިޑް/ކ. މާފުއްޓަކީ ކުރީގެ ކަައުންސިލް ދައުރުގައިވެސް އެތަކެއް ޖަރީމާއެއް ހިންގައި، ލާރި އާއިގެން ބޫތު ކެއުމުގެ ސަބަބުން އެތަކެއް ބަޔަކަށް ޒާތީވެފައިވާ މިހެއް، މިގޮތުން މާފުށީގެ ގިނަ ހޮޓާ ތަކެއް (ކާނި ހޮޓަލްސް) ހިންގަމުންދާ ފަރާތެއް ކައިރިންވެސް މީނާގެ އަމިއްލަ ބޭނުމަކަށް ބައިވަރު ލާރި ދޭން ބުނުމުން ނުދިނުމުން މިފަހަރުގެ އިންތިހާބުގައިވެސް އެތަކެއް ހުރަހެއް އަޅާ ޖެއްސުންކޮށް އިދިކޮޅަށް ނުކުމެ އެތަކެއް ފިތުނަ ފަސާދައެއް އުފައްދާފައިވޭ\nކަމެއްވާނެބާ މޑޕ ކައުންސިލަރެއް އުސްމާނަކީ\nހިފާހައްޔަރު ކުރޭ! ޢިސްތިއުފާ، އިސްތިއުފާ\nމާލިއްޔަތު ގާނޫނުނޭގެތްޏާ އަވަހަށް ރައިސް އިސްތިއުފާ ދީފަ ސަފާރީގަ އޮވޭ ނިދަން. ތިއޮތީކައުންސިލް ހިންގިފަ، ދެން ލަލަލާ\nއީދެއްފާހަގަކުރިޔަސް ކާލަނީ، ބިމެއްފެނުނަސް ކާލަނީ، ބޭރުމީހަކު ދިމާވިޔަސް ކާލަނީ، ގެސްޓްހައުސްއެއް ފެނުނަސްކާލަނީ، ތިޖޫރިއެއް ފެނުނަސް ކާލަނީ، ސަފާރީއެއްފެނުނަސް ބޯލަނީ، މަގެއްފެނުނަސް ކާލަނީ، ކާލަނީ ކާލަނީ ބަޑުފުރޭނީ ކޮންދުވަހަކުންބާއޭ ހިތަންއަރާ. ސަހަރޯ މީވާރަށެއް.\nާއަތުރާ އަތުރާ ނުނިމުނުގާ\nމިފަދަ އެތައްކަމެއް މިހާރު ތިކައުންސިލްގަ ކޮށްފަ ހުންނާނެ ތަހުގީގީ އިދާރާތަކަށް ގޮވާލަން މާފުށީ ކައުންސިލް އަލިފުން ޔާޔަށް ތަހުގީގު ކުރުމަށް.


Pepper Spray Gannan Kuraa Haradhu Dheynvee Rayyithunnah - Jabir - Vaguthu\nޕެޕާ ސްޕްރޭ ގަަންނަން ކުރާ ހަރަދު ދޭންވީ ރައްޔިތުންނަށް - ޖާބިރު\nޕެޕާ ސްޕްރޭ ގަަންނަން ކުރާ ހަރަދު ރައްޔިތުންނަށް ދިނުމަށް ކާށިދޫ ދާއިރާގެ މެންބަރު އަބްދުﷲ ޖާބިރު ގޮވާލައިފިއެވެ.\nރައްޔިތުންގެ މަޖިލީހުގެ ޖަލްސާއެއްގައި ވާހަކަދައްވަމުން ޖާބިރު ވިދާޅުވީ، ޕެޕާ ސްޕްރޭ ގަންނަ ތަން ބަލަން ޖެހޭ ކަމަށާއި، ރައްޔިތުން މި އުޅެނީ އަނގަޔާ އަތާ ދިމާނުވެގެން ކަމަށެވެ. ޖާބިރު ވަނީ ޕެޕާ ސްޕްރޭ ގަންނަނީ ކީއްކުރަންތޯވެސް ސުވާލު އުފައްދަވާފައެެވެ.\n"މި އުޅެނީ އަނގަޔާއި އަތާއި ދިމާނުވެހެމް، އޭތި ގަންނަން ދޭ ލާރިވެސް ދޭންވީ ރައްޔިތު މީހާއަށް، އާސަންދައަށް، ޕެޕާ ސްޕްރޭ ޖަހާކަށް ނުޖެހޭނެ". ޖާބިރު ވިދާޅުވިއެވެ.\nޖާބިރު ވިދާޅުވީ، ޕެޕާ ސްޕްރޭ ޖެހީމަ ތަދުވާ ކަމަށެވެ.\n"ތަދުވޭ ޕެޕާ ސްޕްރޭ ޖެހީމަ، ހާދަ ތަކެތޭ ވަނީ ޖެހީމަ،ލޮލަށް ތަދުވަނީ، އަދި ޖަހަނީ ކިހިނެއްތޯ ލޮލުގައި ޖައްސާ އެތެރެއަށް ކޮއްޕާލަނީ، ތަޅަނީ ކިހިނެއް ޖަނަވާރުންގެ ގައިގާ ތަޅާހެން".ޖާބިރު ވިދާޅުވިއެވެ.\nމިކަހަލަ އޮޕަރޭޝަންތައް ހިނގާދިޔައީ، ކަޅުމީހުންނާއި، އަޅުން މިނިވަންކުރަންވެގެން އެމެރިކާގައި ކަމަށް ޖާބިރު ވިދާޅުވިއެވެ.\nޖާބިރު ވިދާޅުވީ، މި ރާއްޖެ މިއޮތީ ތަރައްގީވެ އޮބި ނޯންނަ ހިސާބުގައި ކަމަށާއި، އެހެންކަމުން މިކަހަލަ ކަންކަންކޮށްގެން ނުވާނެ ކަމަށެވެ.\nޖާބިރު ވިދާޅުވީ، ރައްޔިތުންނަށް މިފަދަ އަނިޔާދިނީ ރައީސް ޔާމީންގެ ވެރިކަމުގައި ކަމަށެވެ. އަދި ރައީސް ޔާމީން މިކަމަށް ނޫނެކޭ ބުންޏަސް މި ކަންކަން ހިނގާފައި ވަނީ އަޅުގަނޑުމެންގެ ކުރިމަތީގައި ކަމަށް ޖާބިރު ވިދާޅުވިއެވެ.\nއަދި ޔާމީން އިންނަން ޖެހޭނީ ޖަލު ގޮޅީގައި ކަމަށް ޖާބިރު ވިދާޅުވިއެވެ.\nބޮޑެތި އެއްވުންތައް ރޫޅުމަށާއި، މުޒާހަރާތަކުގައި ފުލުހުން ބާރުގެ ބޭނުން ކުރާއިރު، ޕެޕާ ސްޕްރޭ ބޭނުން ކުރެއެވެ.\nސެޕްޓެމްބަރު 7, 2019 17:17\nދޮންކަލޯ ޕެޕަރ ސްޕްރެއި ގަންނަން ފުލުހުންނަށް ދޭ ލާރިކޮޅުވެސް ދެވިދާނެ! ޖާބިރުމެން ބަނގުރާ އެތެރެކޮށް އެއަށް ތިކުރާ ޚަރަދުންވެސް ލާރިކޮޅެއް ސަރުކާރަށް ދީގެންވެސް ރައްޔިތުންގެ އަނގަޔާ އަތާ ދިމާކުރެވޭތޯ ޖާބިރާ ޖާބިރު ތިހެމެނޭ ސުމަ މެޖޯރިޓީން ބަލަންވީނު! ކިހިނެތް އެފަދަ ކުޑަ ލާރިކޮޅެއް ބާކީ ކޮށްލައޮގެން ރައްޔިތުންގެ އަނގަޔާ އަތާ ދިމާކުރާނީ ޖާބިރުމެން! މިއުޅެނީ މިއަހަރު ޖާބިރުމެން ރައްޔިތުންނަށް ފާގަތިވާގޮތަށް އަނގަޔާ އަތާ ދިމާކުރަން ފާސްކުރި މިއަހަރުގެ އެތައް ބިލިއަން ރުފިޔާގެ ބަޖެޓަށް ހަދާލި ގޮތެއް ނޭގިގެން! ފުރަތަމަ މިފައިސާއަށް ވީގޮތެއް ޖާބިރު އަޅެ ސާފުކޮށްލަ ދޭންވީނު ރައްޔިތުންނަށް! މަޖްލީހުގައި އިދެގެން ސާފުކޮށް ނުދެވެންޏާ ހޮނޑައިދޫ ބީޗްގައި ހުރެގެން ސާފުކޮށްދިނަސް ހަމަ އޯކެއި! އހ\nސެޕްޓެމްބަރު 7, 2019 18:18\nސެޕްޓެމްބަރު 7, 2019 18:50\nދެން ރައްޔިތުން އެފައިސާއަށް ޕެޕާ ސުޕުރޭ ގަނެފައި ޖަހަންވީ ޖާބިރުގެ ލޮލަށް. އަދި އެވެސް ޖާބިރުގެ ލޮލުގައި ޖައްސާފައި ޖަހަންވާނީ.\nސެޕްޓެމްބަރު 7, 2019 19:18\nޢެލާރިން ހޮނޑާއީދޫ ތަރައްގީ ކުރަންވީނޫންދޯ؟


MTCC ge dhathuruthah aanmu schedule gai maadhamaa in feshigen ithuruvaane | Mihaaru\nއެމްޓީސީސީގެ ދަތުރުތައް މާދަމާއިން ފެށިގެން އިތުރުވާނެ\n14 ޖޫން 2020 - 23:33\nކޮވިޑް-19 ކޮންޓްރޯލްކުރަން އެޅި ފިޔަވަޅުތަކާ އެކު މާލެ ސަރަހައްދުގައި އެމްޓީސީސީގެ އަންނަ އާންމު ދަތުރުފަތުރުގެ ހިދުމަތަށް ގެނައި ބަދަލުތަކަށް ފަހު މާދަމާ އިން ފެށިގެން ރައްކާތެރިކަމުގެ ފިޔަވަޅުތަކާ އެކު ދަތުރުތައް އިތުރުކުރާނެ ކަމަށް އެ ކުންފުނިން ނިންމައިފި އެވެ.\nކޮވިޑް-19 ފެތުރޭތީ އިއުލާނުކުރި ލޮކްޑައުން އަށް މާދަމާ އިން ފެށިގެން ބޮޑެތި ލުއިތަކެއް ދޭން ސަރުކާރުން ވަނީ ނިންމައިފަ އެވެ. މި ލުއިތަކުގައި ކޮންމެ ދުވަހެއްގެ ފަތިހު5އިން ރޭގަނޑު 10 އާ ހަމައަށް ހުއްދައަކާ ނުލައި އެންމެންނަށް ވެސް ބޭރުގައި އުޅެވޭނެ އެެވެ.\nއެމްޓީސީސީން ބުނީ މާދަމާ އިން ފެށިގެން ދަތުރުކުރާއިރު އެންމެން ވެސް ތިބެން ޖެހޭނީ މާސްކް އަޅައިގެން ކަމަށެވެ. އަދި ޓާމިނަލް ތެރޭގަ އާއި އުޅަނދުގައި ތިބޭއިރު ފަސިންޖަރުން ތިބެންޖެހޭނީ ދުރުދުރުގަ އެވެ.\nމާދަމާ އިން ފެށިގެން ވިލިމާލޭ ފެރީ ދަތުރުތައް، ބަންދު ނޫން ދުވަސްތަކުގައި އޮންނާނީ ހެނދުނު 5:45 އިން ފެށިގެންނެވެ. އެގޮތުން ރޭގަނޑު 1:00 އާ ހަމައަށް ކޮންމެ 15 މިނެޓަކުން ފެރީއެއް ބާއްވަން ވަނީ ނިންމައިފަ އެވެ. ނަމަވެސް ރޭގަނޑު 10:00 ގެ ފަހުން ދަތުރު ކުރެވޭނީ ހުއްދަ ލިބިފައިވާ މީހުންނަށް އެކަނި ކަމަށް އެ ކުންފުނިން ބުންޏެވެ.\nހުޅުމާލޭ ޕްރިމިއަމް ފެރީ އާންމު ދުވަސްތަކުގެ ހެނދުނު 6:00 އިން ރޭގަނޑު 9:30 އާ ހަމައަށް ކޮންމެ 30 މިނެޓަކުން އޮންނާނެ އެވެ. އެހެން ވަގުތުތަކުގައި އޮންނާނީ ކޮންމެ ގަޑިއިރަކުން އެއް ދަތުރެވެ.\nހުޅުމާލޭ އެތެރޭގައި ދަތުރުކުރާ ބަސްތައް ވެސް ފަތިހު 5:30 އިން ފެށިގެން ރޭގަނޑު 9:55 އާ ދެމެދު އާންމު އުސޫލުން ބޭއްވުމަށް ވަނީ ނިންމައިފަ އެވެ. އަދި ހުޅުމާލެ އާއި ހުޅުލޭ އެއާޕޯޓާ ދެމެދު ދަތުރުކުރާ ބަސްތައް ވެސް ފަތިހު 5:30 އިން ފެށިގެން ރޭގަނޑު 12:30 އާ ހަމައަށް ކޮންމެ 30 މިނެޓަކުން ދަތުރެއް ކުރަން ވަނީ ނިންމައިފަ އެވެ.\nތިލަފުއްޓާއި މާލެއާ ދެމެދު ބާއްވާ ފެރީ ދަތުރުތައް ހެނދުނު 7:30 އިން ފެށިގެން ރޭގަނޑު 10:00 އަށް އޮންނާނެ އެވެ. ގުޅިފަޅާއި މާލެއާ ދެމެދު ދަތުރުކުރާ ފެރީތައް ހެނދުނު 7:15 އިން ފެށިގެން ރޭގަނޑު 9:00 އާ ހަމައަށް އޮންނާނެ އެވެ.\nއަތޮޅުތެރޭގައި ދަތުރުކުރާ އެމްޓީސީސީގެ ފެރީތައް ވެސް މާދަމާ އިން ފެށިގެން ދަތުރުކުރާނެ އެވެ.\nމުޅި މާލެ ލޮކްޑައުންއެއްގައި އޮންނަތާ ދެ މަސް ވެފައިވާއިރު ވޭތުވެދިޔަ ދުވަސްތަކުގައި ފެރީ ދަތުރުތަކާއި ބަސް ދަތުރުތައް ބާއްވަމުން އައީ އާންމު ޝެޑިއުލަށް ވުރެ މަދުކޮށެވެ. މާދަމާއިން ފެށިގެން އަމިއްލަ ގިނަ އޮފީސްތަކެއް ވެސް ހުޅުވާއިރު އާންމު ދަތުރުތަކަށް ބާރު ބޮޑުވާނެ ކަމަށް ބެލެވެ އެވެ.\nއިތުރު ލިޔުންތައް ޕަބްލިކް ޓްރާންސްޕޯޓް އެމްޓީސީސީ ލޮކްޑައުން


Kylie Cosmetics ge majority hissaa vikkaalanee | Mihaaru\n21 ނޮވެމްބަރ 2019 - 07:093comments\nމީޑިއާތަކުން ރިޕޯޓްކޮށްފައިވާ ގޮތުގައި ކައިލީޒް ކޮސްމެޓިކްސް އާއި ކައިލީޒް ސްކިންގެ 600 މިލިއަން ޑޮލަރު (51 ޕަސެންޓް) ހިއްސާ ވިއްކައިލަން ނިންމީ އެމެރިކާގެ ބިއުޓީ ކުންފުނީ ކޯޓީއަށެވެ. އެ ކުންފުންޏަށް ކައިލީގެ ކޮސްމެޓިކް ކުންފުނީގެ މެޖޯރިޓީ ހިއްސާ ވިއްކައިލި ނަމަވެސް އޭގެ ކްރިއޭޓިވް ހެޑެއްގެ ގޮތުގައި 22 އަހަރުގެ ކައިލީ މަސައްކަތްކުރާނެ އެވެ.\nއޭނާ ބުނި ގޮތުގައި އަމާޒަކީ ކައިލީގެ ބްރޭންޑް "އިންޓަނޭޝަނަލް ބިއުޓީ ޕަވަހައުސް" އަކަށް ހެދުމެވެ. މިކަމާ ބެހޭ ގޮތުން ކައިލީ ކުރި ޓްވީޓެއްގައި ބުނީ މިއީ އަދި ފެށުމެއް ކަމަށެވެ.\n"ކޯޓިއާ ގުޅިގެން އަހަރެންގެ ބްރޭންޑް އިތުރަށް ފުޅާކުރުމަކީ ވަރަށް ބޮޑު އުފަލެއް،" މަޝްހޫރު ރިއަލިޓީ ޝޯ ތަރި ކިމް ކާޑޭޝަންއާ އެއްބަނޑު ކައިލީ ބުންޏެވެ.\nކޯޓީގެ ޗެއާމަން ޕީޓާ ހާފް، ކައިލީ އަކީ އެންމެ މި ޒަމާނުގެ އައިކަންއެއްގެ ގޮތުގައި ސިފަކުރަމުން ބުނީ ކައިލީގެ ކޮސްމެޓިކް ކުންފުންނަކީ ހުރިހާ އެންމެންގެ ރަހަތަކާ ގުޅޭ ގޮތަށް މޭކަޕް ސާމާނު އުފައްދައި މާކެޓް ކުރަން ދަންނަ ވަރުގަދަ ވިޔަފާރިވެރިއެއް ކަމަށެވެ.\nCelebrate our 1 year @ultabeauty anniversary with us 💕 30% off all Kylie Cosmetics in store and on https://t.co/WPitgyycjT ✨ pic.twitter.com/tE8GZGb0Tn\n— KYLIE COSMETICS (@kyliecosmetics) November 16, 2019\nކައިލީގެ ކުންފުނީގެ ހިއްސާ ކޯޓި އަށް ވިއްކައިލަން ނިންމި އިރު، އެ ކުންފުނީގެ ދަށުގައި ހުރި މަޝްހޫރު ބްރޭންޑްތަކުގެ ތެރޭގައި ބާބެރީ އާއި ހޫގޯ ބޮސް ހިމެނެ އެވެ.\nމިހާރު އަހަރުވީ އަންހެން ދަރިއަކު ވެސް ހުރީި ކައިލީގެ ކޮސްމެޓިކް ކުންފުނި ވުޖޫދަށް އައީ 2015 ގަ އެވެ. އޭގެ ފަހުން ކައިލީގެ ބްރޭންޑްވެފައި ވަނީ މޭކަޕްގެ ސާމާނުގެ ވިޔަފާރީގެ އެންމެ ނުފޫޒު ގަދަ އެއް ބްރޭންޑަށެވެ.\nރިޕޯޓްތައް ބުނާގޮތުން މިދިޔަ އަހަރު އެކަނި ވެސް ކައިލީގެ ކުންފުނީގެ އާމްދަނީ 360 މިލިއަން ޑޮލަރަށް އަރަ އެވެ. އަދި އެ ކާމިޔާބީއާ އެކު ފޯބްސް އިން ވަނީ ކައިލީ އަށް އަމިއްލަ މަސައްކަތުން މަޖުހަނަކަށްވި އެންމެ ޒުވާން ބިލިއަރުގެ މަގާމު ވެސް ދިފަ އެވެ. އޭނާގެ މިލްކިއްޔާތަކީ އެއް ބިލިއަން ޑޮލަރެވެ.\nއިތުރު ލިޔުންތައް އަންހެނުން މޭކަޕްކުރުން އެމެރިކާ


SunOnline: Adhurey ge kokko aai gaaiy bayakah flat libunu, Adhurey vidhaalhuvanee nufoozeh neiy kamah\ndate_range ހޯމަ 06 އެޕްރިލް 2020\nއަދުރޭގެ ދެ ކޮއްކޮ އާއި ގާތް ބަޔަކަށް ފްލެޓު ލިބުނު، އަދުރޭ ވިދާޅުވަނީ ނުފޫޒެއް ނެތް ކަމަށް\nމުހައްމަދު މުޒައްޔިން ނާޒިމް 07 Mar 2019, 20:38\nއަބްދުއްރަހީމް އަބްދުﷲ: އޭނާގެ ދެ ކޮއްކޮއަކާއި ގާތް އިތުރު ބަޔަކަށް ފްލެޓް ލިބުނު -- ސަން ފައިލް ފޮޓޯ/ ފަޔާޒު މޫސާ\nއިދިކޮޅު ޕޮރޮގްރެސިވް ކޮންގްރެސް ކޯލިޝަންގައި ހިމެނޭ ކޮންގްރެސް ޕާޓީގެ ވަގުތީ ރައީސް އަދި ރައްޔިތުންގެ މަޖިލީހުގެ ފޮނަދޫ ދައިރާގެ މެމްބަރު އަބްދުއްރަހީމް އަބްދުﷲ (އަދުރޭ) ގެ ގާތް ބަޔަކަށް ފުލެޓް ލިބިފައިވާކަން ހާމަވެއްޖެ އެވެ.\nމިދިޔަ ހޯމަ ދުވަހު ރައީސް އޮފީހުން ވަނީ، ނިމިދިޔަ ސަރުކާރުގައި ހިންގި ފުލެޓް މަޝްރޫއުތަކުގެ ފްލެޓް ލިބުނު މީހުންގެ ނަންތައް އާންމުކޮށްފަ އެވެ. އެއާ އެކު ފުލެޓް މަޝްރޫއުތައް ހިންގާފައިވާ ގޮތާއި އެ މަޝްރޫއުތަކުގެ ފުލެޓްތައް ދޫކޮށްފައިވާ ގޮތާ މެދު ޝަކުވާ ހުށަހެޅުމުގެ ފުރުސަތު ވެސް ރައީސް އޮފީހުން ހުޅުވާލި އެވެ.\nއެ ލިސްޓުން އެނގޭ ގޮތުގައި އަދުރޭގެ އެއްބަޑު އެއްބަފާ ދެ ކޮއްކޮ އާއި އޭނާގެ ވިޔާފާރި ހިންގާ ދެ މީހަކަށް ވަނީ ފުލެޓް ލިބިފައެވެ. މީގެ އިތުރުން އަދުރޭ ނިސްބަތްވާ ފޮނަދޫގެ ޕީޕީއެމް އެކްޓިވިސްޓަކަށް ވެސް ވަނީ ފުލެޓް ލިބިފައެވެ.\nއަދުރޭގެ ކޮއްކޮ، ލ. ފޮނަދޫ، ބަނަފުސާ، އަބްދުލް ހަސީބު އިބްރާހީމަށް ފްލެޓް ލިބުނީ 18 އަހަރާއި 40 އަހަރާ ދެމެދުގެ މީހުންނަށް ދޫކުރާ 7000 ހައުސިން ޔުނިޓްގެ ކެޓަގަރީ އިންނެވެ. ރައީސް ޔާމީންގެ ސަރުކާރުގައި ހައުސިން މިނިސްޓްރީގެ ކޯޑިނޭޓަރު ކަން ކުރެއްވި ހަސީބަށް ފުލެޓް ލިބިފައިވަނީ ކިތައް ޕޮއިންޓް ލިބިގެން ކަމެއް އާންމު ކުރި ލިސްޓުން އެގެން ނެތެވެ.\nއަދުރޭގެ އެއްމާބަޑު، ލ.ފޮނަދޫ، އާލަމް، އަބްދުލްކަރީމް އަބްދުﷲ އަށް ފުލެޓް ލިބުނީ ނުކުޅެދުންތެރިކަން ހުންނަ ކެޓަގަރިންނެވެ. ލޯފަން މީހެއް ކަމުގައިވާ އަބްދުލް ކަރީމް މަސައްކަތް ކުރަނީ އެ ރަށު ބޮޑު މިސްކިތުގެ އިމާމަކަށެވެ. އޭނާ އަށް ލިބިފައިވަނީ، 90 ޕޮއިންޓެވެ.\nއެ ރަށުން ވާހަކަ ދެއްކި އިބްރާހިމް މުހައްމަދު "ސަން" އަށް ކިޔާދިން ގޮތުގައި އެ ހުރިހާ ބޭފުޅުންނަށް ވެސް ފުލެޓް ލިބިފައިވަނީ އަދުރޭގެ ނުފޫޒުންކަން ވަރަށް ސާފުކޮށް އެނގެއެވެ. ސަބަބަކީ ފުލެޓް ލިބުނު ގިނަ ބޭފުޅުން ދިރިއުޅެމުން އަންނީ ރަށުގައި ކަމަށްވާއިރު، ބައެއް ބޭފުޅުންގެ ގޯއްޗާއި ގެދޮރު ވެސް ފޮނަދޫގައި ހުރުމުން ކަމަށް އޭނާ ބުންޏެވެ.\nއެނާ ބުނީ، އަދުރޭގެ މައިންބަފައިންގެ ބޮޑު ގޯޗެއް ރަށުގައި އޮންނަ ކަމަށާއި ކޮއްކޮ އަބްދުލް ހަސީބު ހައުސިން މިނިސްޓްރީގެ ކޯޑިނޭޓަރު ކަން ލިބެންދެން އުޅުނީ ރަށުގައި ކަމަށް އޭނާ ބުންޏެވެ. އަދި އެއް މާބަޑު އަބްދުލް ކަރީމްގެ އަމިއްލަ ގެއެއް ރަށުގައި ހުންނަ ކަމަށާއި އޭނާ ދިރިއުޅެމުން އަންނީވެސް ފެންވަރު ރަނގަޅުކޮށް ހަދާފައި ހުންނަ އެގޭގައި ކަމަށް އޭނާ ބުންޏެވެ.\nފޮނަދޫ ދައިރާގެ މާމެންދޫ އަށް ނިސްބަތްވާ މުހައްމަދު އާރިފް އަކީވެސް ނުކުޅެދުންތެރިކަން ހުންނަ މީހުންގެ ކެޓަގަރީގެ ފުލެޓަށް ކުރިމަތިލި މީހެކެވެ. ހާއްސަ އެހީ އަށް ބޭނުންވާ އާރިފް "ސަން" އަށް ބުނީ، އޭނާ އަށް 100 ޕޮއިންޓް ލިބުނު ކަމަށާއި ނަމަވެސް އެންމެ ފަހުން އާންމު ކުރި ފުލެޓް ލިސްޓުގައި އޭނާގެ ނަން ނުހިމެނޭ ކަމަށެވެ.\n"އަޅުގަނޑަށް 100 ޕޮއިންޓް ލިބުނު. ނަމަވެސް އަޅުގަނޑު ލިސްޓުގައި ނެތް. ލަފާ ކުރޭވޭ ގޮތުގައި އަޅުގަނޑުގެ ނަން ކަޓުވާލީ އަޅުގަނޑަކީ އެމްޑީޕީ މީހަކަށް ވާތީ،" އާރިފް ބުންޏެވެ.\nފޮނަދޫ، ޕީޕީއެމް އިސް އެކްޓިވިސްޓަކަށް އަލަތު ކައިވެނި ކޮށްގެން އުޅޭ ޒުވާނުންނަށް ހާއްސަ ކެޓަގަރީން ވަނީ ފުލެޓް ލިބިފައެވެ.\nއެރަށުން ވާހަކަ ދެއްކި އެހެން މީހަކު "ސަން" އަށް ކިޔައި ދިން ގޮތުގައި އެމީހާގެ ފުރަތަމަ ކައިވެނީގެ އަނބިމީހާ މަރުވި ކަމަށާއި މިހާރު އެނާ އުޅެނީ ދެ ވަނަ ކައިވެނި ކޮށްގެން ކަމަށެވެ.\n"އަޅުގަނޑަކަށް ނުވިސްނޭ އޭނައަށް އަލަތު ކައިވެނި ކެޓަގަރީން ފުލެޓް ލިބެންވީ ސަބަބެއް. ދިރިއުޅެނީ ވެސް ރަށުގައި. މިހާރު ދެ ވަނަ ކައިވެނި ކޮށްގެން އުޅެނީ،" ފޮނަދޫ އިން ވާހަކަ ދެއްކި މީހަކު ކިޔައި ދިނެވެ.\n"ގާތް މީހުންނަށް ފްލެޓް ހޯދުމަށް ނުފޫޒެއް ނުފޯރުވަން"\nމިއަދު ޕީޕީއެމް އާއި ކޮންގްރެސް ޕާޓީ ގުޅިގެން ހ. ހުރަފަ ގައި ބޭއްވި ނޫސްވެރިންގެ ބައްދަލުވުމުގައި "ސަން" އިން ކުރި ސުވާލަކަށް ޖަވާބު ދެއްވަމުން އަދުރޭ ވިދާޅުވީ، އެނާގެ ފަސް ދަރިންގެ ތެރެއިން ތިން ދަރިން ފުލެޓަށް ކުރިމަތިލި ކަމަށާއި ނަމަވެސް އެއިން އެއްވެސް ކުއްޖަކަށް ފުލެޓް ލިބިފައި ނުވާ ކަމަށެވެ. އަދި އޭނާގެ އާއިލާގެ މީހަކަށް ފުލެޓަށް ޝަރުތު ފުރިހަމަ ވެގެން ފުލެޓް ލިބުމަކީ، އެނާގެ ނުފޫޒުން ފުލެޓް ލިބުނު ކަމަކަށް ނުވާނެ ކަމަށް އަދުރޭ ވިދާޅުވިއެވެ.\n"އަޅުގަނޑުގެ ނޯންނާނެ އެއްވެސް ނުފޫޒެއް. އަޅުގަނޑު ނުފޫޒު ފޯރުވައިގެން ފުލެޓް ލިބޭ ނަމަ އަޅުގަނޑުގެ ކުދިންނަށް ނޫންތޯ އެންމެ ފުރަތަމަ ފުލެޓް ލިބޭނީ. މި ދެންނެވީ އަޅުގަނޑުގެ ތިން ކުދިން ފުލެޓަށް ހުށަހެޅި. އެއްވެސް ކުއްޖަކަށް ނުލިބޭ ފުލެޓެއް،" އޭނާގެ ގާތް ބަޔަަކަށް ފުލެޓް ލިބުނީ އޭނާގެ ނުފޫޒުންތޯ ސުވާލު ކުރުމުން ޖަވާބުގައި އަދުރޭ ވިދާޅުވިއެވެ.\nމިއަދު އިދިކޮޅު ކޯލިޝަނުން ބޭއްވި ނޫސްވެރިންގެ ބައްދަލުވުމުގައި އަދުރޭ ވާހަކަ ދައްކަވަނީ: އޭނާ ވިދާޅުވަނީ ގާތް މީހުންނަށް ފުލެޓް ލިބުނީ އެނާގެ ނުފޫޒުން ނޫން ކަމަށް --- ސަން ފޮޓޯ\nއަދުރޭ ވިދާޅުވީ، ގިނައިން ފްލެޓް ލިބިފައި ހުރީ ޕީޕީއެމްގެ ފިކުރަށް ވުރެ އެމްޑީޕީ ފިކުރުގެ މީހުންނަށް ކަމަށެވެ. އަދި ރައީސް ޔާމީންގެ ސަރުކާރުގައި ފިކުރަށްވުރެ އިސްކަން ދެއްވީ ފުލެޓްގެ ހައްގު ވެރިންނަށް ފުލެޓް ދިނުމަށް ކަމަށް އޭނާ ވިދާޅުވިއެވެ.\nފުލެޓު މަޝްރޫއުތަކުގެ ފްލެޓުތައް ދޭނެ ފަރާތްތައް ނިމިދިޔަ ސަރުކާރުގެ ދައުރު ނިމުމުގެ ކުރިން ވަނީ އިއުލާނުކޮށްފަ އެވެ. ނަމަވެސް ފުލެޓް ލިބުނު ފަރާތްކުގެ ނަންތައް އެހެން މީހުންނަށް އެނގޭނެހެން ހާމަ އެއް ނުކުރެ އެވެ. ފުލެޓް ލިބުނު ފަރާތްތައް އާންމުންނަށް އެނގޭނެހެން އޭރު އިއުލާން ނުކުރުމުން އޭރު ފުލެޓަށް ކުރިމަތިލި މީހުނާނައި އިދިކޮޅު ފަރާތަކުން ދިޔައީ ސަރުކާރަށް ފާޑުކިޔަމުންނެވެ.\nނަމަވެސް އޭރުގެ ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވީ، އެ ފުލެޓް ލިބުނު މީހުންގެ ލިސްޓު ނަންތަކާއެކު އާންމު ނުކުރީ އޭގައި މީހުންގެ ޒާތީ މައުލޫމާތު ހިމެނޭތީ ކަމަށެވެ.\nރައީސް އިބްރާހިމް މުހައްމަދު ސޯލިހް ވެރިކަމާ ހަވާލުވެވަޑައިގަތުމަށް ފަހު، މިސަރުކާރުން ވަނީ ފްލެޓުތައް ހައްގު ނޫން ބަޔަކަށް ދިންކަމަށް ބުނެ އާންމުން ކުރާ ޝަކުވާއާ ގުޅިގެން ފްލެޓުތަކުގެ ކަންތައް ބެލުމަށް ކޮމެޓީއެއް އެކުލަވާލައިފަ އެވެ. އަދި އެ ކޮމިޓިން ދަނީ ފުލެޓްތައް ދިނީ އެންމެ އިންސާފުވެރި ހައްގު ބަޔަކަށްތޯ ބަަލަމުންނެވެ.\nހައުސިންގް އެންޑް އާބަން ޑިވެލޮޕްމަންޓް މިނިސްޓްރީ\ntedmaldives މުހައްމަދު މުޒައްޔިން ނާޒިމް\n"ދައުރު ނުނިމެނީސް މި ފެލްޓުތަކުގައި ދިރިއުޅެވެން ފެށޭނެ"\nހުޅުމާލޭގައި 1700 ހައުސިން ޔުނިޓުގެ ބިންގާ އަޅައިފި\nދިއްދޫގައި ހަވާލުނުކޮށްހުރި ފްލެޓުތައް ހަވާލުކުރަނީ


Champion France, Spain adhi England ah molheh - vNews.mv\nފްރާންސް އާއި ކަޒަކްސްތާން ބައްދަލުކުރި މެޗުގެ ތެރެއިން- ފޮޓޯ:- ގެޓީ އިމޭޖަސް\nޗެމްޕިއަން ފްރާންސް، ސްޕެއިން އަދި އިންގްލެންޑަށް މޮޅެއް\nއައްފާން މުހައްމަދު 29 March 2021, 10:13\nފުޓުބޯޅައިގެ އެންމެ ޝަރަފުވެރި އަދި އެންމެ ހައިބަތު ބޮޑު މުބާރާތް، ފީފާ ވޯލްޑް ކަޕުގެ ޔޫރަޕް ކޮލިފައިންގައި އާދިއްތަ ދުވަހުގެރޭ ކުޅުނު މެޗުތަކުން އެންމެ ފަހުން ވޯލްޑް ކަޕް ކާމިޔާބުކޮށް ދުނިޔޭގެ ޗެމްޕިއަންކަން ހޯދި ފްރާންސް އާއި ވަރުގަދަ ސްޕެއިން އަދި އިންގްލެންޑް މޮޅުވެއްޖެއެވެ.\nއެގޮތުން ގްރޫޕް ޑީގައި ޗެމްޕިއަން ފްރާންސް މޮޅުވީ ކަޒަކްސްތާނާއި ވާދަކޮށް 0-2 ގެ ނަތީޖާއަކުންނެވ.\nރަށުން ބޭރުގައި ކުޅުނު މި މެޗުގައި ފްރާންސްގެ ދެލަނޑުވެސް އެޓީމުން ކާމިޔާބުކޮށްފައިވަނީ މެޗުގެ ފުރަތަމަ ހާފުގައެވެ. އެގޮތުން 20 ވަނަ މިނެޓުގައި މިލަނޑު އެޓީމަށް ކާމިޔާބުކޮށްދީ ލީޑު ނަގައިދިނީ ޒުވާން ފޯވާޑް އޮސްމާނޭ ޑެމްބެލޭ އެވެ. އަދި އެޓީމުން ލީޑު ފުޅާކުރި ލަނޑަކީ ފުރަތަމަ ހާފުގެ ފުރިހަމަ ވަގުތު ހަމަވާން މިނެޓަކަށް ވެފައިވަނިކޮށް ކަޒަކްސްތާނުގެ ސާހީ މާލީ އަތުން ބައިކޮޅަށް ވަން ލަނޑެކެވެ.\nފްރާންސް އަށްވަނީ ދެވަނަ ހާފުގައި އިތުރު ލަނޑެއް ކާމިޔާބުކުރުމަށް ޕެނަލްޓީއެއްވެސް ލިބިފައެވެ. އެހެންނަމަވެސް އިތުބާރު ފޯވާޑް، ކިލިއަން އެމްބާޕޭ ފޮނުވާލި ޕެނަލްޓީ، ކަޒަކްސްތާނުގެ ކީޕަރު ވަނީ ދިފާއުކޮށްފައެވެ.\nކޮލިފައިންގެ ދެވަނަ މެޗު ފްރާންސް އިން ކާމިޔާބުކުރިއިރު އެޓީމުން ކޮލިފައިންގ ގައި ކުޅުނު ފުރަތަމަ މެޗުން ވަނީ ޔޫކްރެއިން އަތުން 1-1 ގެ ނަތީޖާއަކުން އެއްވަރުވެފައެވެ. ޖުމްލަ4ޕޮއިންޓާއެކު ފްރާންސް އޮޓީ މި ގްރޫޕުގެ އެއްވަނައިގައެވެ. ދެވަނައިގައި ފިންލެންޑް އަދި ތިންވަނައިގައި ޔޫކްރެއިން އަށް ލިބިފައިވަނީ ދެ ޕޮއިންޓެވެ. އާދިއްތަ ދުވަހުގެރޭ މިދެޓީމުގެ ކުރިމަތިލުނު ނިމުނީ އެއްވަރުވެގެންނެވެ.\nސްޕެއިން އާއި ޖޯޖިއާ ބައްދަލުކުރި މެޗުގެ ތެރެއިން- ފޮޓޯ:- ގެޓީ އިމޭޖަސް\nމީގެއިތުރުން ގްރޫޕް ބީގައި ސްޕެއިން އާއި ޖޯޖިއާ ބައްދަލުކުރިމެޗު 1-2 ގެ ނަތީޖާއަކުން ކާމިޔާބުކުރީ ސްޕެއިން އެވެ.\nޖޯޖިއާގައި ކުޅުނު މިމެޗުގައި ފުރަތަމަ ލަނޑުޖަހާ ލީޑުނެގީވެސް އެގައުމުންނެވެ. އެގޮތުން ފުރަތަމަ ހާފުގެ 44 ވަނަ މިނެޓުގައި މިލަނޑު އެޓީމަށް ކާމިޔާބުކޮށްދިނީ ޚްވިޗާ ކްވާރަޓްސްޚީލިއާއެވެ. އެހެންނަމަވެސް އެގައުމަށް މިލީޑުގައި މާގިނައިރު އޮވެވޭގޮތެއް ނުވިއެވެ. ދެވަނަ ހާފުގެ ކުޅުންފަށައިން 11 ވަނަ މިނެޓުގައި ސްޕެއިން އިންވަނީ މެޗުގެ ނަތީޖާ ހަމަހަމަ ކޮށްފައެވެ. ސްޕެއިން އަށް ނަތީޖާ ހަމަހަމަ ކޮށްދިން ލަނޑު ކާމިޔާބުކޮށްދިނީ ފެރާން ޓޮރޭސް އެވެ.\nސްޕެއިން އިން މެޗުގައި ފުރަތަމަ ފަހަރަށް ލީޑުނަގާ މެޗުން މޮޅުވި ލަނޑު ކާމިޔާބުކޮށްފައިވަނީ މެޗުގެ ފުރިހަމަވަގުތު ހަމަވެ ދެއްކި އިތުރުވަގުތުގެ ތެރޭގައެވެ. މިލަނޑު އެގައުމަށް ކާމިޔާބުކޮށްދިނީ ޑަނިއެލް އޮލްމޯ އެވެ.\nކޮލިފައިންގައި ކުޅުނު ފުރަތަމަ މެޗުން 1-1 ގެ ނަތީޖާއަކުން ސްޕެއިން އާއި ގްރީސްގެ ކުރިމަތިލުން އެއްވަރުވިއިރު ދެމެޗުން ލިބުނު ހަތަރު ޕޮއިންޓާއެކު ސްޕެއިން އޮތީ މި ގްރޫޕުގެ ދެވަނައިގައެވެ. އެއްވަނައިގައި އޮތީ އާދިއްތަ ދުވަހުގެރޭ ކޮސޯވޯ އަތުން މޮޅުވި ސްވިޑެންއެވެ. ސްވިޑެން ވަނީ މިހާތަނަށް ކުޅުނު ދެމެޗުވެސް ކާމިޔާބުކޮށްފައެވެ.\nއިންގްލެންޑާއި އަލްބޭނިއާބައްދަލުކުރި މެޗުގެ ތެރެއިން- ފޮޓޯ:- ގެޓީ އިމޭޖަސް\nގްރޫޕް އައިގައި ހިމެނޭ އިންގްލެންޑް އާއި އަލްބޭނިއާ ބައްދަލުކުރި މެޗު 0-2 ގެ ނަތީޖާއަކުން ކާމިޔާބުކުރީ އިންގްލެންޑެވެ.\nއަލްބޭނިއާގައި ކުޅުނު މިމެޗުގައި އިންގްލެންޑް އިން ފުރަތަމަ ލަނޑު ކާމިޔާބުކޮށް ލީޑުނެގީ މެޗުގެ ފުރަތަމަ ހާފުގައެވެ. މިލަނޑު ފުރަތަމަ ހާފުގެ 38 ވަނަ މިނެޓުގައި ކާމިޔާބުކޮށްދިނީ ކެޕްޓަން ހެރީ ކޭން އެވެ. މިއީ ލޫކް ޝޯ ނަގައިދިން ހުރަހެއް ބޮލުން ގޯލުގެ ތެރެއަށް ވައްދާލައިގެން ކޭން ކާމިޔާބުކުރި ލަނޑެކެވެ. އަދި މިއީ އިނގިރޭސި ގައުމީ ޖާޒީގައި އޭނާ ކާމިޔާބުކުރި 33 ވަނަ ލަނޑުވެސް މެއެވެ.\nދެވަނަ ހާފުގައިވެސް މޮޅަށްކުޅެ ތަފާތު ދެއްކީ އިންގްލެންޑެވެ. އެގޮތުން ފުރަތަމަ ހާފުގެ ކުރީކޮޅު ފިލް ފޯޑެން ފޮނުވާލި ނުރައްކާތެރި ހަމަލާއެއް އަލްބޭނިއާގެ ކީޕަރުގެ އަތުގައި ޖެހިފައި ގޯލްގެ ދަނޑިއަށް އަމާޒުވިއިރު އޭގެ ފަހުން ކޭން ވެސްވަނީ ނުރައްކާތެރި ހަމަލާއެއް އުފައްދާފައެވެ. އިންގްލެންޑް ގެ ދެވަނަ ލަނޑު ކާމިޔާބުކޮށް ލީޑުފުޅާކޮށްދިނީ މޭސަން މައުންޓް އެވެ.\nމި މެޗުން އިންގްލެންޑް މޮޅިވިއިރު، ކޮލިފައިންގައި ކުޅުނު ފުރަތަމަ މެޗުން އިންގްލެންޑް ވަނީ ސެން މެރީނޯ އަތުން ފަސޭހަކަމާއެކު 5-0 ގެ ނަތީޖާއަކުން މޮޅުވެފައެވެ. އެހެންކަމުން ގްރޫޕް އައިގެ އެއްވަނައިގައި އިންގްލެންޑް އޮތީ ކުޅުނު ދެ މެޗުންވެސް މޮޅުވެ ހަ ޕޮއިންޓާއެކުއެވެ. އަދި މި ގްރޫޕުގެ ދެވަނައިގައި އޮތް ޕޮލެންޑާއި ތިންވަނައިގައި އޮތް ހަންގޭރީއަށް ދެ މެޗުން ލިބިފައިވަނީ ހަތަރު ޕޮއިންޓެވެ.


ހައިވޭގައި ކާރެއް ކޮންޓްރޯލް ނުވެ ނުރައްކާތެރި އެކްސިޑެންޓެއް ހިނގައިފި – Haftha\nހައިވޭގައި ކާރެއް ކޮންޓްރޯލް ނުވެ ނުރައްކާތެރި އެކްސިޑެންޓެއް ހިނގައިފި\nމާލެ އާއި ހުޅުމާލެ ގުޅުވައިދޭ ސިނަމާލޭ ބްރިޖް ހައިވޭގައި ދުއްވާފައި ދިޔަ ކާރެއް ކޮންޓްރޯލް ނުވެ ނުރައްކާތެރި އެކްސިޑެންޓެއް ހިނގައިފި އެވެ.\nއެ އެކްސިޑެންޓް ހިނގާފައިވަނީ މިރޭ ދަންވަރު 2:30 ހާއިރު އެވެ. ފުލުހުން ބުނީ އެކްސިޑެންޓް ހިނގީ ކާރު ދުއްވާފައި ދަނިކޮށް ފުރުޅުފެޅި ކޮންޓްރޯލުން ނައްޓައިގެން ގޮސް ހައިވޭފެ ފެންސްގައި ޖެހިގެން ކަމަށެވެ.\nމާޅެ އިން ހުޅުމާލެއަށް ދަތުރު ކުރަމުންދިޔަ އެ ކާރު ކޮންޓްރޯލުން ނެއްޓި ފެންސްގައި ޖެހި ފެންސްގެ ބޮޑު ބައެއް ވަނީ ބަނޑިވެފަ އެވެ. އަދި ކާރަށް ވެސް ވަނީ ބޮޑެތި ގެއްލުންތަކެއް ލިބިފަ އެވެ.\nއެކްސިޑެންޓްގައި ކާރަށް ބޮޑެތި ގެއްލުންތަކެއް ލިބުނު ނަމަވެސް އެއްވެސް މީހަކަށް ބޮޑު އަނިޔާއެއް ނުވެ ވަނީ ސަލާމަތް ވެފައެވެ.\nފުލުހުން ބުނީ، އެ ކާރު ދަތުރުކުރަމުން ދިޔައީ ގަވާއިދާ އެއްގޮތަށް ރަނގަޅު ފަޅިން ކަމަށާއި އަދި ރަޖިސްޓްރީކޮށްފައި ވަނީ ވެސް ރަނގަޅު ޒޯނައް ކަމަށެވެ. އަދި ދުއްވަނީ އިނީ ވެސް ލައިސެންސް އޮތް މީހެއް ކަމަށް ވެސް ފުލުހުން ބުންޏެވެ.\nހައިވޭގައި ހިނގި އެކްސިޑެންޓްގެ އިތުރުން މިރޭ 12: 45 ހާއިރު ބޮޑުތަކުރުފާނު މަގުން ބާރު ސްޕީޑެއްގައި ދުއްވާފައި ދިޔަ ސައިކަލަކާއި ހިލާލީ މަގުން ނިކުތް ސައިކަލެއް ޖެހި ވަނީ އެކްސްޑެންޓެއް ހިނގާފަ އެވެ. އެ އެކްސިޑެންޓްގައި އެކެއްގެ ނިތްކުރި ފަޅައިގެން ގިސް އައިޖީއެމްއެޗްގައި ފަރުވާ ދެމުން އަންނަ ކަމަށް ފުލުހުން ބުންޏެވެ.


Ithubaareh neiy, ekamaku Bisham vaki kuraakah beynumeh nuvey? | Mihaaru\nމިދިޔަ މަހުގެ 22 ވަނަ ދުވަހު ޕްރޮސިކިއުޓާ ޖެނެރަލް އައިޝަތު ބިޝާމް، ރައްޔިތުންގެ މަޖިލީހުގެ ޖުޑީޝަރީ ކޮމިޓީގައި. -- ފޮޓޯ: ހުސެން ވަހީދު/މިހާރު\nއިތުބާރެއް ނެތް، އެކަމަކު ބިޝާމް ވަކިކުރާކަށް ބޭނުމެއް ނުވޭ؟\n20 އޯގަސްޓް 2019 - 07:58 45 comments\nއެމްއެމްޕީއާރުސީގެ ޚިޔާނާތުގައި އިސްކޮށް އުޅުއްވި ކުރީގެ ނައިބު ރައީސް އަދީބު، ޓަގެއްގައި ރާއްޖެ އިން ފިއްލެވީ އެމަނިކުފާނު ބަންދު ކުރުމުގެ އަމުރަކަށް ސުޕްރީމް ކޯޓުގައި އެދުމުން ވެސް ނުނެރެދީ އޮއްވައި ކަމަށް ބިޝާމް ވިދާޅުވުމުން އެ ކޯޓުން ހިތްހަމަނުޖެހިގެން ބަޔާނެއް ނެރުނެވެ. ހައި ކޯޓުން ވެސް މިދިޔަ ހަފުތާގައި ވަނީ ބިޝާމް ދެއްކެވި ވާހަކަތަކެއްގެ "ހަގީގަތް" ސާފުކޮށްދީފަ އެވެ.\nނޫސްވެރިޔާ އަހްމަދު ރިލްވާން ގެއްލުވާލި މައްސަލައިގައި ދައުލަތުން ދައުވާކުރި މީހުން މިނިވަންވި ހުކުމް އިސްތިއުނާފް ކުރެއްވި ކަމަށް މަޖިލީހުގެ ޖުޑިޝަރީ ކޮމިޓީގައި ބިޝާމް ވިދާޅުވި އެވެ. އެކަމަކު ހައި ކޯޓުން ނެރުނު ބަޔާނުގައި ބުނީ އެ މައްސަލަ އިސްތިއުނާފް ކުރަން ހުށަނާޅާ ކަމަށެވެ.\nRilwan ge massala isthiunaaf kuraakah husha eh naalhaa: High court\nޖުޑިޝަރީ ކޮމިޓީ އަށް ބިޝާމް ހާޒިރުކޮށް، ސުވާލުކުރި ދެ ގަޑިއިރުގެ ތެރޭގައި ވެސް މެމްބަރުން އެޅުއްވީ ހުސް އިލްޒާމެވެ. މެމްބަރުން ސީދާކޮށާއި ނުސީދާކޮށް ވިދާޅުވަމުން ގެންދެވީ "އިތުބާރު ނެތް" ކަމަށެވެ.\nއަޅުގަނޑުމެންނަށް އެބަ އެނގޭ ގޯސްކޮށް ކަންކަން ކޮށްފައި ތިބި މީހުންނާއި ރަނގަޅަށް ކަންކަން ކޮށްފައި ތިބި މީހުން. ނަމަވެސް އަޅުގަނޑުމެންގެ ތެރޭގައި ވަކި އުސޫލްތަކެއް އޮންނާތީވެ އެ އުސޫލާ އެއްގޮތަށް އެމްޑީޕީގެ ކަންކަން ކުރަމުން އަންނާނީ. އެ ލަސް މިހާރު ވެގެން މިއުޅެނީ. --އާޒިމް\nކުރީގެ ސަރުކާރުން ރައްޔިތުންނަށް ދިން އަނިޔާތަކުގައި، ޕީޖީގެ އިހުމާލު ދެއްކެވި އެވެ. ޒިންމާ އަދާނުކުރެއްވި ބައެއް ކަންކަމުން މިސާލު ނެންގެވި އެވެ. ގާނޫނާ ޚިލާފަށް ސަރުކާރުން ހިންގަން ބޭނުންވި ކަންކަމަށް ވާގިވެރިވެވަޑައިގަތް ކަމުގެ ތުހުމަތު ކުރެއްވި އެވެ. އިދިކޮޅު ލީޑަރުންނާއި އޭރުގެ ސަރުކާރާ ދެކޮޅަށް ހަރަކާތްތެރިކޮށް އުޅުނު އެންމެންނަކީ "ޓެރަރިސްޓުން" ގެ ގޮތުގައި ދައުވާ އުފުލީ ގޯސްކޮށް ކަމަށް ވިދާޅުވި އެވެ. އަދި ވެރިކަން ބަދަލުވުމުން އެ ދައުވާތައް އަނބުރާ ނެގި ސަބަބާ މެދު ވެސް މެމްބަރުން ސުވާލު އުފެއްދެވި އެވެ.\nއެއިން އެއްވެސް ތުހުމަތެއްގައި ހަގީގަތެއް ނެތް ކަމަށް ބިޝާމް ވަނީ ވިދާޅުވެފަ އެވެ. ދައުވާތައް އުފުލީ އޮންނަ އުސޫލުގެ ތެރެއިން ނުފޫޒެއް ނެތި ކަމަށް ވެސް ވިދާޅުވި އެވެ.\nEvves iraku nufoozeh nei, Dhauvaa kuree usool thakuge therein: Bisham\nއެކަމަކު ލައިވްކުރި އެ ބައްދަލުވުމުގައި މަޖިލީހުގެ މެމްބަރުން ވެސް ރައްޔިތުންނަށް ދެއްކި މަންޒަރަކީ ޕީޖީއާ އެކު އިންސާފު ގާއިމް ކުރަން ހުރަސްތަކެއް ހުރި ކަމެވެ. ފާޅުކުރެއްވީ އެ މުއައްސަސާގެ އިތުބާރު ގެއްލިފައި އޮތް ކަމުގެ ކަންބޮޑުވުމެވެ.\nމައްސަލައަކީ މި ކަންބޮޑުވުންތަކާއި ޝަކުވާތައް ހުއްޓަސް ބިޝާމް މަގާމުން ވަކިކުރުމުގެ ވިސްނުން އަދިވެސް ނެތުމެވެ!\nއެމްޑީޕީގެ ޕާލަމެންޓްރީ ގްރޫޕާއި މަޖިލީހުގައި ވެސް އެކަން އޮތީ މަޑުޖެހިފަ އެވެ. "އެޖެންޑާ 19" ތަފާތުވެފައި، ސްޕީޑު ބާރު ނަމަވެސް ޕީޖީއާ ދޭތެރޭގައި ގެންގުޅެނީ ދެފުށް ފެންނަ އުސޫލެއް ނޫނެވެ.\nކުރިން ދެ ފަހަރަށް ހުށަހެޅި، ވަކިކުރަން އެއްބަސްނުވީ!\nމި ވެރިކަން ނޮވެމްބަރު، 17، 2018 ގައި ފެށުމާ އެކު އެންމެ ފުރަތަމަ މަޖިލީހަށް ވެއްދި އެއް މައްސަލައަކީ ބިޝާމް މަގާމުން ވަކިކުރުމެވެ.\nތިނަދޫ ދެކުނު ދާއިރާގެ ޖުމްހޫރީ ޕާޓީގެ ކުރީގެ މެމްބަރު އަހްމަދު އަބްދުﷲ، މަޖިލީހަށް އެ މައްސަލަ ހުށަހެޅުއްވީ، އޭނާ ވިދާޅުވެފައިވާ ގޮތުގައި، ޖޮއިންޓް ޕާލަމެންޓްރީ ގްރޫޕާ ވެސް މަޝްވަރާ ކުރެއްވުމަށް ފަހު އެވެ. އެކަމަކު މައްސަލަ ހިނގައެއް ނުގަތެވެ. އެހެންވެ އަނބުރާ ނެންގެވުމަށް ފަހު ތިން މަސް ފަހުން މިދިޔަ ފެބުރުއަރީ މަހު އަލުން ހުށަހެޅުއްވި އެވެ.\nPG vaki kuran ulhenee memberunnaa medhu amalukuri gothun\nޕްރޮސިކިއުޓަ ޖެނެރަލް މަގާމުން ވަކިކުރެވޭނީ މަޖިލީހަށެވެ. ދެ ވަނަ ފަހަރަށް ހުށަހެޅުމުން ވެސް ލީޑަރުން އެ މައްސަލައިގައި ސީރިއަސްއެއް ނުވި އެވެ. މިނިވަން މުއައްސަސާތަކުގެ ކޮމިޓީގައި އެޖެންޑާ ވެސް ނުކުރެވި އުޅެނިކޮށް ދައުރު ނިމުނީ އެވެ. މައްސަލަ ނިންމަމުން ދިޔައީ، އިސްކަންދިން ތަރުތީބުންނެވެ. އެ ލިސްޓުގައި އެ މައްސަލަ ނުހިމެނުނެވެ.\nއޭރު އެކަން ހިނގައި ނުގަނެ، ލަސްވި ސަބަބާ ގުޅިފައި ވަނީ، މަޖިލީހުގެ ކުރީގެ ބައެއް މެމްބަރުން ތުހުމަތު ކުރެއްވި ގޮތުގައި، ސަރުކާރު ހިންގާ ކޯލިޝަންގައި ހިމެނިވަޑައިގަންނަވާ ސިޔާސީ ލީޑަރުންތަކެއްގެ މަސްލަހަތެވެ.\nރަސްމިއްޔާތެއްގައި ބިޝާމް ބައިވެރިވެވަޑައިގަންނަވަނީ: އޭނާގެ އިތުބާރު ނެތް ކަމުގެ މައްސަލަ ޕާލަމެންޓްރީ ގްރޫޕަށް ހުށަހަޅާފައި ނުވާ ކަމަށް އާޒިމް ވިދާޅުވި. --ފޮޓޯ/މިހާރު\nމިކަން މިގޮތަށް ހިނގާފައި އޮތް ކަން އެނގި ތިބެމެ މަޖިލީސް އިންތިޚާބުގައި އެމްޑީޕީ އަށް ސާފު އަޣުލަބިއްޔަތު ރައްޔިތުން ދިނީ މުއައްސަސާތަކުގެ ގެއްލިފައިވާ އިތުބާރު އިޔާދަކޮށް، އިންސާފު ކަށަވަރުކޮށްދޭނެ ކަމުގެ އުއްމީދުގަ އެވެ. އެކަމަކު ސަރުކާރަށް އަހަރެއްވާ އިރު ވެސް މި ވައުދު އޮތީ މާ ފަހަތުގަ އެވެ. ޕީޖީ ހިމެނޭ ގޮތުން މުއައްސަސާތަކުގައި އަދިވެސް ހިންގަވަނީ (މި ސަރުކާރުގެ އިސް ވެރިން) އިދިކޮޅުގައި ތިއްބެވި އިރު ބޮޑެތި ތުހުމަތުތައް އަޅުއްވައި ނަން "ކިލަނބުކޮށްލި" ބޭފުޅުންނެވެ.!\nއަލުން ހުށަހެޅުމުން ވެސް "ވާނުވާގައި"!\nކުރީގެ ސަރުކާރުގައި، އިދިކޮޅު ސިޔާސީ ފިކުރުގެ ގިނަ ބަޔަކަށް ޓެރަރިޒަމްގެ ދައުވާ އުފުލީ އެއްވެސް ނުފޫޒެއް އޮވެގެން ނޫން ކަމަށް ޖުޑިޝަރީ ކޮމިޓީގައި ބިޝާމް ވިދާޅުވި ނަމަވެސް މެމްބަރުން އެކަން ގަބޫލެއް ނުކުރައްވަ އެވެ. ކޮމިޓީގެ މުގައްރިރު އިމްތިޔާޒް ފަހުމީ އާއި ނައިބު މުގައްރިރު މޫސާ ސިރާޖާއި ޖުޑީޝަލް ސާވިސް ކޮމިޝަންގެ މެމްބަރު ހިސާން ހުސެއިނާއި އެމްޑީޕީގެ ޗެއާޕާސަން ހަސަން ލަތީފާއި ކެންދޫ ދާއިރާގެ މެމްބަރު އަލީ ހުސެއިން ފަދަ ބޭފުޅުން ކޮމިޓީގައި ދެއްކެވި ވާހަކަތަކުން ސާފުކޮށްދެއްވީ ގާނޫނުއަސާސީން ޕީޖީއާ މަތިކޮށްފައިވާ ޒިންމާ އަދާކުރެއްވުމުގައި ބިޝާމް އިހުމާލުވެވަޑައިގެންފައިވާ ކަމަށެވެ.\nނަތީޖާއަކަށް ވީ ބިޝާމް މަގާމުން ވަކިކުރަން އެމްޑީޕީގެ ޕާލަމެންޓްރީ ގްރޫޕަށް ހުށަހެޅުމެވެ.\nއެއީ ކުރަން ޖެހިފައި އޮތް ކަމެއް ކަމަށް ދެކެވަޑައިގެން އިސްވެ އެ މައްސަލަ ހުށަހެޅުއްވީ މޫސާ ސިރާޖެވެ.\nBisham vakikuran MDP ge PG ah husha alhaifi\nއޭނާ މި މަހުގެ ނުވަ ވަނަ ދުވަހު "މިހާރު" އަށް ވިދާޅުވީ ބިޝާމަށް އިތުބާރު ނުކުރެވޭތީ އޭނާ މަގާމުން ވަކިކުރުމާ މެދު ގޮތެއް ނިންމުމަށް ޕާޓީގެ ޕާލިމަންޓަރީ ގްރޫޕަށް ހުށަހެޅީ އޭގެ ތިން ހަފުތާ ކުރިން ކަމަށެވެ. މިނިވަން މުއައްސަސާތަކުން މީހުން ވަކިކުރުމަށް މެމްބަރުންނަށް މަޖިލީހަށް ހުށަހެޅެ އެވެ. އެކަމަކު ޕާލަމެންޓްރީ ގްރޫޕަށް ހުށަހެޅުއްވީ އޭނާ ވިދާޅުވެފައިވާ ގޮތުގައި، ޕާޓީން އެކަމާ މެދު ގޮތެއް ނިންމާށެވެ.\nމައްސަލަ ހުށަހެޅުއްވި ކަމަށް ސިރާޖު ވިދާޅުވި ނަމަވެސް ޕާލަމެންޓްރީ ގްރޫޕްގެ ލީޑަރު އަލީ އާޒިމް "މިހާރު" އަށް ވިދާޅުވީ ބިޝާމްގެ އިތުބާރު ނެތް ކަމުގެ މައްސަލަ ޕާޓީގެ އެއްވެސް ގުނަވަނަކަށް އަދި ހުށަހަޅާފައި ނުވާ ކަމަށެވެ.\n"އަދިއެއް ހަމަޔަގީނުން ވެސް އެމްޑީޕީގެ ޕާލަމެންޓް ގްރޫޕަަކަށް އަދި އެހެން ތާކަށް ވެސް ހުށަހެޅުމެއް ހުށަހެޅިފައެއް ނެތް މިވަގުތަކާ ހިސާބަށް،" އާޒިމް ވިދާޅުވި އެވެ.\nއޭނާ ވިދާޅުވި ގޮތުގައި އެމްޑީޕީ އަކީ މަޝްވަރާކޮށް ރައްޔިތުން ބޭނުންވާ ގޮތަށް ކަންކަން ނިންމާ ޕާޓީ އެކެވެ. ޕާޓީގެ އެތެރޭގެ ނިންމުންތައް ނިންމުމުގެ ކުރިން ވެސް ފުޅާ ދާއިރާއެއްގައި ވާހަކަ ދައްކާ ކަން އޭނާ ފާހަގަކުރެއްވި އެވެ.\n"އަޅުގަނޑުމެންނަށް އެބަ އެނގޭ ގޯސްކޮށް ކަންކަން ކޮށްފައި ތިބި މީހުންނާއި ރަނގަޅަށް ކަންކަން ކޮށްފައި ތިބި މީހުން. ނަމަވެސް އަޅުގަނޑުމެންގެ ތެރޭގައި ވަކި އުސޫލްތަކެއް އޮންނާތީވެ އެ އުސޫލާ އެއްގޮތަށް އެމްޑީޕީގެ ކަންކަން ކުރަމުން އަންނާނީ. އެ ލަސް މިހާރު ވެގެން މިއުޅެނީ،" އާޒިމް ވިދާޅުވި އެވެ.\nޔަގީންވާ ކަމަކީ ބިޝާމްގެ އިތުބާރު ނެތް ކަމުގެ މައްސަލަ ކުރިއަށް ގެންދިއުމާ މެދު އެމްޑީޕީގެ މެމްބަރުންގެ މެދުގައި ހިޔާލު ތަފާތުވުންތަކެއް ހުރި ކަމެވެ. އެ މައްސަލައާ ގުޅޭ ގޮތުން ޕާލަމެންޓްރީ ގްރޫޕްގައި މަޝްވަރާ ނުކުރެވި ލަސްވާ ސަބަބެއް ވެސް ބައެއް މެމްބަރުންނަށް އެނގިވަޑައެއް ނުގަންނަވަ އެވެ.\nމިއީ، އެމްޑީޕީގެ ވިސްނުން ރައްޔިތުންނަށް ތިލަކޮށްދޭން ޖެހޭ މައްސަލައެކެވެ.\nޖިނާއީ ތަހުގީގެއް ފުލުހުން ހިންގާ އިރު ވެސް ޕީޖީގެ ދައުރު އޮވެ އެވެ. ދައުވާ އުފުލާ އިރު ވެސް ޕީޖީގެ ދައުރު އޮވެ އެވެ. ޝަރީއަތުގެ މަރުހަލާގައި ވެސް ޕްރޮސިކިއުޓަ ޖެނެރަލްގެ ޒިންމާތަކެއް ހުންނަ އިރު، ތުހުމަތުތަކެއް އެޅިފައިވާ ޕީޖީއަކާ އެކު އިންސާފުގެ މަގު ހުޅުވިފައި އޮތް ކަމަށް ރައްޔިތުން ގަބޫލުކުރަންވީ ހެއްޔެވެ؟\nނޫން ނަމަ، ބިޝާމް މަގާމުގައި ބަހައްޓަނީ ކުރީގެ ގޯސްތައް ތަކުރާރު ކުރަން ހެއްޔެވެ؟ ދައުވާތަކަށް މި ސަރުކާރުން ނުފޫޒު ފޯރުވަން ބޭނުން ވަނީ ހެއްޔެވެ؟\nމިކަންކަން ސާފުކޮށް ނުދޭ ނަމަ، ސިޔާސީ މަންފާ އަށް ބިޝާމަށް ތުހުމަތުތަކެއް ކުރުމުގެ ބޭނުމެއް ނެތެވެ! ބިޝާމް ވިދާޅުވި ގޮތަށް، ދައުވާ އުފުލުމުގައި "ތި ބޭފުޅުން ތި ތުހުމަތުކުރައްވާ ކަހަލަ އެއްވެސް ކަމެއް ހަގީގަތުގައި ވެސް ނުހިނގަ" އެވެ!\nއިތުރު ލިޔުންތައް ޕްރޮސެކިއުޓާ ޖެނެރަލް ޖުޑީޝަރީ އެމްޑީޕީ ޕާލަމެންޓްރީ ގްރޫޕް އައިޝަތު ބިޝާމް ޖުޑީޝަރީ ކޮމިޓީ (ރައްޔިތުންގެ މަޖިލިސް)


Umar Ah Miadhu Ge Sarukaaru Sifa Vanee Shahuvathuge Night Club Ehgge Gothugai - Vaguthu\nއުމަރަށް މިއަދުގެ ސަރުކާރު ސިފަވަނީ ޝަހުވަތުގެ ނައިޓު ކްލަބެއްގެ ގޮތުގައި\n3 ހަފްތާ ކުރިން ( ޖުލައި 9, 2020 )\nކޮންމެ ދުވަހަކު ސަރުކާރުގެ އިސް ވެރިންނާ ގުޅޭ ޚަބަރުތައް ކިޔާ ލުމުން ސަރުކާރު މިއަދު ސިފަ ކުރެވެނީ ޝަހުވަތުގެ ނައިޓް ކްލަބެއް ގޮތަށް ކަމަށް ކުރީގެ ހޯމް މިނިސްޓަރު އުމަރު ނަސީރު ވިދާޅުވެއްޖެއެވެ.\nއުމަރު ނަސީރު އޭނާގެ ފޭސްބުކްގައި ކުރެއްވި ޕޯސްޓެއްގައި މިއަދު ވިދާޅުވީ ވެރިން މޫދުގައި ރާބޯން ތިއްބެވި ވާހަކަ އާއި، ވަޒީރުން ވަޒީރުން ނަށް ޖިންސީ ފުރައްސާރަ ކުރާ ފޯންކޯލް ތަކުގެ އަޑާއި ރައީސް އޮފީހުގެ އިސްވެރިން ރަސްމީ ކަންކަމުގައި ގުޅާ އަންހެން ބޭފުޅުންނަށް ޖިންސީ ފުރައްސާރަ ކުރާ ވާހަކަ އާއި، ސަފާރީ އެއްގައި 'ރޯޔަލް ރޭޕް' ހިގާ އެކަން ފަސް އަޅާ ފޮރުވި ވާހަކަތައް އަޑުއިވެމުން އަންނަ ކަމަށެވެ.\n"މި ދައުލަތުގެ ކަރާމަތާ ޢިއްޒަތް ވެއްޔާ މޮޑެވިއްޖެ. މި ނޫން އާމިސްރާބަކަށް ހިންގަވާ" އުމަރު ވިދާޅުވިއެވެ.\nއުމަރު މިފަދައިން ވިދާޅުވެފައި މިވަނީ ޖިންސީ ފުރައްސާރައިގެ މައްސަލައެއްގައި ޓޫރިޒަމް މިނިސްޓަރުގެ މަގާމުގައި ހުންނެވި އަލީ ވަހީދު މައްޗަށް އެ މިނިސްޓްރީގެ ތަފާތު މުވައްޒަފުންނަށް ތަކުރާރުކޮށް ޖިންސީ ގޯނާ ކުރުމާއި ޖިންސީ ފުރައްސާރަ ކުރުމުގެ ތުހުމަތު ކުރެވިފައިވާ ދަނޑިވަޅެއްގައެވެ.\nމީގެ ކުރިން، ޓްރާންސްޕޯޓް މިނިސްޓަރު އައިޝަތު ނަހުލާ އަށް ޖިންސީ ފުރައްސާރަ ކުރިކަމަށވެސް އަލީ ވަހީދުގެ މައްޗަށް ވަނީ ތުހުމަތުކުރެވިފައެވެ. އެ މައްސަލަ އާއި މެދު ރައީސް ފިޔަވަޅު އަޅުއްވާފައެއް ނުވެއެވެ.\nއިސްތިއުފާ ދިނުމަށް އެންގެވުމުން، އަލީ ވަހީދު ކުރެއްވި ޓްވީޓެއްގައި ވިދާޅުވީ "މިދުވަސް ވެސް ހިނގައިދާނެ" ކަމަށެވެ. "ތެދުވެރިކަމާ އެކު ރައްޔިތުންނާއި ގައުމަށް ކޮށްދެވުނު ހިދުމަތަށް ފަހުރުވެރިވަން. އިރާދަކުރެއްވިއްޔާ އަދި ފަހުން ހަގީގަތް ހާމަވާނެ،" އަލީ ވަހީދު ރޭ ވިދާޅުވިއެވެ.\nއަލީ ވަހީދުގެ ފަރާތުން މިފަދަ ގޯނާތަކާއި ކުރިމަތިވިކަމަށް ބުނާ ގިނަ އަދަދެއްގެ މުވައްޒަފުން ވަނީ އިއްޔެ ރައީސް އިބްރާހީމް މުޙައްމަދު ސޯލިހާއި ބައްދަލުކުރައްވައި ކަން ހިނގައިދިޔަގޮތް އެމަނިކުފާނާއި ޙިއްސާކޮށްފައެވެ.\nއަލީ ވަހީދަށް ކުރާ ތުހުމަތުތަކުގެ ވާހަކަ އަޑު އައްސަވާފައި ރައީސް އަށް ކީރިކުރެއްވުނުކަމަށްވެއެވެ.\nއަލީވަހީދު ވަކިކުރުމުގެ ބަދަލުގައި އޭނާ އަށް އިސްތިއުފާދިނުމުގެ އިޚުތިޔާރު ދިނުމުން އެތައް ބަޔަކު ވަނީ ފާޑުކިޔާފައެވެ. އަދި ކުރިން އޭނާ ވަކި ނުކުރީ ކީއްވެތޯވެސް ސުވާލު އުފައްދާފައިވެއެވެ. އެހެންނަމަވެސް ބައެއް މީހުން ވަނީ ރައީސް އަށް ތައުރީފްކޮށްވެސް ވާހަކަދައްކަވާފައެވެ.\nއަލީ ވަހީދަކީ ސަރުކާރު ކޯލިޝަންގައި ހިމެނޭ ޖޭޕީގެ ރައީސްގެ މަޤާމުވެސް އަދާކުރައްވާ ބޭފުޅެކެވެ. އޭނާ އެ މަޤާމުން ވަކިކުރުމަށް ޖުމްހޫރީ ޕާޓީގެ ކައުންސިލަށް އެ ޕާޓީގެ ކައުންސިލް މެންބަރަކު ވަނީ ކުއްލި މައްސަލައެއް ހުށަހަޅުއްވާފައެވެ.\nއެ މައްސަލައިގައި، އަލީ ވަހީދު މިނިސްޓަރުކަމުގެ މަގާމުން އިސްތިއުފާ ދިނުމަށް ރައީސް ޞާލިހް އަންގަވާފައި ވުމުން ޖުމްހޫރީ ޕާޓީގެ ރައީސްގެ މަގާމުން އަލީ ވަހީދު ވަކިކުރުމަށް ފެނޭތޯ ބެލުމަށް ހުށަހެޅީ ކަމަށް ބުނެފައި ވެއެވެ.\nޕީޕީއެމްއަށް ރިޔާސީ އިންތިޚާބު ކާމިޔާބު ކޮށްދެވޭނެ މީހަކީ އަޅުގަނޑު - އުމަރު\nޖުލައި 9, 2020 14:29\nހައްލަކީ އުމަރު..ހަމައެކަނި އިސްލާމީ ޝަރިއަތް މިރާއްޖޭގައި ޤާއިމުކޮށްދޭން ބުނީ އުމަރު...ﷲ ގެ ރަޙްމަތްފުޅުން އެކަން ވާނެ ދުޢާއަކީ އެއީ..\nޖުލައި 9, 2020 14:41\nމަށަށް އުމަރު ސިފަވަނީ ޓިންކަބެލްގެ ގޮތަށް..ހެހެހހެ\nޖުލައި 9, 2020 14:42\nއުމަރު އެބުނީ ރަގަޅުވާހަކައެއް\nޖުލައި 9, 2020 15:00\nއައްޑޫ ހިތަދޫ މީހުންނަށް އުމަރު ފެންނަނީ ބެކްބޯން އުމަރުގެ ގޮތުގައި. ޕޮލިހުގައި އުޅުނު އިރު މީހެއްގެ ނޫކަށިފުރައިގެ ޒުވާން ދަރިއެއްގެ މައިބަދަ ބިންދާލާފައި ހުރެފައި ކޮންވާހަކައެއް ތިދައްކަނީ އުމަރާ. މިވަރު މީހުން މިއުޅެނީ ވެރިކަމަށް އަރަން ހިތުލައިގެން.\nޖުލައި 9, 2020 15:12\nހެހެ މަ އަބަދުވެސް ބުނަން އުމަރަކީ މޮޔަތަޅާ މީހެކޭ\nހަމަ އެހެން ނޫންތޯ މިވަނީ\nޖުލައި 9, 2020 16:13\nއުމަރު ނުބުންޏަސް ތިޔަކަން އެނގޭ ހީނުކުރާތި މޮޅެތި ވާހަކަ ދައްކައިގެން 2023 ގަ ވޯޓު ދޭނެޔޭ.\nޖުލައި 9, 2020 16:55\nމިއޮތީ މުގުދަރު އެބުރުމާ ބޯހޯލް ތޮރުފުމުގައި އެއްވަނައިގެ ބުރާންތި ސަރުކާރެއް\nޖުލައި 9, 2020 17:15\nޢުމަރަކަސް ވެރިކަން ހޯދަން ސުޓަންޓު ނުޖައްސަވާ\nޖުލައި 19, 2020 13:20\nއުމަރު ހުރި ރާއްޖޭގެ މިނިސްޓްރީއެއްގަ ކޮންކަމެއްވީ ބޭކާރު އަންގަ ތަޅަނީ ހޯހޯ


Russia ge diplomatun thakeh UK in beyrukuranee\nރަޝިޔާގެ ޑިޕްލޮމޭޓުންތަކެއް ޔޫކޭއިން ބޭރުކުރަނީ\nއިނގިރޭސި ސަރުކާރަށް ކުރިން ޖާސޫސްކޮށްދިން ސަރްގެއި ސްކްރިޕަލްއާއި އޭނާގެ އަންހެން ދަރިފުޅު ޔޫލިއާ ސްކްރިޕަލް ، އެދެމީހުންގެ ހާލުވެސް ސީރިއަސް\nރަޝިޔާއާ ދެކޮޅަށް އިނގިރޭސި ސަރުކާރަށް ކުރިން ޖާސޫސް ކޮށްދިން ސަރްގެއި ސްކްރިޕަލް އާއި އޭނާގެ އަންހެން ދަރިފުޅު ޔޫލިއާ ސްކްރިޕަލް މަރާލަން ރަޝިޔާއިން މަސައްކަތްކުރި ކަމަށް ކުރާ ތުހުމަތަށް ރަޝިޔާ ސަރުކާރުން ޖަވާބު ނުދިނުމުން، އެ ގައުމުގެ 23 ޑިޕްލޮމޭަޓުން ބޭރުކޮށްލަން އިނގިރޭސި ސަރުކާރުން ނިންމައިފި އެވެ.\nއިނގިރޭސި ވިލާތުުގެ ސެލިސްބަރީ ނަމަކަށް ކިޔާ ރަށުގެ ޝޮޕިން މޯލެއްގެ ބޭރުގައިވާ ބެންޗެއްގައި ސްކްރިޕަލްގެ ދެބަފައިން ހޭނެތިގެން ވެއްޓިފައި އޮއްވައި ފެނިގެން އެ ދެމީހުންނަށް މިހާރު އަންނަނީ ހޮސްޕިޓަލުގައި ފަރުވާދެމުންނެވެ. އެ ދެމީހުންގެ ހާލަތު ނާޒުކުވެފައި ވާއިރު އެމީހުންނަށް ފުރަތަމަ އެހީތެރިވާން އުޅުނު ފުލުހެއްގެ ހާލު ވެސް ވަނީ ދެރަވެފަ އެވެ.\nއިނގިރޭސި ސަރުކާރުން ތުހުމަތު ކުރަނީ ސްކްރިޕަލްގެ ދެބަފައިންނަށް ހަމަލާ ދީފައި ވަނީ ކެމިކަލް ހަތިޔާރެއްގެ ގޮތުގައި ބޭނުންކުރާ ވިހައެއް ކަމަށްވާ ނޮވިޗޮކް ނަމަކަށް ކިޔާ ނާޗް އޭޖެންޓެކެވެ. އަދި އެވައްތަރުގެ ވިހަޔަކީ ހަމަ އެކަނި ރަޝިޔާގައި އުފައްދާ ބާވަތެކެވެ.\nސްކްރިޕަލްގެ ދެބަފައިންނަށް ހަމަލާދޭން ރަޝިޔާގެ އުފެއްދުމެއް ބޭނުންކޮށްފައިވާތީ އެއީ ކިިހިނެތް ހިނގި ކަމެއްކަން އޮޅުން ފިލުވައިދޭން އިނގިރޭސި ސަރުކާރުން އިއްޔެއާ ހަމައަށް ރަޝިޔާއަށް މުހުލަތު ދިނެވެ. ނަމަވެސް އެ މުހުލަތު ހަަމަ ވިއިރުވެސް ރަޝިޔާއިން އެކަމާ އެއްޗެއް ނުބުނެ އެވެ. އެހެންވެ ރަޝިޔާއާ ދެކޮޅަށް ފިޔަވަޅު އަޅަން އިނގިރޭސި ބޮޑުވަޒީރު ތެރޭސާ މޭ ވަނީ ނިންމަވާފަ އެވެ.\nޑިޕްލޮމޭޓުން ބޭރުކޮށްލަން އުޅޭ މައްސަލައިގައި ރަޝިޔާ އެމްބަސީން ބުނީ އެއީ ދުރު ވިސްނުމެއް ނެތް ކަމެއް ކަމަށާއި އެއީ ގަބޫލު ކުރެވޭނެ ކަމެއް ނޫން ކަމަށެވެ.\nއަޅަން ނިންމި ފިޔަވަޅުތައް\n* ރަޝިޔާގެ 23 ޑިޕްލޮމޭޓަކު ފޮނުވާލުން، އެމީހުން އިނގިރޭސިވިލާތް ދޫކޮށްދާން ހަފުތާއެއްގެ މުއްދަތު ދިނުން\n* ރަޝިޔާއިން އިނގިރޭސިވިލާތަށް ދަތުރުކުރާ ޕްރައިވެޓް ޖެޓުތައް މިހާރަށް ވުރެ ބޮޑަށް ބަލައި ފާސްކުރުން\n* ރަޝިޔާގެ މުދާ ހިފެހެއްޓުން\n* ރަޝިޔާގައި މިއަހަރު ބާއްވާ ވޯލްޑް ކަޕް ފުޓުބޯޅަ މުބާރާތް ބައްލަވަން ޝާހީ ހާންދާނާއި ސަރުކާރުގެ ވަޒީރުން ވަޑައި ނުގަތުން\n* ރަޝިޔާއާއި އިނގިރޭސިވިލާތުން މަތީ ފެންވަރުގައި ކުރަމުން އައި ހުރިހާ މުވާސަލާތީ ގުޅުންތައް ކަނޑައިލުން\nކޮރޯނާވައިރަހުގެ ދެ ވަނަ ރާޅެއްގެ އިންޒާރު


ގ.ދ ތިނަދޫ އެމް.އެމް. ޕްރީ ސްކޫލްގެ އަހަރީދުވަހުގެ މުނާސަބަތުގައި ބޭއްވެވި ޖަލްސާގައި ނައިބުރައީސް ޑޮކްޓަރ މުޙަންމަދު ވަޙީދު ޙަސަންމަނިކު ދެއްކެވި ވާހަކަފުޅު - The President's Office\nގ.ދ ތިނަދޫ އެމް.އެމް. ޕްރީ ސްކޫލްގެ އަހަރީދުވަހުގެ މުނާސަބަތުގައި ބޭއްވެވި ޖަލްސާގައި ނައިބުރައީސް ޑޮކްޓަރ މުޙަންމަދު ވަޙީދު ޙަސަންމަނިކު ދެއްކެވި ވާހަކަފުޅު\n17 އޭޕްރިލް 2010، ރިފަރެންސް: PRO/NRW/2010/11\nالحمـد للّـه ربّ العـالمـين، والصّـلاة والسّـلام عـلى محمّد وعلى آلـه وصحبه أجمعـين.\nއެމް.އެމް. ސްކޫލްގެ އެސިސްޓެންޓް ޕްރިންސިޕަލް އަލްފާޟިލާ ދުސޫމާ މޫސާ، މި ސްކޫލްގެ މަސްއޫލްވެރިޔާ އަލްފާޟިލް ޝާފީ މާހިރު، ރައްޔިތުންގެ މަޖިލިސްގެ ޢިއްޒަތްތެރި މެންބަރު އަލްފަޟިލް މުހަންމަދު ނާޒިމް އަދި މިނިސްޓަރ އޮފް ސްޓޭޓްގެ ނައިބު އަލްފާޟިލް މުހަންމަދު ޝަރީފް، މި ސްކޫލްގެ ޢިއްޒަތްތެރި ބެލެނިވެރިންނާއި ލޮބުވެތި ތުއްތުކުދިން، އަދި މިތަނަށް ޙާޒިރުވެ ވަޑައިގެން ތިއްބެވި އެންމެހާ ޢިއްޒަތްތެރިން،\nالسّـلام عليـكم ورحمة اللّـه وبركاته\nއާދެ، މިރެޔަކީ ވަރަށް އުފާވެރި ރެއެއް. ޕްރީސްކޫލް ތަޢްލީމަކީ އެއީ، ތަޢްލީމުގެ ބިންގާ. ވީމާ، 42 އަހަރު ވަންދެން މެދުކެނޑުމެއްނެތި ސްކޫލެއްގެ ޚިދްމަތް އަދާކުރަމުންދިޔަ މި އެމް.އެމް. ސްކޫލްގެ 42 ވަނަ އަހަރީދުވަސް ފާހަގަކުރުމުގެގޮތުން ބާއްވާ ޖަލްސާ މިރޭ މިއޮތީ. އެހެންވީމާ، މިޖަލްސާގައި އަޅުގަނޑަށް ބައިވެރިވެވުނުކަމީ އަޅުގަނޑު ވަރަށް އުފާކުރާކަމެއް. އަދި އެކަމަށްޓަކައި اللّـه سبحـانـه وتعـالى އަށް، ޙަމްދާއި ޝުކުރުކުރަން.\nއާދެ، އަޅުގަނޑުގެ އެންމެ އިސް ވާޖިބަކީ، މިރޭ މި ސްކޫލްގެ ބާނީ އަލްމަރްޙޫމް މުޙަންމަދު މާހިރުގެ ހަނދާން، އެބޭފުޅާގެ ޛިކްރާ އާކުރުން. އާދެ، މިރަށުގެ ތަޢްލީމަށްޓަކައި ވަރަށްބޮޑު ޚިދްމަތެއް އަލްމަރްޙޫމް މުޙަންމަދު މާހިރު ކުރައްވާފައިވާކަމުގެ ދަލީލެއް. މި ސްކޫލުން ދިހަހާހަށްވުރެ ގިނަ ޢަދަދެއްގެ ކުދިން ތަޢްލީމް ޙާޞިލްކޮށްގެން ނިކުމެފައިވާކަން. އެއީކީ ކުޑަކުޑަ ޚިދްމަތެއްނޫން. އެކަމަށްޓަކައި މިރަށުގެ ހުރިހާ ރައްޔިތުންވެސް އަދި ދިވެހި ސަރުކާރުވެސް އެކަމަށްޓަކައި އެބޭފުޅާގެ ހަނދާން އާކޮށް، އެބޭފުޅާއަށް ޝުކުރު އަދާކުރަން.\nއާދެ، އެ ޝުކުރުގައި އަލްމަރްޙޫމް މުޙަންމަދު މާހިރުގެ ޢާއިލާގެ ބޭފުޅުން، އެބޭފުޅާގެ ދަރިދަރިކަލުން ޚާއްޞަ ގޮތެއްގައި މި ސްކޫލް ދެމެހެއްޓުމަށްޓަކައި ކުރައްވަމުން ގެންދަވާ މަސައްކަތަކީ އެއީ، އަޅުގަނޑުމެންގެ ތަޢްރީފް އެބޭފުޅުންނަށް ރައްދުކުރަން ޖެހޭ ކަމެއް. ސަބަބަކީ ސްކޫލެއް އަމިއްލަގޮތުން މިހާދިގު މުއްދަތަކަށް ހިންގުމަކީ އެއީ ކުޑަކޮށްވެސް ފަސޭހަކަމެއްނޫން. ވަރަށްގިނަ ދަތިތަކާއެކު އެކިފަރާތްފަރާތުގެ އެހީ ހޯއްދަވައިގެން މި ސްކޫލް މިހާ ހިސާބަށް ގެނެސްދެއްވާފައި މިވަނީ. އެހެންވީމާ އެކަމަށްޓަކައި މާހިރުގެ ފެމިލީގެ ހުރިހާ ބޭފުޅުންނަށްވެސް އަޅުގަނޑު ވަރަށް ޚާއްޞަ ޝުކުރެއް ދަންނަވަން.\nއާދެ، އެއަށްފަހު އަޅުގަނޑު ވަރަށްކުރު ދެތިންއެއްޗެއް ދަންނަވާނަން. ޕްރީސްކޫލާ ބެހޭގޮތުން. އާދެ، ޕްރީސްކޫލް ތަޢްލީމަކީ، އަޅުގަނޑު ކުރިން ދެންނެވިފަދައިން، އެއީ ތަޢްލީމުގެ ބިންގާ. ނަމަވެސް، ޅަފަތުގެ ތަޢްލީމު ފެށެނީ ޚާއްޞަކޮށް މައިންގެ ތަޢްލީމާ ޞިއްޙަތާ އެކުގައި. ކުޑަކުއްޖަކު އުފަންވުމުގެކުރިން އެކުއްޖެއްގެ ތަޢްލީމު ފެށޭ. އޭގެދަލީލެއް، ކުއްޖާ އަދި ވިހެއުމުގެ ކުރިންވެސް ބަނޑުގައި އޮންނަ އިރުގައިވެސް އެކުއްޖާއަށް ވަށައިގެންވާ މާޙައުލުގައި އިވޭ އެކިއެކި އަޑުއަޑުތައް އިވޭ. އަދި އެދުވަސްވަރު އެކުއްޖާއަށް އަޑުއިވޭ، މިޔުޒިކާއި ތިމާގެ މީހުންގެ އަޑު އެކުއްޖާ ދެނެގަނޭ. ނަތީޖާއެއްގެގޮތުން އުފަންވުމަށްފަހުގައި ހަމަ އެންމެފުރަތަމަ ދުވަހުވެސް ދެމީހުންގެ އަޑު އެކުއްޖާއަށް އިވިއްޖެނަމަ އެކުއްޖެއްގެ ބޯ އަނބުރާލަނީ އެކުއްޖާ އެންމެ ދަންނަ މީހަކާ ދިމާއަށް. މިއީ ވަރަށް މަޝްހޫރު ޕްރީސްކޫލްގެ ތަޢްލީމުގެ މާހިރެއް ކަމުގައިވާ ޑރ ބްރޭޒްލްޓަން ކިޔާ ބޭފުޅަކު ކުރެއްވި ދިރާސާއެއްގެ ދަށުން ދައްކާ އެއްޗެއް. ޅަފަތުގައި ކުއްޖާ އުފަންވުމުގެ ކުރިންވެސް އެކުއްޖާ އެކުއްޖާގެ ތިމާވެށި ދެނެގަންނަ ވާހަކަ. މިއީ ވަރަށް މުހިންމު ކަމެއް. ވަރަށް މުހިންމު ދިރާސާއެއް.\nއަޅުގަނޑުމެންނަށް ހީވަނީ، ތުއްތުކުދިން ކިޔަވަންފަށަނީ އެކުއްޖާ ވަކިވަރަކަށްވުރެ ބޮޑުވުމަށްފަހުގައޭ. އެއެއްނޫން ޙަޤީޤަތަކީ. ކުދިންނާ ބެހޭގޮތުން، ތުއްތުކުދިންނާ ބެހޭގޮތުން މީހުންގެ މަޢްލޫމާތު ހުންނަނީ އެކިވަރުވަރަށް. ބައެއް ޖަމާޢަތްތަކުގައި މީހުން ޤަބޫލްކުރޭ ތުއްތު ކުދިންނަކީ އުފަންވާއިރުގައި އަދި ނުފެންނަ ކުދިންކަމަށް. އެކުދިންނަށް އެއްވެސްތަނެއް ނުފެންނާނެކަމަށް، އެއްވެސް މީހަކުވެސް ނޭނގޭނެކަމަށް. އެހެންވީމާ، އެފަދަ ޖަމާޢަތްތަކުގައި ކުދިންނާ ދޭތެރޭގައި ޢަމަލުކުރަނީ ތަފާތުގޮތަކަށް. އަޅުގަނޑު އެފްރިކާގެ އެއްޤައުމެއްގައި މަސައްކަތްކުރިއިރުގައި އެތަނުގެ ބައެއް މައިންބަފައިންކުރެން ސުވާލުކުރިން، މަންމައިންނާއި، ބައްޕައިންނާ އަޅުގަނޑު އެސުވާލުކުރީ. ކުއްޖާއަށް، ތުއްތުކުއްޖާއަށް ފެންނަނީ ކޮން ޢުމުރެއްގައިހޭ؟ އެހީމާ، ހުރިހާ ބައްޕައިންވެސް މިބުނަނީ އެކުއްޖާއަށް ފެންނަނީ ގަތްގަނޑަކަށް ތިންހަތަރުމަސް ވުމަށް ފަހުގައޭ. ނަމަވެސް މަންމައިންކުރެން އަހާލީމާ ހުރިހާ މަންމައިންވެސް ބުނީ ހަމަ އެންމެފުރަތަމަ ދުވަހުންވެސް ކުއްޖާއަށް ފެނެއޭ. މިއީކީ އެމީހުންނަށް ކިޔަވައިދީގެން ދަސްވެފައިހުރި އެއްޗެއްނޫން. މިއީ ހަމައެކަނި ކުދިންގެންގުޅުމުން ކުދިން އޮބްޒަރވްކޮށް ބެލެހެއްޓުމުން އެމީހުންނަށް އެނގޭ އެއްޗެއް. ނަމަވެސް މީގެ ސަބަބުން ކުދިންނާ ދޭތެރޭގައި ޢަމަލުކުރާގޮތް ވަރަށްބޮޑަށް ތަފާތުވެގެންދޭ.\nއެއްކަމަކީ ބައްޕައިން ތުއްތުކުދިންނާ އެހާބޮޑަށް އަޅާނުލުން. އެހާ ޅަފަތުގައި އެއްމަހުގައި ނޫނީ ދެމަހުގައި ނޫނީ ތިންމަހުގައި ބައްޕައިން އެހާބޮޑަށް ކުދިންނަށް ސަމާލުކަންދީ ކުދިންނާ ވާހަކަދައްކައި ކުދިން އުރާލައި ނެހެދުން. މިދަންނަވާކަހަލަ މުޖްތަމަޢްތަކުގައި. އެހެންވީމާ، ކުދިންގެ ކިޔެވުންފެށިގެން އައިއްސާ މިއޮންނަނީ ވަރަށްވެސް ޅަފަތުގައި. އެކަމަށްޓަކައި އަޅުގަނޑުމެން އެބަޖެހޭ ބެލެނިވެރިން ތައްޔާރުކުރަން. މަންމައިންނާ ބައްޕައިން އެކަމަށްޓަކައި ތައްޔާރުކުރަން. ކުއްޖާގެ ތަޢްލީމުގެ ބިންގާ އެންމެ ފުރަތަމަ މިއެޅެނީ ހަމަ ކުއްޖާ އުފަންވާ ހިސާބުން. ކިހިނެއްތޯ ޅަފަތުގައި ދަރިފުޅު އުނގެނެނީ. އަޅުގަނޑުމެންނަށް އެނގިފައިވާ ގޮތުގައި ތުއްތު ކުއްޖަކު އުނގެނެނީ އެކުއްޖާގެ ޙިއްސުތައް މެދުވެރިކޮށް. ފެނުމާއި، އިވުމާއި، ރަހައާއި، އަދި ބީހުމާ، މިތަފާތު ޙިއްސުތައް މެދުވެރިކޮށްގެން ތުއްތު ކުއްޖަކު ދެނެގަންނަނީ. އެކުއްޖާއަށް އިވޭ އަޑުތައް އެކުއްޖާ ދެނެގަނޭ. އެއީ ކާކުގެ އަޑެއްތޯ އެއީ ކޮންކަހަލަ އަޑެއްތޯ. ހަމައެހެން ފެންނަ ފެނުމުގައިވެސް އެއީ ކޮންކަހަލަ ކުލައެއްތޯ ދެނެގަނޭ. އަދި އަތްލުމުންވެސް އެއީ ލޯބީގެ އަތްލުމެއްތޯ ނުވަތަ އަނިޔާކުރުމުގެ އަތްލުމެއްތޯ މިހުރިހާ އެއްޗެއްވެސް އެކުއްޖާ ދެނެގަނޭ. ދަރިފުޅުގެ ޙިއްސުތައް މިހުންނަނީ އެކުއްޖާގެ ސިކުނޑިއާ ގުޅިފައި. މިއީ ހަމަ ކޮމްޕިއުޓަރެއްހެން ވައިރުކޮށްފައި އޮންނަ އެއްޗެއް، ކުއްޖާގެ ސިކުނޑިއަކީ. އެ ސިކުނޑީގެ އެކިތަންތަނާ ނޫނީ، އެކުއްޖާގެ ލޮލާއި، ފަޔާއި، އަތާއި، ހަށިގަނޑާއި، ކަންފަތާއި، ދުލާ، މި ހުރިހާ އެއްޗެއް ގުޅިފައި. އޭގެ ނަތީޖާއެއްގެގޮތުން ކުއްޖާގެ ޙިއްސުތަކަށް އެ ލިބޭ ސިގްނަލް އެކުއްޖާގެ ސިކުނޑިއަށްގޮސް ސިކުނޑި އެ ދެނެގަންނަނީ. ދެނެގެން ސިކުނޑީގައި އެ ފޮރުވިފައި ހުރެގެން ސިކުނޑިއަށް ދަސްވަމުން ދަސްވަމުންގޮސް ސިކުނޑި މި ބޮޑުވަމުން މިދަނީ.\nއެންމެބޮޑަށް ދަރިފުޅު އުނގެނޭ، އަދި ވަށައިގެންވާ މާޙައުލު ދެނެގަންނަ އުމުރަކީ އުމުރުން ދެއަހަރު. މި އުމުރުގައި ކުދިން ވަރަށްބޮޑަށް ހަލަބޮލިވޭ. ބައެއް ތަންތާނގައި މިއުމުރަށް ކިޔާ ޓެލިބަލްޓޫ. އެއީ، ކުދިން ގެންގުޅެން އުނދަގޫވީމާ އެއުމުރުގައި. އެއީ ކޮންމެއެއްޗެއް ދެނެގަންނަން ބޭނުންވޭ، ކޮންމެކަމަކާ ބެހެންޖެހޭ، ކޮންމެއަޑެއް އިވެންޖެހޭ. ދެން އެހެންވީމާ، ދެއަހަރުގެ އުމުރުގެ ކުދިން ބަލަން. އެއީ ވަރަށް އުނދަގޫ އުމުރެއް. އެހެންނަމަވެސް، ކެތްތެރިކަމާއެކީގައި ކުދިންނަށް އުނގަނައިދިނުމުގެ މަސައްކަތް ދެއަހަރުން ފެށިގެން ރޭވިފައިއޮތުމަކީ އެއީ، ވަރަށް މުހިންމު ކަމެއް. ކުއްޖާގެ އުމުރުން ދެއަހަރު ވާއިރުގައި އެކުއްޖާގެ ސިކުނޑި މިއޮންނަނީ ގާތްގަނޑަކަށް ބޮޑުމީހެއްގެ ސިކުނޑީގެ 75 ޕަސެންޓަށް ބޮޑުވެފައި. ސިކުނޑި ބޮޑުވަނީ ސިކުނޑީގެ އެތެރޭގައި ހުންނަ އެކިއެކި ނާރުތައް ގުޅެމުންދިޔަ ވަރަކަށް. އެގުޅުންތައް ގިނަވި ވަރަކަށް ސިކުނޑި ބޮޑުވެގެން މިދަނީ. އެހެންވީމާ، ޅަފަތުގެ ތަޢްލީމަކީ ކުއްޖާގެ ސިކުނޑި އުފެއްދުމަށްޓަކައި ކުއްޖާގެ މުސްތަޤްބަލަށް ބިންގަލެއް އެޅުމަށްޓަކައި އެންމެ މުހިންމު ކަންތައް.\nދެންމެ ސްކޫލްގެ އެސިސްޓެންޓް ޕްރިންސިޕަލް އެ ވިދާޅުވިފަދައިން، މިއުމުރުގައި ކުދިންނަށް ކިޔަވައިދޭ މީހުން ވާންޖެހެނީ ހަމަ އެންމެމޮޅެތި މީހުންނަށް. އެއްގޮތަކަށްވެސް ކޯހެއް ނަހަދާތިބޭ ތަމްރީނެއް ނުލިބޭ މީހުނެއް ނޫން، އެ އުމުރުގައި އެ ތަޢްލީމު ދޭންޖެހެނީކީ. މިކަން ދެނެގަނެގެން މިހާރު ރާއްޖޭގައިވެސް ޕްރީ ސްކޫލް ތަޢްލީމަށް އަދި ޅަފަތުގެ ތަޢްލީމަށް ވަރަށްވެސް ޚާއްޞަ އަހަންމިއްޔަތެއް ދެމުން މިގެންދަނީ. މީގެ ސަބަބުން ހަމަ ހުރިހާ ރަށެއްގައިވެސް ޕްރީ ސްކޫލް އުފެއްދުމަށްޓަކައި މަސައްކަތްތަކެއް ކުރެވެމުން އެބަދޭ. އަދި ކޭޖީ އާއި، އެލް.ކޭ.ޖީ އާއި، ޔޫ.ކޭ.ޖީ އުފެއްދުމުގެ މަސައްކަތް ކުރަމުން ގެންދޭ. އެއީ، މައިންބަފައިންނަށާއި އަޅުގަނޑުމެންގެ ރައްޔިތުންގެ ތަޢްލީމީފެންވަރުވެސް މައްޗަށްދިޔަ މިންވަރަކުން. އަޅުގަނޑުމެންނަށް އެބައެނގޭ، މިތަޢްލީމުގެ މުހިންމުކަން. އަދި މިހާރު އޭގެ ސަބަބުން މިވަނީ ރައްޔިތުންގެ މަޖިލީހަށްވެސް ޕްރީ ސްކޫލާބެހޭ ބިލެއް ހުށަހެޅި އެކަމާބެހޭގޮތުން މިހާރު އެ މަޖިލިސްގެ ފަރާތުން ވިސްނާވަޑައިގަންނަވަމުން އެގެންދަވަނީ.\nއަޅުގަނޑުގެ ވާހަކައަކީ، ސަރުކާރުން މިހާރަށްވުރެ ބޮޑު އަހަންމިއްޔަތެއް ޕްރީ ސްކޫލް ތަޢްލީމަށާ ޅަފަތުގެ ތަޢްލީމަށް ދޭން އެބަޖެހެއޭ. އަދި މިތަޢްލީމަކީ މިއީ، އަޅުގަނޑު ކުރިން ދެންނެވިހެން، ޕްރީސްކޫލަށް އައުމުގެވެސް ކުރިން މައިންބަފައިންގެ ތަޢްލީމުގެ ތެރޭގައި ހިމެނިފައި އޮންނަން ޖެހޭކަމެކޭ. ކުއްޖާގެ އެންމެފުރަތަމަ މުދައްރިސަކީ ކުއްޖާގެ މަންމަޔާ ބައްޕަ. އެހެންވީމާ، ގޭތެރެއިންވެސް ތުއްތުކުދިން ބެލެހެއްޓުމުގައި ގެންގުޅެންޖެހޭ އެކިއެކި އުސޫލުތަކާ ދެނެގަންނަންޖެހޭ ކަންކަން މައިންބަފައިންނަށާއި ގޭގެ ޢާއިލާގެ އެހެންމީހުންނަށް އެބަ ދަސްކޮށްދޭންޖެހޭ.\nޞިއްޙީގޮތުން ބަލާއިރުގައިވެސް ކުއްޖާއަށް ކުރިމަތިވާ ބައެއް ކަންތައްތައް މިކުރިމަތިވަނީ އެންމެ ޅަފަތުގައި. މިހާރު ރާއްޖޭގެ ޞިއްޙީ ކަންތައްތައް ކުރިއެރުވުމަށް ކުރެވުނު މަސައްކަތުގެ ނަތީޖާއެއްގެގޮތުން، ޅަފަތުގައި މަރުވާ ކުދިންގެ އަދަދުވަނީ ވަރަށްބޮޑަށް މަދުކުރެވިފައި. އެހެންނަމަވެސް، މިހާރު ޅަފަތުގައި މަރުވާ މަދުކުދިން މަރުވަނީ ފުރަތަމަ ދުވަސްކޮޅުގެ ތެރޭގައި. އެކަން އެހެން ދިމާވާގޮތަކީ، އެ ފުރަތަމަ ދުވަސްކޮޅުގެ ތެރޭގައި އެކުއްޖާއަށް ކުރިމަތިވާ ކަންކަމަށް ފުދޭވަރަށް އަޅާނުލެވެނީ. އެކަމުގެ ތަމްރީނު ދެވިފައިވާ ޑޮކްޓަރުންވެސް އަޅުގަނޑުމެންގެ ތެރޭގައި އެކަށީގެންވާވަރަށް ނެތީ.\nއާދެ، މިހާރު އަޅުގަނޑުމެންގެ ތެރޭގައި އެބަތިބޭ، ކޮންމެ ރަށެއްގައިވެސް ނުކުޅެދޭ ކުދިން. ކުޅެދުމާއި ނުކުޅެދުމާ މިއީ ދެކޮޅު. ކޮންމެ މީހެއްގެވެސް ހުންނާނެ، ކުޅެދުންތަކަކާއި ނުކުޅެދުންތަކަކާ. އެހެންނަމަވެސް، އަޅުގަނޑުމެންގެ ތެރޭގައި ތިބި ބައެއްކުދިން އެބަތިބި ވަރަށްބޮޑެތި ނުކުޅެދުންތަކެއްހުރި ކުދިންތަކެއް. އެކުދިންނަށް ނުކުޅެދުން ގިނަފަހަރަށް ކުރިމަތިވެފައި މިއޮންނަނީ ޅަފަތުގައި އެކުދިންނަށް ދޭންޖެހޭ ފަރުވާޔާ އެހީތެރިކަން ނުދެވުމުގެ ސަބަބުން.\nޅަފަތުގައި އެފަރުވާ ނުދެވުނީމާ ވާގޮތަކީ، އެ ނުކުޅެދުން ބޮޑުވަމުން ބޮޑުވަމުންގޮސް އެކުއްޖާ ބޮޑުވާއިރުގައި އެކަން ހުންނަނީ ދެން ރަނގަޅު ނުކުރެވޭވަރަށް އެކަން ގޯސްވެފައި. އެއާ ޚިލާފަށް އެންމެ ޅަފަތުގައި އަޅުގަނޑުމެންނަށް އެކުއްޖާގެ ހުރި ކުދިކުދި ނުކުޅެދުންތައް ދެނެގަނެވޭނެގޮތެއް އޮންނަނަމަ އޭރުއްސުރެން އެކުއްޖާއަށް އެހީތެރިވެދީގެން، ބޮޑުވެގެން އަންނަ އިރުގައި މިދެންނެވިކަންކަން ރަނގަޅު ކުރެވޭނެ. އެހެންވީމާ، އަޅުގަނޑު މިދަންނަވަނީ، ޅަފަތުގެ ތަޢްލީމުގެ ވަރަށްބޮޑުބައެއް އެބަވެއޭ، ބެލެނިވެރިންނަށް އަމާޒުކޮށްގެން ދޭންޖެހޭ އެއްޗަކީ ޕްރޭންޓިން އެޑިޔުކޭޝަން.\nއެހެންވީމާ، އަޅުގަނޑު އުންމީދު ކުރަން، މި ސްކޫލްގެ ފަރާތުން ޕްރީ ސްކޫލް ހިންގަމުން ގެންދަވާއިރުގައިވެސް މި ސްކޫލްގެ ބެލެނިވެރިންނަށް އަމާޒުކުރައްވައިގެން ޕްރޮގްރާމްތަކެއް ހިންގަވާނެކަމަށް. މިދެންނެވި ޕްރޮގްރާމްތައް ހިންގަވަނިކޮށް މިހާރު ތިޔަ ކުރައްވާ މަސައްކަތަށް އިތުރު ފުރިހަމަކަމެއް ތިޔަބޭފުޅުންނަށް ލިބިވަޑައިގަންނަވާނެ. އަދި މި ސްކޫލަކީ އޭރުން ޕްރީ ސްކޫލްގެ މަސައްކަތުގައި އެހެން ސްކޫލްތަކަށް ނަމޫނާއަކަށްވެސް ވެގެންދާނެ.\nއާދެ، ޕްރީ ސްކޫލްގެ ތަޢްލީމުގައި ތިޔަބޭފުޅުން ތިޔަކުރައްވާ މަސައްކަތަށް އަޅުގަނޑު ވަރަށްބޮޑަށް ތަޢްރީފްކުރަން. އަޅުގަނޑު ކުރިން ދެންނެވިން، އަޅުގަނޑަށް މިކަމުގައި ކުޑަކޮށް އެނގިފައިވާ މަޢްލޫމާތުގެ މައްޗަށް ބިނާކޮށް ދެންނެވި އެއްޗެއް. އެއްދުވަސްވަރެއްގައި އަޅުގަނޑަށްޖެހުނު ޔުނިސެފްގެ ދުނިޔޭގެ ފެންވަރުގައި، ޅަފަތުގެ ތަޢްލީމުގެ މުޝްތަޝާރެއްގެ ގޮތުގައި އުޅެން، ނިއުޔޯކްގައި. އެހެންވީމާ، އެދުވަސްވަރު އަޅުގަނޑު ދަސްކުރި ބައެއް އެއްޗެހީގެ ވާހަކަ މިދަންނަވަނީ. އަދި އަޅުގަނޑު ދަންނަވާނަން، އިތުރުވާހަކައެއް މިއަދު މިތަނުން ވަކިވުމުގެކުރިން.\nއެވާހަކައަކީ އެއީ، ކުދިން އުނގެނޭއިރުގައި އުނގެނެނީ ތަފާތު ގޮތްގޮތަށް. ހުރިހާ ކުދިންނަކީ އެއްކަމަކަށް މޮޅުކުދިންނެއްނޫން. މިހާރު ތިޔަބޭފުޅުންނަށްވެސް އެނގިވަޑައިގަންނަވާނެ، ބައެއް ކުދިންނަކީ ވަރަށްރީތިކޮށް ލިޔާ ކުދިން. ނޫނީ ވަރަށް ރީތިކޮށް ޤުރްއާން ކިޔަވާ ކުދިން. ނޫނީ ވަރަށް ރިތިކޮށް ލަވަކިޔާ ކުދިން. ނޫނީ ބައެއްކުދިންނަކީ ހަމައެއްގޮތަކަށްވެސް އިށީނދެގެން އެއްތަނެއްގައި މަޑުން ނީނދެވޭ ކުދިން. މިކަހަލަ ތަފާތުގޮތަކަށް ހުރިހާކުދިން މިތިބެނީ. އެއްކަހަލަ ދެކުދިންނެއް އެއްގޮތަކަށްވެސް ނެތް. ކޮންމެ ކުއްޖެއް ހައްދަވާފައި މިވަނީ اللّـه سبحـانـه وتعـالى ހަމަ ވަކި ފަރުދެއްގެ ގޮތުގައި ވަކި ސިފަތަކެއް ލައްވާފައި. ކޮންމެ ކުއްޖެއްގެވެސް ފިންގަރޕްރިންޓްވެސް ތަފާތު. ކޮންމެކުއްޖަކު ދުނިޔެއަށްއައިސް ބޮޑުވަމުންދާގޮތްވެސް ތަފާތު. އެހެންވީމާ، އަޅުގަނޑުމެންގެ ތަޢްލީމު އަޅުގަނޑުމެންނަށް ބިނާކުރަންޖެހޭނީ މިފަދަ ތަފާތު ކުދިންތަކަކަށްދެވޭ ތަޢްލީމެއްގެ ގޮތުގައި. ހަރވަޑް ޔުނިވަރސިޓީގެ ވަރަށް މަޝްހޫރު ނަފްސާނީ ޢިލްމުވެރިއެއް، ހަވަޑް ގާރޑްނަރ ކިޔާބޭފުޅެއް. މީގެ ގާތްގަނޑަކަށް ވިއްސަކަށް އަހަރު ކުރިން ލިޔުއްވި ފޮތެއް. މިޔަށް ކިޔަނީ،" މަލްޓިޕްލް އިންޓެލިޖެންސް". މަލްޓިޕްލް އިންޓެލިޖެންސަސް، އޭގެ ވާހަކައަކީ، ކުއްޖާގެ ވިސްނުމަކީ އެއީ އެއްކަހަލަ ވިސްނުމެއްނޫނޭ ތަފާތު ވިސްނުންތަކެކޭ މިހުންނަނީ.\nބައެއް ކުދިން މޮޅީ މިސާލަކަށް ލޮޖިކިށް. އެހެންވީމާ، އެކުދިން މޮޅުވާނެ ހިސާބަށް. ދެން އެކުއްޖާ އެއީ ކުރެހުމަށް މޮޅުކުއްޖަކަށް ހަދަން މަސައްކަތްކުރަން އުޅެން ހަދައިގެން އެކުއްޖާގެ ހިސާބު ޢިލްމުވެސް އޭނާއަށް ނުލިބޭނެ. އެހެންވީމާ، މި ޅަފަތުގެ ތަޢްލީމުގައި ޕްރީ ސްކޫލްގެ އެޑިޔުކޭޝަންގެ ތެރެއިން އަދި ޕްރައިމަރީ އެޑިޔުކޭޝަނުގެ ތެރެއިންވެސް އަޅުގަނޑުމެންކުރަންވީ އެއްކަމަކީ ކޮންމެ ކުއްޖަކަށްވެސް ތަފާތު ތަޖްރިބާތަކެއް ދޭންވީ ތަޢްލީމުގެ ތެރެއިން. ދޭއިރުގައި އެކުއްޖާއަށް ކުރެހުމުގެ ތަޖްރިބާވެސް ދޭން އެބަޖެހޭ. ޤްރްއާން ކިޔެވުމުގެ ތަޖްރިބާޔާއި، ލަވަކިޔުމުގެ ތަޖްރިބާޔާއި، ލިޔުމުގެ ތަޖްރިބާޔާއި، ހިސާބު ހެދުމުގެ ތަޖްރިބާޔާއި، ދުވުމުގެ ތަޖްރިބާޔާ މިހުރިހާ ތަޖްރިބާތަކެއް ކޮންމެ ކުއްޖަކަށްވެސް އެބަ ދޭންޖެހޭ. ދިނީމާ އޭގެތެރެއިން އެކުއްޖާ ދެނެގަންނާނެ، އޭނާ އެންމެ ކުރާހިތްވާ، އެންމެ މޮޅު ކަންތައްތަކަކީ ކޮބައިކަން. ކޮންމެ ކުއްޖަކަށްވެސް އެފުރްޞަތު ދެވިއްޖައީވިއްޔާ އަޅުގަނޑުމެންގެ ތެރޭގައި ހުންނަ ކޮންމެ ކުއްޖަކީވެސް ހަމަ އެކަމުގެ ވަރަށްކުޅަދާނަ މޮޅު ކުއްޖަކަށް އަޅުގަނޑުމެންނަށް ހެދޭނެ. އެއްގޮތަކަށްވެސް އަޅުގަނޑުމެންގެ ތެރޭގައި ދެރަކުދިންނެއް އޭރަކުންނެއް ނުތިބޭނެ. ކޮންމެކުއްޖަކުވެސް އެކުއްޖެއްގެ މޮޅުކަން ދެނެގަންނާނެ.\nއަޅުގަނޑުމެންގެ ތެރޭގައި ކުދިން ބޮޑުވަމުން އަންނައިރުގައިވެސް އަޅުގަނޑުމެން ބެލެނިވެރިން ބޭނުންވެދާނެ އެކުއްޖަކީ އެއީ ވަރަށްމޮޅު ސައިންސް ވެރިޔަކަށް ހަދަން. އެހެންނަމަވެސް، އެކުއްޖެއް އެކަމަށް ބޭނުންނުވޭ، އެކަމަށް ކިޔެވުމަށް ފޫހިވެ، ކިޔެވުމުން ދުރުހެލިވޭ. އެހެންނަމަވެސް، އެކުއްޖާއަށް ސްޕޯޓްސް ކުޅިވަރުގެ ފުރްޞަތެއް ދީފިއްޔާ އެކުއްޖެއް އެކަމުގައި ވަރަށްމޮޅުވެދާނެ. ދުނިޔޭގައި ނެތްވަރުގެ ބޮޑު ސްޕޯޓްސް މީހަކަށްވެދާނެ. ނޫނީ ދުވާ ކުއްޖަކަށް ނޫނީ ފުޓްބޯޅަކުޅޭ ކުއްޖަކަށް ވެދާނެ. އެހެންވީމާ، ތުއްތުއިރުއްސުރެންވެސް މި ތަފާތު ތަޖްރިބާތައް އަޅުގަނޑުމެންގެ ސްކޫލްތަކުގައި ދިނުމަކީ އެއީ ވަރަށް މުހިންމުކަމެއް. އެއީ ކޮންމެ ކުއްޖަކުވެސް މިހުންނަނީ ތަފާތު ގޮތްގޮތަށް ކިޔަވަނީ، ދެނެގަންނަނީ އަދި ވިސްނަނީ.\nއެހެންވީމާ، އަޅުގަނޑު އުންމީދު ކުރަން އަޅުގަނޑުމެންގެ މުދައްރިސުން، މުދައްރިސުންނާ މުދައްރިސާއިންގެ ތަޢްލީމުގައިވެސް އަދި އެބޭފުޅުންގެ މަސައްކަތުގައިވެސް މިދެންނެވި ކަންކަމަށް ސަމާލުކަން ދެއްވައިގެން މަސައްކަތް ކުރައްވާނެކަމަށް.\nއާދެ، އަދިވެސް އެއްފަހަރު އަޅުގަނޑަށް މިފުރްޞަތު ދެއްވިކަމަށްޓަކައި ވަރަށްބޮޑަށް ޝުކުރު ދަންނަވަން. މިރޭ މިޖަލްސާއަށް ވަޑައިގެންނެވި ހުރިހާ ބެލެނިވެރިންނާ އަދި އަޅުގަނޑުމެންގެ ލޮބުވެތި ތުއްތުކުދިން ޚާއްޞަކޮށް މި އިނާމު ލިބުނު ހުރިހާކުދިންނަށްވެސް އަޅުގަނޑު ވަރަށް އުފަލާއެކީގައި މަރްޙަބާކިޔަން، މުބާރަކްބާދު ރައްދުކުރަން. ވަރަށް މޮޅު ކުދިންކޮޅެއް މިހާރުވެސް މިތާ މިތިބީވެސް. އެހެންވީމާ، ހުރިހާކުދިންނަށްވެސް ވަރަށްބޮޑަށް މަރްޙަބާކިޔަން. އަދި އެކުދިން މޮޅުކުރުމަށްޓަކައި ހުރިހާ ބެލެނިވެރިން ތިޔަކުރައްވާ މަސައްކަތަށްވެސް އަޅުގަނޑު ފަށްފަށުން ޝުކުރު ދަންނަވަން. އަދި އަޅުގަނޑު ނިންމާލާނީ އަދިވެސް އެއްފަހަރު މި ސްކޫލް ހިންގެވުމަށްޓަކައި މި ސްކޫލް ދެމެހެއްޓެވުމަށްޓަކައި މި ސްކޫލް ހިންގަވާ ފަރާތްތަކުން މަސްއޫލުވެރިން، އެސިސްޓެންޓް ޕްރިންސިޕަލް އަދި މުދައްރިސުން ތިޔަކުރައްވާ މަސައްކަތަށް ތަޢްރީފްކޮށް އަދި ޝުކުރު ދަންނަވަމުން.\nوالسّـلام عليـكم ورحمة اللّـه وبركاته.


Redwave Molfix Brand ge Nappy ah Bodhu Tharuheebeh\nރެޑްވޭވްއިން ރާއްޖޭގެ ބާޒާރަށް ތަޢާރަފްކުރި މޮލްފިކްސް ބްރޭންޑުގެ ނެޕީއަށް ބޮޑު ތަރުޚީބެއް ލިބެމުންދާކަމުގައި ރެޑްވޭވުން މައުލޫމާތު ދެއްވައިފިއެވެ. މިގޮތުން ރެޑްވޭވުން ތައާރަފް ކޮށްފައިވަނީ މޮލްފިކްސް ބްރޭންޑުގެ ޕޭންޓްސް، ޑައިޕާރސް އަދި ބޭބީ ޑައިޕާރސް އެވެ. މޮލްފިކްސް ބްރޭންޑަކީ ދުނިޔޭގައި ނަންހިނގާ، ރާއްޖޭގެ މާރކެޓުގައި ހުރި އެހެން ބްރޭންޑްތަކާއި ޚިލާފަށް، ސީދާ ޔޫރަޕުން ރާއްޖެއަށް ގެނެސް ވިއްކަމުންދާ، ކޮލިޓީ ނެޕީ ބްރޭންޑެއް ކަމުގައި ރެޑްވޭވުން މައުލޫމާތު ދެއްވައެވެ.\nއަދި މީގެ އިތުރުން މޮލްފިކްސް ޕޭންޓްސް އަދި ޑައިޕަރގާ ނެޕީ ފޯވިކަން އަންގައިދޭ، ކުލަބަދަލުވާ "ވެޓްނަސް އިންޑިކޭޓާރ" ލައިނެއް ހިމެނެއެވެ. އަދި މިއާއި އެކު މޮލްފިކްސް ޕޭންޓްސްގައި ހިމެނޭ "އެނަޓޯމިކް ފިޓް"ގެ އަދި ޑައިޕާރސްގައި ހިމެނޭ 3ޑީ ޓެކްނޮލޮޖީގެ ސަބަބުން ހަށިގަނޑުގެ ބައްޓަމާއި އެއްގޮތަށް ނެޕީ ދެމި، ހަރުލުމަށް މަގުފަހިވެއެވެ. މީގެ އިތުރުންވެސް، ނެޕީގައިވާ ޑަބަލް ލޭއަރ އަދި ލީކުވުން ހުއްޓުވައިދޭ ބެރިއަރގެ ސަބަބުން ނެޕީ ބޮޑަށްފޯވެ، ލީކުވުންހުއްޓުވައިދެއެވެ. އަދި މި ނެޕީ ތައްޔާރުކުރެވިފައިވަނީ ފަސޭހައިން ލައްވާލެވޭ އަދި ބާލާވެސް ލެވޭ ގޮތަށެވެ. މޮލްފިކްސް ބްރޭންޑުގެ އިތުރު މައުލޫމާތު މޮލްފިކްސް ގެ އޮފިޝަލް ވެބްސައިޓް http://en.molfix.com/ އިން ލިބިވަޑައިގަންނަވާނެއެވެ.\nމޮލްފިކްސް ބްރޭންޑްގެ ޕޭންޓްސް، ޑައިޕާރސް އަދި ބޭބީ ޑައިޕާރސް ކަސްޓަމަރުންނަށް ހޯލްސޭލްކޮށް އަދި ރީޓޭލްކޮށް ވަރަށް ހާއްސަ އަގުތަކެއްގައި ލިބިވަޑައިގަންނަވާނެކަމަށް ރެޑްވޭވުން މައުލޫމާތު ދެއްވައެވެ.